
DIE DIAMANTHALSSNOER 


1 . 

,,Wrede moord in stedelike hotel! Halssnoer 
van ^20,000 gesteell’’ Dit was die aankon- 
digings van die koerantplakkate wat vir kaptein 
Cilliers een móre begroet het toe hy van die trem 
afstap in Adderleystraat en sy weg vervolg na sy 
kantoor. Hy het nouliks sy koerant gekoop en 
oopgevou gehad, toe hy by die hyser van sy 
kantoor kom, waar hy sy assistent ontmoet wat 
op die hyser staan en wag. 

,,Vreeslike gebeurtenis in die Grand National 
gisteraand, Kapteinl’’ sê Schoeman ernstig. 

,,Ek het nog geen besonderhede gelees nie, net 
die hooflyne. Dit lyk my een van die Amerikaan- 
se toeriste was die slagoffer van die roof,’’ 
antwoord kaptein Cilliers onderwyl hy sy koerant 
weer toevou. 

Die hyser kom by die derde verdieping tot 
stilstand, en toe die twee uit en die gang opstap 
na hulle kantoor, sien hulle ’n man ongeduldig op- 
en neerstap voor die deur. Met hande agter die 
rug en kop vooroor gebuig, tree hy, met kort 
en vinnige treetjies, ’n afstand van ag of tien voet 
oor en weer af voor die kantoordeur. 

,,Dis mos Van Straten,” merk die Kaptein op 
teen sy assistent. ,,Ek wonder wat hom vanmóre 
skeel.” 

,,Hallo, Van Straten !” vervolg die Kaptein toe 
hulle by hom kom. ,,Waarom so ongeduldig? 
Wat makeer?” 

Van Straten het nie dadelik geantwoord nie. 
Schoeman sluit die deur oop, en die drie gaan 
binne. Eers toe die Kaptein sy koerant op die 
skryftafel oopmaak en vraend opkyk na sy 
besoeker, het Van Straten begin. 

,,Daar ’s groot lollery, Kaptein. Daardie 
diamanthalssnoer is deur assuransie gedek, en my 
maatskappy is' aan die pen. Twintigduisend 
pond ! Dis ’n .tamaai som geld om somar kalm- 
pies uit te betaal.’’ 

Van Straten was ongetwyfeld baie senuwee- 
agtig. Hy het nog altyd rondgetrap en kon 
blykbaar nie tot bedaring kom nie. Had die 
ander twee geweet dat hy die toneel van die 
moord die vorige aand aanskou het en, gekwel 
deur die verdwyning van die halssnoer, ’n slaap- 
lose nag deurgemaak het, sou hulle meer sim- 
patiek teenoor hom kon gevoel het. Soos dit 
egter was, kon kaptein Cilliers nie ’n glimlag 
bedwing nie toe hy sê : ,,Kom, Van Straten, sit 
en vertel my die hele storie 1 Ek vermoed tog 
jy het gekom om my raad of hulp te vra.’’ 

,,Ja, jou hulp, en jou uiterste ook ! Jy moet 
hierdie saak as van die allergrootste belang be- 
skou. ’n Groot som geld is op die spel; daarby 
kom nog dat dit op my aanbeveling was dat die 
maatskappy die ding onderneem het. My pres- 
tige as besturende direkteur word dus ook 
geraak.” 

,,Ek verstaan goed,” antwoord die Kaptein; 
,,vertel my nou maar die besonderhede—of sal ek 
alles in die koerant vind?” 

,,Die koerantverslag is baie volledig,” íant- 
woord Van Straten, wat by dié tyd enigsins tot 
verhaal gekom het, ,,maar hulle lê natuurlik die 

meeste nadruk op die moord, terwyl ons hoof- 
saaklik in die halssnoer geïnteresseerd is.*' 

,,Die twee, sou ek sê, is onafskeidbaar—ten 
minste, ’n ondersoek na die moord sal nie die 
verdwyning van die halssnoer kan veronagsaam 
nie, en omgekeerd,’’ antwoord die Kaptein. 

,,Die feite wat betref die assuransie, kom op 
die volgende neer, Kaptein; Die Amerikaanse 
toeriste, soos jy miskien weet, het eergister hier 
geland. Daardie aand het hulle ’n banket in 
die Stadsaal bygewoon, waar hulle die gaste van 
die Burgemeester was. Dit was ’n deftige affêre, 
en die ryk Amerikaanse dames het hulle pêrels 
en diamante te voorskyn gebring. Een van ons 
agente, Joe Anderssohn, het opgemerk dat mej. 
Knox, dogter van die miljoenêr Knox, ’n prag- 
tige diamanthalssnoer aangehad het. Die ding 
het algemeen die aandag getrek, en gister se 
koerante het daar ook gewag van gemaak en dit 
beskrywe as ’n ou erfstuk van groot waarde wat 
die famielie Knox nog uit Skotland na Amerika 
oorgebring het. Anderssohn het toe gistermóre 
vir Knox opgesoek met die oog op besigheid. 
Hy wou naamlik die halssnoer verassureer. 
Sonder veel te praat het Knox toegestem, en op 
my aanbeveling het die maatskappy die verant- 
woordelikheid onderneem. Gisteraand tussen agt- 
en neënuur, onderwyl Knox, sy dogter en die 
ander toeriste aan die dineetafel in hulle hotel 
sit, het die moord en diefstal plaasgevind. 
Niemand in die hotel het onraad bespeur nie. 
Toe Knox egter neënuur in sy slaapkamer kom, 
lê sy lyfman, Jenkins, dood op die vloer. A 1 
die tekens van ’n geweldige worsteling was sig- 
baar iri die kamer; meubelstukke was verskuiwe, 

tapyte opgefrommel, en twee ysters van die vuur- 
herd het op die vloer gelê. Jenkins was lelik met 
bloed besmeer, en het blykbaar met sy kop half 
in die vuur geval, want sy hare en gedeelte van 
sy gesig was verbrand. Knox het dadelik ook 
opgemerk dat ’n klein eikehoutkabinetjie waarin 
hy geld, dokumente en ook sy dogter se halssnoer 
bewaar het, oopgebreek was. Die halssnoer en 
sowat honderd pond was weg! 

,,Die poliesie is natuurlik dadelik ontbied. Die 
bestuurder van die Grand National, wat ’n vriend 
van my is en van die verassureer van die artiekel 
geweet het, het my ook dadelik per telefoon die 
wete gegee van die gebeurde. Toe ek by die 
hotel kom, verneem ek verder van die bestuurder 
dat een van die hysermanne vir Anderssohn, ons 
agent, die trap sien opgaan het gedurende die 
dinee-uur. Hy het Anderssohn se gesig onthou, 
deurdat Anderssohn die vroegste besoeker gister- 
móre was wat hy daardie oggend met die hyser 
opgeneem het; hy het ook gewonder waarom 
Anderssohn gisteraand met die trap opgegaan 
het. ’n Sersjant en ek is toe na Anderssohn se 
kamers in Koningin-Victoriastraat. Daar was 
niks buitengewoons te sien nie. Die lig in sy 
sitkamer was aangeslaan, maar hy was self nêrens 
te vind nie.” 

,,Dis baie interessant, Van Straten,*’ antwoord 
kaptein Cilliers. ,,Maar ons kan later op daardie 
punte ingaan. Jy wil hê ek moet optree in hier- 
die saak. Maar hoe staan ek teenoor die poliesie ? 
Jy weet dis ’n kriminele ding hierdie, en hulle is 
alreeds in die veld. Hulle duld nie inmenging 
van ander nie.’^ 

,,Stel jou gerus op daardie punt, Kaptein. Toe 
ek gisteraand besluit het om jou hulp in te roep, 

het ek die nodige reëlings met majoor Collins 
getref. Soos jy weet, het hy onlangs hoof van 
die Kriminele Ondersoekdepartement geword. 
Met die oog op die groot belang wat ons in die 
saak het, was hy gewillig om toe te laat dat ’n 
verteenwoordiger van ons saam met die poliesie 
werk. Ek het toe jou naam genoem, en die hele 
saak is in orde. Alle inligting wat hulle besit, 
sal aan jou gegee word, en in die verdere onder- 
soek sal hulle jou alle hulp verleen.’’ 

,,Dis goed. Ek vermoed die kamers van Knox 
is nog onaangeroerd gelaat?” 

,,Ja, daar is ’n konstabel op diens. Die lyk 
van Jenkins is natuurlik na die lykehuis vervoer. 
Anderssohn se kamers is ook toegesluit.” 

,,Goed, Van Straten,’’ antwoord die Kaptein. 
,,Ek sal dadelik op die saak ingaan. Win jy 
intussen soveel inligting omtrent Anderssohn in 
as jy kan.’’ 

Na Van Straten die kantoor verlaat het, het 
kaptein Cilliers en sy assistent, Schoeman, hulle 
aandag aan die koerantverslag gewy, die volgen- 
de gedeeltes waarvan veral van belang gelyk 
het: — 

,,Die deftigste stel kamers van die Grand- 
National-Hotel was gisteraand die toneel van die 
wreedste moord wat seker nog ooit in die geskie- 
denis van die stad voorgeval het .... 

,,Die slagoffer van die moord was ’n sekere 
Jenkins, lyfman van mnr. James Knox, een van 
die Amerikaanse toeriste wat eergister hier geland 
het. Dit blyk dat Jenkins pas gistermóre deur 
mnr. Knox in diens geneem is. Sy identiteit is 
nog nie met sekerheid vasgestel nie; maar die 
waarskynlikheid is dat hy ’n plaaslike man is wat 
gistermóre aansoek om die geadverteerde betrek- 

king van lyfman by mnr. Knox gedoen het. Dit 
word veronderstel dat Jenkins ’n getroude man 
was, maar dit was gisteraand nie moontlik om 
met sy vrou in verbinding te tree nie .... 

,,In die kamer waar Jenkins gevind is, het die 
moordenaar ’n houtkabinet oopgebreek, en daar- 
uit word vermis ’n diamanthalssnoer van ^20,000 
asook ’n bedrag van ongeveer £100 in geld . . . . 

,,Die halssnoer is gedek deur ’n assuransiepolis 
uitgereik deur ’n plaaslike maatskappy .... 

,,Ons lesers sal hulle herinner dat ons gister- 
móre in ons verslag van die Burgemeester se 
banket melding gemaak het van die pragtige 
diamanthalssnoer wat mej. Knox, dogter van die 
Amerikaanse miljoenêr, aangehad het. Die 
famielie Knox het besonder veel sentimentele 
waarde aan die artiekel geheg, daar dit ’n ou erf- 
stuk is wat hulle reeds voor hulle verhuising na 
Amerika in Skotland besit het .... 

,,Die poliesie is, soos gewoonlik, baie terug- 
houdend, maar dis duidelik dat hulle op die spoor 
is van ’n man Anderssohn, en daar hy ’n bekende 
figuur is, het hulle alle hoop om spoedig sy 
inhegtenisneming te kan aankondig. 

,,Verder word verstaan dat die betrokke 
assuransiemaatskappy, met die oog op hulle 
groot verantwoordelik in die saak, gebruik gaan 
maak van die dienste van ’n welbekende private 
speurder wat in medewerking met die poliesie sal 
optree.” 

Na kaptein Cilliers sy koerant weer opgevou en 
sy PyP OP sy gemak gestop en opgesteek het, sê 
hy: 

,,WeI, Schoeman, hoe lyk hierdie ding vir jou ? 
Bietjie ingewikkeld, nie waar nie?” 

,, Besonder ingewikkeld, Kaptein. ” 

Op daardie moment het die telefoonklok op 
kaptein Cilliers se tafel gelui. 

jjHallo,’^ antwoord hy. ,,0 ja, Van Straten 
.... Waar het hulle sy klere gekry ? . . . . By 
Kampsbaai ? . . . . Ja, my plan is om netnou te 
kom. Ek sal jou daar ontmoet .... Goed, oor 
tien minute.” 

,,Daar is ’n verdere ontwikkeling, Schoeman,’' 
vervolg die Kaptein onderwyl hy die telefoon 
neersit. ,,Van Straten vertel my nou dat die 
poliesie Ánderssohn se klere op die rotse by 
Kampsbaai gevind het. Anderssohn self is nog 
op soek. Ek dink ons moet ook nou begin be- 
weeg. Ek het Van Straten belowe dat ons hom 
oor tien minute by die Grand National sal ont- 
moet.'* 

Die stel kamers van mnr. Knox en sy dogter 
was op die eerste verdieping van die Grand- 
National-Hotel, in die linkerhandse vleuel. As 
’n mens by die hyser uitstap wat toegang tot 
hierdie kant van die gebou verleen, loop jy na 
regs en draai dan weer regs af in die eerste gang. 
Die laaste vier deure aan die linkerkant is dié van 
die miljoenêr en sy dogter. 

Toe kaptein Cilliers, sy assistent en Van 
Straten die konstabel in die gang ontmoet, het 
laasgenoemde aan hulle meegedeel dat onder- 
inspekteur Williams en mnr. Knox in een van 
die sitkamers van mnr. Knox op hulle sit en wag. 

Die ontmoeting tussen die Kaptein en die 
onderinspekteur was baie hartlik, want dié twee 
het mekaar goed verstaan en het dikwels tot 
bevordering van hulle onderlinge belang saam- 
gewerk. 

,,Laat my jou voorstel aan mnr. Knox, 
Cilliers. Dis kaptein CiIIiers, mnr. Knox, my 

beroemde kollega wat verkies om privaat en onaf- 
hanklik op te tree,” 

,,Dis my aangenaam om met u kennis te maak, 
Kaptein,’’ sê die miljoenêr onderwyl hy die 
Kaptein die hand gee, ,,en as ek my nie vergis 
nie, is hier op die oomblik werk vir die skerp- 
sinnigste van julle beroep.’* 

Hulle was besig om deur te stap na die slaap- 
kamer, toe ’n hotelbediende binnetree met die 
berig dat Williams se teenwoordigheid by die 
telefoon vereis word. Die ander het dus eers 
meer op versoek van Williams in die sitkamer 
vertoef onderwyl hy na benede is om die telefoon- 
berig te ontvang. Hy was egter nie langer ts 
drie minute weg nie toe hy nog vinniger die 
kamer ingestap kos as wat hy dit veriaat het. 
Almal kon aan sy gesig bemerk dat hy belangrike 
nuus ontvang het, en hy het ook nie lank op hom 
laat wag nie. 

,,Die halssnoer is gevind,” sê hy. 

Almal staar hom met verbasing aan, en voor 
een kon antwoord, vervolg Williams : ,,Toe ons 
hiernatoe gekom het, het majoor Collins ook twee 
speurders na die kamer van Joe Anderssohn 
gestuur om dinge daar nader te ondersoek. Hier- 
die twee berig nou dat hulle die halssnoer onder 
die kussings op die bed gevind het.” 

,,Die saak word meer en meer geheimsinnig,” 
merk mnr. Knox op. ,,Anderssohn se klere is 
vanmóre by Kampsbaai gevind, en nou word die 
halssnoer onder sy kopkussing ontdek."’ 

,,En waar is die snoer op die oomblik, Inspek- 
teur?’’ vra Van Straten, van wie ’n donker wolk 
voor die gesig weggetrek het sedert die laaste 
berig ontvang is. 

,,Ek verwag die twee speurders hier elke 
oomblik. Die artiekel moet deur mnr. Knox 
geïdentifieer word. Miskien sal dit dus beter 
wees dat ons ons verdere ondersoek hier vir ’n 
paar minute uitstel. Wat sê jy, Cilliers?” 

,,Dis my om 't ewe, Williams. In elk geval, 
die versuim sal nie lank wees nie, en as die snoer 
werklik gevind is, sal dit vir my nie nodig wees 
om verder op die saak in te gaan nie.’’ 

,,Dis heeltemal reg,” antwoord Van Straten— 
,,ons het dit net met die halssnoer te doen. Die 
moord is ’n saak vir die poliesie.” 

Voor Van Straten nog meer kon sê, was die 
twee verwagte speurders in die kamer. Die 
voorste een haal uit sy binnesak ’n wit doek 
waarin ’n swaar voorwerp gebind was. 

,,Hier is die snoer, Inspekteur, wat ons onder 
die kussings op die bed gevind het.” 

Williams het gou die doek losgemaak onderwyl 
die ander hulle asem ophou; en toe hy die snoer 
met sy pinkie optel en hoog hou vir almal om 
te sien, was daar 'n sug van verligting duidelik 
hoorbaar. 

,,Herken u hierdie artiekel, mnr. Knox?” vra 
Williams. 

,,Ja, sekerlik, Inspekteur,” was die antwoord 
van Knox, wat die snoer toe in sy hande neem. 

,,Het jy al soiets gesien, Kaptein?” vra Van 
Straten. ,,Dis hi pragstuk, nie waar nie?” 

Mnr. Knox het die snoer aan kaptein Cilliers 
oorhandig. Die Kaptein het die stene vir ’n 
oomblik van naby beskou en toe die ding in sy 
regterhand geweeg. 

,,Pragtige, blink glasies!” sê hy. ,,’n Baie 
goeie namaaksel, maar nietemin absoluut waarde- 
íoos. ’ ’ 


II. 


Hierdie verpletterende aanmerking van kaptein 
Cilliers was so onverwag, so skielik en tog met 
soveel selfvertroue geuit dat al die aanwesiges vir 
ten minste tien sekondes vir hom in stomme ver- 
basing aanstaar, tot hy eindelik die halssnoer 
onverskillig op ’n tafeltjie langs hom laat val eii 
sy oordeel herhaal: ,,Blink glasies, skitterende 
wasjuweeltjies, sintetiese diamante—noem dit wat 
jy wil—maar hulle is waardeloos 

Die eerste persoon wat tot verhaal gekom het, 
was uie praktiese inspekteur. Hy wend hom 
plotseling tot Van Straten, wat nog altyd asvaal 
die blink string juwele op die tafel aanskou. 

,,Dis ’n saak wat julle maatskappy dadelik moet 
ondersoek, mnr. Van Straten,'' sê Williams. 
,,Ek bedoel die egtheid of nie van die snoer wat 
by julle verassureer is. Voor julle op daardie 
punt sekerheid het, sal die poliesie hulle alleen by 
die ondersoek van die moord bepaal.’’ 

,,Dis reg, van julle oogpunt beskou, Williams,” 
antwoord die Kaptein voor Van Straten nog ’n 
woord kon sê, ,,maar ek, as verteenwoordiger van 
die maatskappy, wil nietemin dadelik op die moord 
ingaan. Ek kan jou ook maar nou sê wat my 
mening is oor die snoer. Dit is nie die snoer 
wat mnr. Knox uit Amerika oorgebring het en 
hier verassureer het nie. Dit sal stellig onom- 
stootlik bewys word.” 

,,Presies,” antwoord die miljoenêr nou vir die 
eerste maal. ,,Ek erken dat ek geen deskundige 
op hierdie gebied is nie, wat ook bewys is deur 


DIÊ DIAMANTHALSSNOÉR. I3 

die manier waarop ek netnou beetgeneem is, maar 
met behulp van ten minste twee assuransiehuise 
in Nu-York sal ek die egtheid van die snoer wat 
ek hier gebring het, kan bevestig.’’ 

,,Is hier miskien een van die toeriste wat ’n 
diamantkenner is en wat u halssnoer goed ken?’' 
vra Williams. 

,,Ja, noudat u daarvan praat, val dit my by 
dat mnr. Willard ons voorlopig kan help. Hy 
het in die diamanthandel opgegroei en ryk ge- 
word. As iemand hom hier 'kan bring, sal ek 
baie bly wees om sy oordeel te hoor.” 

Na enige minute was Williams terug in die 
kamer met mnr. Willard aan sy sy. 

Nog voor iemand die verdere gesprek kon 
voortsit, het mnr. Willard die halssnoer op die 
tafel bemerk. 

,,En wat is dit, Knox’’ roep hy verbaas uit. 
,,Jou snoer is gevind?” 

Hy tel die artiekel op en bekyk dit noukeurig 
—maar net vir ’n oomblik. 

,,Wat de drommel is dit, Knox? ’n Namaak- 
sel, soos ek lank nie gesien het nie ! Wat op 
aarde beteken dit alles?” 

Die verbasing van Willard was ongeveins, en 
sy houding het ’n groot indruk op die aanwesiges 
gemaak. Van Straten was egter nie oortuig nie, 
en die wending wat die saak geneem het, was 
nie in belang van sy maatskappy nie, en dus nie 
na sy smaak nie. 

,,Ek neem voorlopig hierdie artiekel in beslag, 
mnr. Knox, maar my maatskappy sal hom asnog 
nie as gekompromitteer beskou nie. Dit geld 
hier ’n groot bedrag en ’n belangrike beginsel. 
Die grondigste ondersoek na die egtheid van die 
verassureerde artiekel sal ingestel word alvorens 

u eis op my maatskappy as bewese sal beskou 
word/' 

Die indruk wat Van Straten gemaak het, was 
nie gunstig nie. Onder die geweldige slag wat 
sy maatskappy te ly gestaan het, ‘kon hy hom 
nie voordoen as ’n ,,goeie verloorder” nie—soos 
die Engelse dit uitdruk. 

Hierop het inspekteur Williams te kenne gegee 
dat hy en die Kaptein die kamers nader wil 
ondersoek, en na ’n oomblik het hierdie twee en 
Schoeman in die slaapkamer van mnr. Knox ge- 
staan waar die moord gepleeg en die diamant- 
halssnoer gesteel is. 

’n Deur uit die sitkamer het toegang tot die 
slaapkamer gegee; in die muur links van hierdie 
deur was ’n twede deur wat toegang tot ’n bad- 
en toiletkamer gegee het; teenoor die eerste deur 
was daar ’n groot kaggel, pragtig uitgemessel met 
rooi, plat baksteentjies; die vuurherd was gelyk 
met die vloer; en daarop het ’n soort van yster- 
hokkie gestaan waarin die steenkool gepak word. 
’n Lae ysterskerm was vlakvoor die vuurherd. 
Die kamer was besonder groot, en die meubile- 
rmg was deftig—’n massiewe stel van mahonie- 
hout bestaande uit vier stukke, ’n ledekant wat 
daarby pas, ’n tafeltjie, twee armstoele en ’n 
klein eikehoutkabinetjie. Die kleur van die mure 
was ’n sagte lig-geel, en die gordyne voor die 
groot venster was oranje. Die hele vloer was oor- 
trek met ’n pragtige, vaal tapyt; dan was daar 
ook nog drie los tapyte. Onder gewone omstan- 
dighede sou dit ’n baie aangename slaapkamer 
gewees het, maar die indruk wat dit op die drie 
persone gemaak het, was beslis onaangenaam, 
want daar was duidelik sigbaar die onmiskenbare 
tekens van ’n worsteling—’n moord ! 

Naby die vuurherd—tussen die ysterhokkie en 
die skerm—was daar *n groot bloedkol op die 
sementvloer; die tafeltjie het omver gelê; die 
stoele het uit hulle plek gestaan; die ledekant was 
verskuiwe; die los tapyte was opgefrommel en ver- 
trap, en twee van die vuurysters het op die tapyt 
omtrent ag voet van die vuurherd gelê. 

Kaptein Cilliers en sy assistent, vSchoeman, wat 
toe hierdie toneel vir die eerste maal aanskou, het 
al hierdie besonderhede byna in ’n oogwink waar- 
geneem, veral daar hulle uit die koerantversla^ 
reeds die een en ander geleer het. Williams het 
hulle egter nie lank toegelaat om hul waarnemings 
in die stilte te doen nie, want hy het dit sy plig 
geag om dadelik aan kaptein CiIIiers sekere 
omstandighede van die saak duidelik te maak wat 
nie toe meer waar te neem was nie : 

,,Die liggaam het vlak voor die kaggel gelê, met 
die kop byna in die vuur. Dit was op die linkersy 
gekeer, en die voete het reëlreg na die deur gelê. 
Die bloed het uit twee wonde gekom, een op die 
voorkop en die ander op die regterslaap. As ons 
aanstons die liggaam besigtig, sal jy dié wonde 
self noukeurig kan bekyk—ook die manier waarop 
die gesig en die hare in die vuur verband het. 
Persoonlik voel ek vasoortuig dat die arme lyf- 
man van Knox met sy kop in die vuur geval het. 
Hy moes toe nog nie dood gewees het nie en self 
in staat gewees het om weer terug te skuiwe. Daar 
is ook die moontlikheid dat sy moordenaar hom 
teruggetrek het uit die vuur.’’ 

Op versoek van kaptein CiIIiers het WiIIiams 
met wit kryt die posiesie op die vloer afgestreep 
waarin hy die liggaam van die vermoorde gevind 
het. 

,,Dit kom my voor,*' merk Schoeman op, ,,dat 
die twede veronderstelling meer waarskynlik is, 
naamlik dat die ongelukkige Jenkins met sy kop 
in die vuur geval het, en dat sy moordenaar hom 
toe, om een of ander rede, teruggesleep het uit 
die vuur. As die vermoorde 'n eie poging aan- 
gewend het om uit die vuur te kom, sou hy dit 
gedoen het, volgens ek veronderstel, deur om te 
rol, en dan sou ’n mens nie sy liggaam vlak voor 
die vuurherd gekry het nie.’’ 

,,Daardie opmerking is baie verstandig,** ant- 
woord kaptein Cilliers, ,,maar ek sou eers die 
liggaam self wil sien voor ek besluit. Dan is dit 
nog ’n vraag in hoe ver hierdie punt van werk- 
like belang is, en of die twee moontlikhede deur 
jou genoem, Williams, alle ander moontlikhede 
uitsluit.’* 

,,Daar volg ek jou gedagtegang glad nie, 
Cilliers,’’ antwoord die onderinspekteur glimlag- 
gend. ,,Ons vind die man in daardie posiesie lê; 
sy gesig en hare is lelik verbrand, en daar is vuur 
in die kaggel. Daar is net twee moontlikhede : 
die vermoorde het self sy kop uit die vuur getrek, 
of die moordenaar het dit gedoen.’' 

,,Tog sien ek liewer eers die liggaam voor ek 
finaal oor hierdie omstandigheid besluit,'* was die 
Kaptein se antwoord. ,,Ek sê jou ook nou maar 
reguit, Williams, dat hierdie verbrand van die 
gesig en hare van die vermoorde man vir my voor- 
kom as die eienaardigste omstandigheid van die 
hele saak.^’ 

,,Vir my kom dit weer glad anders voor,’’ ant- 
woord Williams beslis, ,,as heel natuurlik, onder 
die omstandighede. Twee persone veg hier met 
ywSters, soos jy daar sien lê; die een kry *n dodelike 

kopslag en val met sy kop op die vuurherd—heel 
natuurlik, sou ek dink.” 

,,Wel, ons sal later weer op daardie punt terug- 
kom, Williams. Soos ek reeds gesê het, ek sou 
liewer eers die liggaam besigtig. 

Kaptein Cilliers het toe die drie vuurysters 
opgetel wat in die middel van die vloer gelê het. 
Die eerste was ’n steenkoolgrafie, die twede ’n tang 
en die derde ’n gewone vuuryster met ’n swaar 
knop byna presies soos ’n soldeerbout. A 1 drie 
ysters was van koper gemaak. Kaptein Cilliers sit 
die eerste twee weer op die vloer neer, en, onder- 
wyl hy die derde in sy regterhand balanseer, merk 
hy op : ,,Ek veronderstel die moordenaar het hier- 
die wapen gebruik. Jy het seker vingerafdrukke 
waargeneem, Williams?” 

,,Op daardie yster was hoegenaamd geen 
afdrukke nie; op die handvatsel van die tang was 
daar afdrukke wat ooreenkom met dié van die 
vermoorde man. As die moordenaar daardie yster 
gebruik het wat jy daar het, moes hy handskoene 
aangehad het; so nie, het hy ’n ander wapen 
gebruik wat hy verwyder het.” 

,,Is hier niks anders gevind wat op een of ander 
wyse kan dien as ’n aanwysing op die moord nie ?’* 
vra kaptein Cilliers. 

,,Nee, alles is hier nog presies net soos ek dit 
aangetref het gisteraand na die moord. Miskien 
wil jy daardie houtkabinet bekyk waarin die 
halssnoer was. Daar het ek vingerafdrukke gevind 
van die vermoorde lyfman, mnr. Knox, mej. Knox 
en ook van ’n onbekende—waarskynlik die 
moordenaar.*’ 

,,Dis baie belangrik, Williams, daardie onbe- 
kende vingerafdrukke,’* sê kaptein Cilliers enigsins 
verbaas onderwyl hy onverskillig die kabinet 

beskou. ,,Ek wil jou versoek, Williams, om hier- 
die kamers nog nie af te gee aan die hotelbestuur 
nie. Hou maar jou manne hier vir nog ’n week 
of tien dae, of sluit die hele stel kamers toe—jy 
weet nie watter aanwysings ’n mens hier nog kan 
aantref nie.” 

,,Ek sal dit doen, Cilliers, ” antwoord Williams 
glimlaggend, ,,maar alleen omdat jy dit versoek. 
Persoonlik het ek alles hier gesien wat te sien is. 
Hier is geen ander aanwysings nie. Die moord 
is gepleeg deur ’n onbekende persoon—ten minste, 
hy is onbekend aan die poliesie, soos ek dink.” 

,,En waar pas Joe Anderssohn, die assuransie- 
agent, in jou teorie in?” vra kaptein Cilliers. 

,,Ja, daar het ek my nog nie ’n bevredigende 
verklaring van gegee nie,” antwoord die Inspek- 
teur enigsins verleë. ,,Die laaste berig is dat sy 
klere op die rotse of op die strand by Kampsbaai 
gevind is; hyself is nog nie gevind nie. Dan is 
daar die snaakse omstandigheid dat die nage- 
maakte snoer in sy kamer gevind is. Ek moet 
eerlik sê die hele besigheid is maar ’n bietjie deur- 
mekaar.” 

,,’n Bietjie baie deurmekaar, sou ek sê, 
Williams,” antwoord kaptein Cilliers. ,,Daarom 
is dit uiters gewaag om nou al teorieë te vorm. Jy 
moet nie dink dat ons hier met ’n klein dingetjie 
te doen het nie. ’n Gewone dief waag nie sy lyf 
aan ’n halssnoer van duisende ponde nie—veral 
nie as die verkry daarvan gepaard moet gaan met 
’n moord nie. Dis my vaste oortuiging, Williams, 
dat ons hier te doen het met een van die groot 
menere, een van die konings van die onderwêreld 
—daarom moet ons stadig en versigtig te werk 
gaan; die aanwysings kom feitlik op niks neer nie 
—ten minste dié waaroor ons so ver beskik.” 

,,En wat is jou mening omtrent Anderssohn, 
Cilliers?*’ 

,,Dat hy een of ander rol in die saak gespeel 
het, ly geen twyfel nie, ” was die antwoord. 
,,Maar dat hy die moord en die diefstal gepleeg 
het, sluit ek heeltemal uit as buitekant die perke 
van die moontlikheid. Hy kon wel, in ’n onder- 
geskikte hoedanigheid, medepligtig daaraan 
gewees het; maar, soos ek reeds gesê bet, ons weet 
nog te min; die ondersoek begin nog maar.” 

,,Wel, ek dink ons is nou hier klaar—ten minste 
voorlopig; en dis nou ook net tyd dat ons by die 
lykehuis verwag sal word,” sê Williams. 

Toe die drie weer in die straat kom, deel kaptein 
Cilliers aan sy assistent mee dat daar sekere sake 
in die kantoor was wat op afhandeling wag en dat 
dit raadsaam was dat Schoeman liewer terug sou 
gaah. Die Kaptein en Williams het toe alleen na 
die lykehuis gegaan. 


III. 


Die lykehuis waarheen die liggaam van die ver- 
moorde man deur die poliesie vervoer was, was 
in die middel van die stad geleë; en daarheen het 
kaptein Cilliers en onderinspekteur Williams hulle 
weg vervolg. Die twee het doodbedaard voort- 
gestap, en niemand wat hulle toevallig raakgesien 
het, sou kon dink dat hulle die spoor soek van ’n 
moordenaar nie. Hulle was ook nie geneig om 
veel met mekaar te gesels nie, en, soos die geval 
is met mense wat mekaar goed ken en verstaan, 
het hierdie stilswye geen van beide gehinder nie; 
hulle het besef dat daar onder die omstandighede 
net een saak was om oor na te peins. Toe hulle 
egter naby die plek van hulle bestemming kom, 
merk Williams op : ,,Ek vrees ek het nie veel tyd 
op die oomblik te spaar nie, Cilliers, want ek moet 
majoor Collins om twaalfuur spreek. Wat my ook 
betref, ek het die lyk alreeds beskou. Maar jy kan 
maar op jou gemak te werk gaan as jy dink dis 
nodig om lank te versuim; dan kan ons later 
mekaar weer ontmoet en ons beskouings vergelyk. 
Van more af sal ek my uitsluitlik op hierdie saak 
kan toelê na ek ’n paar kleiner dingetjies aan ander 
oorgedra het.” 

,,Ja, dis belangrik dat jy alle ander sake opsy 
skuif,” was die antwoord, ,,want, soos ek jou reeds 
gesê het, ons het hier met ’n groot en moeilike 
ding te doen. Jy moet met Collins reël dat hy 
jou ’n taamlike vrye hand in hierdie saak gee en 
jou geen ander laste hoegenaamd oplê nie.” 

„Nee, daarvoor sal ek sorg, en ek sal ook jou 
Txening oor die saak aan die Majoor oordra.” 

Die lykehuis was maar ’n klein affêre en het 
net bestaan uit twee kamers. Die straatdeur het 
toegang verleen tot die kleinste van die twee 
kamers, waarin daar ’n kas met twee deure was, en 
drie wit porseleinwasbakke wat aan die muur vas- 
gemessel was. ’n Deur uit hierdie vertrek het toe- 
gang gegee tot die eintlike lykehuis. Hierin het 
gestaan twee operasietafels met dun, wit ysterpote; 
langs die een muur was daar *n kas met glasdeure 
waaragter ’n versameling doktersinstrumente en ’n 
stuk of twaalf wit en blou bottels te sien was. ’n 
Elektriese kooktoestel en twee wit tafeltjies het die 
meubilering van die kamer voltooi. 

Op een van die operasietafels het die lyk van 
die vermoorde man gelê, blykbaar nog in dieselfde 
toestand soos dit daar ingebring is, behalwe dat 
die kop en bors bedek was met ’n wit doek. 
Gehard soos beide die twee speurders was deur 
dikwels die afgryslikste tonele in verband met die 
ondersoek na misdade te aanskou, het hulle nog 
tans onwillekeurig effens teruggedeins toe die doek 
van die kop verwyder word. 

,,Genugtig, Williams,’^ roep die Kaptein uit, 
,,ek het nie geweet die arme vent is so verskriklik 
toegetakel deur die vuur nie ! Dis afgryslikl’’ 

Williams het niks geantwoord nie, maar het 
saam nader getree met die Kaptein om die uit- 
werking van die vuur, maar veral die aard van die 
wonde aan die kop van die vermoorde noukeurig 
te beskou. Die kophare was byna almal afgebrand, 
en wat nog oorgebly het, was byna nie as hare 
kenbaar nie soos dit met bloed en swart as besmeer 
was. Die linkergedeelte van die gesig was glad 
nie herkenbaar as deel van die menslike liggaam 

nie, terwyl die ander kant van die gesig so erg 
inmekaar getrek en met bloed en as besmeer was 
dat dié seker ook deur geen kennis of bloed- 
verwant van die vermoorde man herken sou word 
nie. Die twee wonde was ook nie somar maklik 
sigbaar nie, en kaptein Cilliers het eers getwyfel of 
die twee donker merke waarop Williams sy aandag 
gevestig het, werklik wonde was. Na hy egter die 
plekke van naby beskou en met sy vingers daarop 
en daaromheen gedruk het, was hy tevrede. 

,,Dit is wondplekke, Williams,” sê hy. ,,hi 
Mens kan duidelik met die vinger voel dat die 
kopbeen ingeslaan is. Een van die slae was ge- 
noeg om die dood te veroorsaak. En dan die ver- 
brand van die kop!’^ 

Hy skud sy kop twyfelagtig, en toe hy opkyk, 
staar hy in die glimlaggende gesig van Williams. 

,,Daardie punt kwef jou nog altyddeur, lyk 
dit my,” antwoord Williams. ,,Vir my is dit nou 
nie onverklaarbaar of selfs eienaardig nie, ofskoon 
ek moet erken dat ek nog nie vantevore presies 
soiets gesien het nie.” 

,,Die saak is van die soort, Williams. Dit ge- 
beur dikwels met my dat ek ’n mening vorm, tot 
’n oortuiging kom of iets in twyfel trek sonder dat 
ek ’n bewuste, klinkklare rede daarvoor het. Later, 
soms na geruime tyd, kom so ’n rede of grond 
wel voor die dag, en vind ek dat my skynbaar 
ongegronde mening of oortuiging wel deeglik 
gegrond was—maar onbewus. Ek weet jy is 
skepties aangelê wat hierdie dinge betref, 
Williams—daarom sal ek nie die saak vervolg nie. 
Ek kan jou dit egter sê, dat, as ek die tyd daar- 
voor kon spaar, ek ’n studie sou begin maak van 
wat die psigoloë die onderbewussyn noem, want 
ek voel oortuig dat daardie gedeelte van die mens- 

like gees ’n baie groot rol in ons lewe speel sonder 
dat ons daarvan weet.** 

,,Maar wat is dan eintlik jou opienie oor die 
verbrand van die lyk?’' vra Williams. 

,,Dis nie my gebruik om my menings soos ek 
hulle vorm in die loop van ’n ondersoek, een vir 
een publiek te maak nie, Williams; maar in hier- 
die geval gaan ek nou, terwille van jou, *n uit- 
sondering maak. My opienie is dat die kop van 
hierdie lyk opsetlik verbrand is—maar ek vra jou 
om dit teen Collins en al die ander te verswyg/* 

Williams kyk verskrik op. 

,,Magtie, Cilliers,’* sê hy ernstig, ,,wat jy daar 
sê, maak ’n geweldige indruk op my, ofskoon ek 
daarmee sou gespot het as iemand anders as jy dit 
verklaar het. Maar jy is seker dat jy geen helder 
redes het waarom jy so dink nie?” 

,,Nee, en jy kan ook nie verklaar waarom die 
teorie, soos jy sê, ’n geweldige indruk op jou 
maak nie. Die redes, die gronde is in albei gevalle 
benede die bewussyn; maar later sal hulle wel 
helder te voorskyn kom.’* 

,,Jy’s baie interessant, Cilliers, maar ek vrees 
ek moet nou na die Majoor gaan. Jy kan maar 
nog hier vertoef so lank soos jy wil; ek sal ’n man 
stuur om te kom toesluit.” 

Toe Williams die lykehuis verlaat het, het 
kaptein Cilliers lank die lyk gestaan en beskou. 
,,Ek sal waarskynlik nie weer die kans kry om 
hierdie lyk te sien nie,” dink hy by homself, 
,,daarom moet ek my ondersoek so grondig en 
deeglik moontlik maak.’’ 

Hy haal *n duimband uit sy sak en begin ver- 
skillende afmetings te doen. Allereers het hy die 
lengte van die lyk gemeet; daarna het hy die 
baadjie losgemaak, en toe presies die afmetings 

geneem wat *n snyer nodig het om *n pak klere 
te maak. Dit alles het hy in sy sakboekie opge- 
teken. Daarna het iets in verband met die ver- 
moorde man se voete sy aandag getrek. 

,,Dis snaaks dat hy so ’n duur paar sysokkies 
dra en so ’n goeie paar blinkleerskoene. Die 
uniform sit lomp en is heelwat te groot; maar hy 
het pas gister in die diens getree by Knox, en 
Williams vertel dat daar geen tyd was om ’n 
uniform van ’n snyer te laat maak nie; Knox 
het aan Jenkins geld gegee om somar ’n klaar- 
gemaakte pak te koop. Daarom sit die ding so 
lomp aan sy lyf ! ’ ’ 

Hy lig die skouers van die lyk effens op en lees 
die naam van die verkoper op die bandjie binne- 
kant die kraag van die baadjie. 

,,Gekoop by Alf. Katzen, Pleinstraat, Kaap- 
stad,” sê hy onderwyl hy die betreffende aan- 
tekenings in sy sakboekie maak. Daarna het hy 
lank gestaan en peins met sy ken tussen die duim 
en voorvinger van sy linkerhand. Hy wis dat hy 
sy laaste ondersoek van die lyk maak, en dat hy sy 
oë moes oophou vir alle moontlike aanwysings wat 
op die moordenaar kon uitloop. Skielik nader hy 
weer die lyk en begin toe een van die skoene los- 
maak en uittrek. Hy was enigsins verbaas om te 
sien dat die sokkie byna nuut was. Die skoen 
was van die soort wat gewoonlik dansskoene ge- 
noem word, en die naam van die verkoper was 
binne te lees. 

,,S. Ternauw, Kerkstraat, Wellington,” sê die 
Kaptein onderwyl hy ’n aantekening maak. ,,En 
hiermee is my werk hier ook klaar. Daar kom 
die konstabel ook net.” 

Die konstabel was van *n geselserige geaardheid, 
en toe kaptein Ciliers hom vriendelik groet en sy 
hande in een van die wasbakke begin was, knoop 
hy ’n gesprek aan. 

,,Hierdie moord is vir my ’n snaakse affêre, 
Kaptein,” begin hy. 

,,Hoe so?” vra die ander. 

,,Ek was een van die eerste wat in die kamer 
gegaan het na die alarm gegee was, en daar was 
’n paar dinge wat vir my baie snaaks en onvanpas 
voorgekom het.” 

,,Wat bedoel jy dan eintlik?” vra die Kaptein 
weer onderwyl hy sy hande afdroë. 

,,Vereers, Kaptein, die manier waarop die man 
verbrand was. Ek kan nog nie verstaan hoe hy 
so erg kon verbrand sonder dat iemand sy kop in 
die vuur gesteek het nie. Dan was daar die man 
se klere; dit het nie alleen nie aan sy lyf gepas 
nie, maar dit was nie eens goed vasgemaak nie; 
hy was sonder kruisbande en sonder lyfband ook. 
Dan, weer, het hy ’n besonder netjiese paar dans- 
skoene aangehad—te netjies vir ’n lyfman wat 
origens slordig gekleed was.” 

,,Jy is ’n goeie waarnemer, Konstabel, en as ek 
hulp nodig het, sal ek vir inspekteur Williams 
vra of jy my kan kom help. Wat is jou naam?” 

,,Ek is Liebenberg, Kaptein, en sal dit baie op 
prys stel as u my in hierdie saak gebruik.” 

,,Goed, Liebenberg, ek sal jou onthou. Jy het 
werklik iets opgemerk wat ek nooit raakgesien het 
nie. Ek bedoel die ontbreek van kruisbande en 
lyfband. Maar ek wil darem ook self weer gaan 
kyk of jy reg het.” 


26 


DIE DIAMANTHALSSSOËR. 


Die twee stap toe saam na die operasietafel; en 
na die Kaptein hom oortuig het dat Liebenberg 
die waarheid gepraat het, stel hy die konstabei 
nog ’n vraag : ,,Ken een van julle hierdie man? 
Het een van julle hom gesien voor hy hom aan 
mnr. Knox verhuur het?” 

,,Sover ons kan nagaan, ken niemand hom nie. 
Hy het glo aan mnr. Knox vertel dat hy ’n vrou 
êrens in die stad het, maar totnogtoe kon ons 
haar nie vind nie, en het sy ook nie opgedaag om 
haar man te soek nie. Sy kan natuurlik heel 
moontlik nog haar verskyning maak.” 

,,En as sy nie te voorskyn kom nie, dan is Knox 
die enigste persoon wat die vermoorde man herken 
as sy lyfman, Jenkins?’’ vra die Kaptein. 

,,Ja, en mnr. Knox het hom glo maar herken 
aan sy uniform en sy liggaamsbou, want die gesig 
en kop, soos u self gesien het, is so te sê onher- 
kenbaar.’’ 

,,Jy ’s taamlik skerpsinnig, Liebenberg, en jy 
het nou ’n kans om jou posiesie te verbeter. Hou 
jou oë oop en dink. Ek moet nou gaan, maar 
ek sal seker van Jou gebruik maak.’’ 

,,Baie dankie, Kaptein, ek sal my bes doen.’* 

Toe kaptein Cilliers weer op sy kantoor kom, 
het hy ’n goeie halfuur op- en neergestap en! rook 
voor hy begin praat het met sy assistent. ]^as- 
genoemde het sy baas te goed geken om hom in sy 
gedagtegang te stoor, en hy het dus maar v^ort- 
gegaan met die naslaan van boeke en dokumente 
en die afneem van aantekeninge. 

,,Dit word tyd, Schoeman, dat ons al ons aan- 
dag op hierdie moord in die Grand National kon- 
sentreer,” sê hy. nDie ding is meer ingewikkeld 
as v/at ek eers gedink het.” 

,,Ek herinner my, Kaptein,” antwoord Schoe- 
man onderwyl hy ’n brief te voorskyn bring, ,,dat 
mnr. Van Straten ’n uur gelede hier was en hierdie 
brief hier gelaat het. Dit bevat ’n afskrif van ’n 
rapport van ’n plaaslike deskundige oor die hals- 
snoer, en dit wil my voorkom of die ding heelte- 
mal in orde is—dat die verassureerde snoer heelte- 
mal eg was. Mnr. Van Straten het ook ’n kabel 
na huile kantoor in Nu-York gestuur, en hy ver- 
wag móre of oormóre ’n antwoord.” 

,,Daardie nuus verbaas my glad nie, en ek weet 
ook al wat die antwoord uit Nu-York sal wees. 
Knox is nie ’n man wat hom sal afgee met vals 
diamante om ’n paar duisend pond uit ’n assuran- 
siemaatskappy te trek nie.” 

,,Nee, Schoeman,” vervolg hy na ’n oomblik, 
,,ons kan maar ons gedagtes begin agtermekaar 
sit en die spoor probeer soek.” 

,,U sal my op die hoogte moet bring met wat u 
in die lykehuis opgemerk het,” antwoord Schoe- 
man. 

,,Ja, en daar het ek nogal meer gevind as wat 
ek verwag het. Ek is nou jammer dat ek jou nie 
maar saamgeneem het nie; die werk hier kan maar 
gewag het. Maar laat ons die ding weer van die 
begin nagaan—die hele ding probeer saamstel soos 
dit kon gebeur het. Omstreeks halfnege gister- 
aand het iemand die slaapkamer van Knox binne- 
gestap, die kabinet oopgebreek, die halssnoer 
daaruit gehaal en ’n nagemaakte artiekel onder die 
kopkussing van Anderssohn geplaas. Die ver- 
moorde man is nie alleen dood nie, maar sy kop 
en gesig is onherkenbaar verbrand in die kaggel- 
vuur. Sy uniform pas nie aan sy lyf nie; hy het 
geen kruisbande of lyfband aan nie; maar hy het 

’n goeie paar sysokkies en ’n goeie paar blinkleer- 
skoene aan. Anderssohn se klere word op Kamps- 
baai gevind, en hyself is nie weer gesien na die 
hotelbediende hom gisteraand omstreeks halfnege 
die trap sien opgaan het nie. Knox se lyfman, 
of liewer, sy lyk, word net aan sy uniform en sy 
liggaamsbou herken—en dit deur Knox alleen. 
Dit word veronderstel dat die vermoorde man *n 
vrou het, maar niemand ken haar nie, en sy self 
daag nie op nie. Daar het jy nou die besonder- 
hede van hierdie saak—en sommige daarvan is vir 
my enigsins onverklaarbaar.’’ 

Schoeman het aan sy potlood gesit en byt en nie 
geantwoord nie. Na ’n oomblik vervolg die 
Kaptein : ,,Ek wonder of die poliesie al die ver- 
skyning van die nagemaakte halssnoer in oor- 
weging geneem het, en hoe hulle dit verklaar.” 

,,Ek verstaan nie presies wat u bedoel nie,'’ 
antwoord Schoeman. 

,,Die saak is van dié soort, Schoeman: Die 
poliesie meen dat Anderssohn of iemand anders 
die lyfman van Knox vermoor het, die snoer gesteel 
en toe ’n nagemaakte snoer in Anderssohn se 
kamer gesit het. Maar hulle vra hulleself nie af 
waar die nagemaakte artiekel so skielik vandaan 
kom nie. Jy moet verstaan, Schoeman, dat die 
egte halssnoer nie voor eergisteraand hier gesien 
is nie. Die namaaksel moes dus binne die volgen- 
de vier-en-twintig uur gemaak gewees het—iets 
wat hier in Kaapstad absoluut onmoontlik is. Ek 
twyfel daaraan of jy in Suid-Afrika iemand sal kry 
wat een enkele diamantsteen so perfek kan namaak 
soos die sestig stene wat ons vanmóre gesien het. 
As ons die namaak van die artiekel hier in Kaap- 
stad buitekant die perke van wat moontlik is, plaas, 

dan bly die vraag oor: Waar kom die vals 
halssnoer vandaan ? En op hierdie vraag is daar, 
volgens my mening, net een antwoord.’^ 

Daar was ’n pouse, en voor kaptein Cilliers die 
antwoord op sy eie vraag kon uit, lui die telefoon- 
klok. 

,,0 ja, Williams, Cilliers praat hier,’’ en toe, 
na ’n lang pouse : ,,Ek het gedink julle sal dit 
doen, aangesien die artiekel van groot waarde is, 
maar daar is min waarskynlikheid dat die dief juis 
Nu-York, Parys of Londen sal uitkies. Ek dink 
dis meer waarskynlik dat hy die diamante een vir 
een sal verkoop; die ondervinding het geleer dat 
dit baie gevaarlik is om kosbare halssnoere, arm- 
bande en dergelike artiekels te verkoop. Maar 
daar is iets anders wat jy dadelik moet doen : daar- 
die onbekende vingerafdrukke wat jy op die 
kabinet gekry het—jy onthou në ?—eksemplare 
daarvan moet jy na die poliesie in Nu-York stuur 
. . . . Ek het geweet jy sal dit onnodig ag, maar 
as jy weier, doen ek dit self. Ek wil ook eksem- 
plare daarvan hê. Goed, Williams, ek is bly.” 

,,Schoeman,'’ vervolg die Kaptein na hy die 
telefoon neergesit het, ,,daardie vals halssnoer kom 
uit Nu-York!” 


O 


IV. 


Omtrent halfnege die aand van die moord in 
die Grand National staan daar op ’n hoek in die 
hoofstraat van die stad ’n vrou op iemand en wag. 
Sy het heelwat bagasie py haar gehad, maar 
niemand het juis daarvan notiesie geneem nie; 
niemand het ook ag geslaan op die eienaardige ver- 
skynsel dat ’n huurmotor hom daar in die middel 
van die stad en op die hoek van twee woelige strate 
van sy enigste passasier en haar vrag bagasie 
ontlas het nie—niemand behalwe konstabel Lieben- 
berg, wat toevallig daardie aand in die hoofstraat 
diens gedoen het, en juis in die nabyheid was toe 
die motorkar stilhou. Hy het die ding onderlangs 
aanskou, maar gemaak of hy niks opmerk nie. 
Wat veral sy aandag getrek het, was die ver- 
houding tussen die vrou en die bagasie : ,,Sy het 
te veel bagasie vir haar voorkome,’’ het hy dit aan 
homself uitgedruk. Maar niemand het gesien dat 
konstabel Liebenberg geïnteresseerd was nie— 
niemand behalwe juis daardie dame op die hoek 
nie. Daarom het sy ernstig begin wens dat die 
persoon wat gereël het om haar daar te ontmoet, 
onmiddellik opdaag, of dat die nuuskierige kon- 
stabel padgee. Maar geen van die twee dinge het 
dadelik gebeur nie; en toe dit neënuur word, het 
die dame angstig begin rondkyk, en kon ’n taam- 
like goeie waarnemer soos konstabel Liebenberg 
sien dat daar iets baie verkeerd was. Die feit, ook, 
dat die konstabel twee- of driekeer verby haar en 
haar bagasie op- en neergestap het, het nie juis 
daartoe bygedra om haar angs te verminder nie. 

Kn dit het ook nie konstabel Liebenberg se agter- 
dog help verminder nie, want hy het in die verby- 
loop opgemerk dat twee of drie portmanto’s die 
kajuitkaartjies dra van hi seker stoomboot, en na 
’n oomblik het dit hom bygeval dat hy in die 
koerant gelees het van ’n klompie Amerikaanse 
toeriste wat met daardie boot in die hawe aan- 
gekom het. 

,,Sy kom uit anderland,” sê die konstabel aan 
homself. ,,Wat maak sy hier op straat met haar 
bagasie, en soveel bagasie?” 

Maar voor hy kon voortgaan met sy waar- 
nemings en afleidings, hou daar ’n huurmotor 
skielik by die hoek stil—so skielik dat die remme 
skree en die agterwiele plek-plek sleep. By die 
bestuurder van die motorkor sit ’n man van enig- 
sins klein gestalte, maar van ’n gewone alledaagse 
voorkome, wat origens geen aandag sal trek nie. 
Hierdie man klim haastig uit, en onderwyl sy oë 
onverskillig op die konstabeí val, neem hy die 
bagasie en pak dit voor en agter in die motorkar. 
Toe hy die laaste stuk optel, praat hy vir die 
eerste maal—en ’n man soos konstabel Liebenberg 
het dadelik geweet dat die woorde eintlik vir sy 
ore bedoel was. ,,Jammer dat ek ’n bietjie laat 
is, Liefste, maar die kêrels in die klub was so 
plesierig dat ek verplig was om langer te vertoef 
en nog een of twee sopies te drink.” 

,,0, dis niks nie. Ek het geweet jy sal nie 
alte lank versuim nie,” was die onverskillige 
antwoord van die vrou onderwyl sy in die motorkar 
stap. 

En konstabel Liebenberg het toe nie geweet of 
sy ore hom bedrieg nie; want hy het nie sulke 
kalme woorde en so ’n onverskillige houding van 

die vrou verwag nie, wat enkele niinute tevore in 
groot angs en spanning verkeer het. Maar die 
konstabel was jonk, en hy het die vroulike natuur 
nog nie eens begin verstaan nie. Toe die motor- 
kar wegtrek, staar hy dit ingedagte agterna, en 
onwillekeurig gaan sy hand na die linkerbo-sak 
van sy baadjie. ’n Sakboekie en potlood kom te 
voorskyn, en ’n paar vlugtige aantekeninge word 
in die boekie gemaak. 

,,’n Mens kan nooit sê nie,’* dag die konstabel 
by homself. ,,Alles is miskien in die haak met 
hierdie mense; maar dit kan ewewel geen kwaad 
doen om die tyd, die plek en die motorkar se 
nommer op te skrywe nie.’’ 

Toe die huurmotor links swaai en die pad na 
Seepunt inslaan, was daar alweer ander dinge 
wat die aandag van kontabel Liebenberg in be- 
slag geneem het, en dit was ’n heel paar dae 
later dat die gebeurde met die vrou, die bagasie, 
die kleinerige man en die huurmotor hom weer 
te binne geskiet het. Maar daarvan later, want 
die gesprek wat in die motorkar plaasvind byna 
onmiddellik na sy wegtrek uit die hoofstraat, ver- 
dien eers die aandag van die leser. 

Die motorkar was besonder ruim, en daar ’n 
groot deel van die bagasie voor langs die 
bestuurder gepak was, was die orige ruimte agter 
in die kar nie te klein vir die twee passasiers nie. 
Daar het die gesprek plaasgevind, en ofskoon daar 
’n windskerm tussen die voorste en die agterste 
sitplekke was, het die twee nietemin ’n fluister- 
gesprek gevoer. 

,,Ek is byna gedaan; my senuwees is klaar!” 
sê die man met ’n soort van wanhopige sug. 

,,En waar is Mike?'* vra die vrou. ,,Ek ken nie 
hierdie bestuurder nie. Wat het van Mike geword ? 
Is dit nie gevaarlik om gebruik te maak van ’n 
onbekende nie?” 

,,Wat praat jy nog van Mike en van ’n motor- 
bestuurder antwoord hy bars. ,,Daar is ander 
groter gevare. O, dis vreeslik ! Ek het nooit ge- 
dag ek sou so ver kon gaan nie ! ’n Duiwel moes 
besit van my geneem het.” 

Hy vee die sweet van sy gesig af met sy sakdoek 
en bekyk daarna sy bewende hande, wat op sy 
skoot lê. 

,,Wat makeer jou ? Wat het jou oorgekom?’' 
vra die vrou angstig, maar sy kry geen antwoord 
nie. Sy skud hom aan die skouer en herhaal haar 
vrae. 

Die man tel stadig sy hande op. 

,,Hierdie hande,” sê hy, ,,ja, hulle bewe nie 
verniet nie. Hierdie hande het dit gedoen. God 
weet hoe ek dit reggekry het! ’ ’ 

,,Waarvan praat jy? Het jy dan gek geword?” 
skree die vrou hom byna toe. ,,Vertel my wat jy 
gedoen het. En het jy die halssnoer?” 

,,Ja, ek het dit—maar hierdie hande!” 

,,Wat is dit? Praat, in hemelsnaam I 

,,Moord!” was sy antwoord. 

Daar was stilte vir ’n lang ruk. Net die gedreun 
van die motorkar was hoorbaar en nou en dan die 
gehonk van ander motorkarre en die klokke van 
trems. Die vrou het eerste tot besinning gekom, 
en die gesprek hervaf. 

,,Ek weet nie waarom jy ’n moord gepleeg het 
nie; dit was nooit die bedoeling nie—geen deel van 
die program nie. Maar daaroor kan jy later praat. 
Wat ek nou wil weet, is wat die onmiddellike 
planne is. ’n Moord lewer altyd groot gevaar op. 

want daar bly spore agter. Wat gaan ons doen ?’* 

Die man het by dié tyd heelwat bygekom; en 
toe hy die woord vat, was dit duidelik dat hy oor 
’n goeie praktiese sin beskik. 

,,Die ding het vreeslik skielik op my afgekom. 
Ek moet kies tussen die ;é^5,ooo wat ons vir die 
snoer sal kry en . . . . en wat ek gedoen het. 
Daar was geen ander derde keuse nie. En na die 
baie moeite. wat ek gehad het, en die groot gevare 
wat ek geloop het en die kosbare tyd wat verspil 
is, kon ek nie die snoer op die laaste oomblik uit 
my bereik laat gaan nie. Sover as dit moontlik 
was in die kort tydjie wat ek gehad het, het ek 
darem my spore bedek. Maar ek moet erken dat 
ek ver van gerus voel.” 

Hulle was nou in die buurt van Kampsbaai, en 
daar was geen andêr verkeer op die pad nie. Die 
man wat hom met sy eie mond as ’n moordenaar 
en dief bestempel het, kyk uit vir ’n oomblik ría 
die kant van die see; toe buig hy vooroor en tik 
die motor bestuurder op die stouer. 

,,Hou stil vir ’n oomblik !” sê hy hardop. Toe 
die motorkar tot stilstand kom, stap hy by die 
linkerhandse deur uit aan die kant van die berg. 
Onder sy arm was ’n bondeltjie, wat die vrou wel 
opgemerk het, maar wat nie deur die bestuurder 
van die motorkar gesien is nie. ’n Minuut of vier 
ïater kry die bestuurder die sein om voort te gaan, 
en op ’n plat rots aan die Kampbaaise strand lê 
die klere, skoene en onderklere van die man wat 
enige ure tevore gedurende die dinee-uur die trap 
van die Grand National na die kamers van mnr. 
Knox gesien opgaan is. 

,,Dié plek se naam is glo Bakoond. Ons moet 
nou naby wees. Dit sal beste wees dat ons somar 
in die pad afklim. Ek sal die huisie maklik vind. 

Dis ook beter dat die man hier voor ons nie verder 
ons koers volg nie. Hy weet reeds al te veel.” 

'n Oomblik daarna hou die motorkar stil, en die 
bagasie word langs die pad gepak deur die twee 
manne. 

,,Ek sal die goed na die huis help dra, Meneer,” 
sê die bestuurder onderwyl hy die pondnoot wat 
hom gegee is, in sy broeksak steek. 

,,Glad nie nodig nie, dankie,” was die antwoord. 
,,Dis net ’n paar tree onderkant die pad.” 

Na die motorkar egter omgedraai het, en toe die 
rooi liggie om die eerste draai verdwyn, was daar 
iemand te sien wat swaar-swaar die afgelaaide 
bagasie die berg op dra na ’n huisie oíigeveer 
veertig tree van die pad af. Die man was ’n paar 
keer op die punt om te kla oor die hoeveelheid, en 
veral die gewig van die bagasie, maar die herin- 
nering dat dit ’n volkome trek was, en dat al sy 
sogenaamde ,,gereedskap” inbegryp was, het hom 
laat swyg. Swoegend het hy voortgegaan én sy 
werk voltooi. Toe hy hom eindelik in een van 
die stoele by die tafel neerwerp, haal hy ’n plat 
flessie uit die binnesak van sy baadjie, hou dit 
teen die lig—dit was ongeveer halfvol—, en na 
twee lang slukke plaas hy ’n leë fles op die tafel. 

,,Ek sou reken,” sê hy onderwyl hy sy mond 
met die bokant van sy hand afvee, ,,ek sou reken 
dat die alarm nou al lank gegee is, en dat die 
poliesie al spore soek.” 

,,Jy het my nog geen besonderhede vertel nie,” 
merk die vrou op, wat intussen ook plaasgeneem 
het by die tafel. 

,,Joe Anderssohn se klere sal móreoggend op 
die rotse by Kampsbaai gevind word. Dit sal lyk 
asof hy verdrink is, ofskoon ek moet erken dat geen 
konstabel of speurder van wie die voorkop nie hol 

klink nie, hiervan oortuig sal wees nie. In elk 
geval, Anderssohn sal vermis word; hy word nie 
in sy kamer gevind nie, en hy daag nie by die 
kantoor op nie. Die poliesie krap sy kamer om 
en vind 'n halssnoer onder sy kussing. Voor dié 
tyd reeds is die hele stad op hol van weë díe moord 
van Jenkins en die vermiste snoer. Anderssohn is 
vanaand heel moontlik by die hotel gesien deur 
iemand; hy word verbind met die halssnoer en ook 
met die moord. Die vals artiekel sal miskien gou 
ontdek word, maar dit sal nie veel verskil maak 
wat die posiesie van Anderssohn betref nie.’' 

Die vrou het, sonder veel tekens van belang- 
stelling, geduldig gesit en luister. Dit was ook 
seker nie die eerste maal dat die twee onder sulke 
omstandighede in mekaar se geselskap verkeer het 
nie. Die teenswoordige omstandighede was mis- 
kien besonder ernstig—ja, miskien meer gevaarlik 
as enigiets wat hulle tevore deurgemaak het—, 
maar die vrou het die man op sy gemak laat vertel. 
Die ergste—dat daar ’n moord begaan is—het sy 
reeds op pad gehoor. Daarna kon sy kalm op 
nadere besonderhede wag. 

,,As daar maar net nie iets in die kamer, of aan 
die lyk gevind word wat as ’n aanwysing op my 
kan dien nie. Maar ek kan om niks van dié aard 
dink nie. Die gesig en kop is heeltemal onherken- 
baar. Dit was vreeslik—maar ek moes dit doen !” 

Dit was of die toneel van ’n paar uur gelede 
weer voor die moordenaar leef in al sy afgryslik- 
heid, en hy kon nie help om deur sy gebare en 
gelaatstrekkings uiting aan sy gemoedstoestand te 
gee nie. ’n Ou moordenaar was hy seker nie, wat 
anders ook van hom gesê kon word ! 

,,Vingerafdrukke!” vervolg hy nadenkend. 
,,Ja, miskien sou dit veiliger gewees het as ek 

hulle sorgvuldig afgevee het, orals van die meubels 
af. Maar daar was ook geen tyd nie; elke oomblik 
was kosbaar, en ek moes padgee so gou as moont- 
lik. In elk geval, die afdrukke sal onbekend wees 
aan die poliesie, en ek weet nie of hulle onder die 
omstandighede baie ag daarop sal slaari nie. 
Hulle sal natuurlik dink dit is Anderssohn se 
vingerafdrukke, en niemand sal hulle van daardie 
dwaalweg kan reghelp nie. En tog is daar die 
gevaar dat hulle eksemplare van . sy vinger- 

afdrukke in sy kamer gaan soek.Goeie 

genugtig,’’ vervolg hy op onrustige toon, ,,daaraan 
het ek nooit gedink nie ! En die speurders moet 
maar baie dom wees as hulle nie daaraan dirik om 
’n vergelyking te maak tussen die onbekende 
vingerafdrukke in die kamer van Knox en Anders- 
sohn se vingerafdrukke, wat hulle sonder twyfel 
in sy kamer sal kry nie. En as hulle so ver 
gegaan het, dan weet hulle mos ook wie die ver- 
moorde man is.” 

Hy staan op en stap op en neer in die kamertjie. 
Nou en dan vee hy die sweet van sy voorkop af 
en blaas sy asem hard uit soos iemand wat benoud 
is en lug soek. 

,,Uit wat jy sê, lyk dit vir my dat jy dinge 
hierdie keer lelik verbrou het. Die noodsaaklik- 
heid van die moord kan ek ook nog nie begryp 
nie. Jy weet ook ek het nog nooit so ver gegaan 
nie. Ek het baie dinge gewaag, en jou dikwels 
gehelp—maar as dit by moord kom, het ek nog 
altyd gestuit!” 

Dit was die vrou wat praat, en uit haar houding 
en toon was dit duidelik op te maak dat sy die 
man se handelwyse ten sterkste afkeur. 

Hy hou skielik op en kyk haar verwilderd aan. 

>Jy wil my dus in die steek laat, jou hande in 
onskuld was—ja, miskien so ver gaan om my in 
die wiele te ry,'’ antwoord hy op uiters onvriende- 
like toon. 

Die vrou het intussen ook opgestaan. 

,,Jy moet goed verstaan,” antwoord sy op ’n 
uitdagende toon, ,,dat ek geen lafaard is nie; my 
rol het ek nog altyd gespeel na die beste van my 
vermoë, en met groot sukses ook, soos jy self moet 
erken. Maar ek het my nog nooit met moord 
afgegee nie—daar is geen bloed aan hierdie hande 
nie. Verstaan my goed, Sleek Jenkins!” 


V. 


Dit was ’n dag of twee na die moord in die 
Grand National. Soos gewoonlik, het die algemene 
publiek die ding alweer vergeet; die koerante was 
ook uitgepraat, want die poliesie het geweier om 
enigiets aangaande die aanwysings of die vorde- 
ring van die ondersoek aan die rapporteurs mee 
te deel. 

Dit was tienuur in die móre; die meeste mense 
was besig op hulle kantore of in hulle ander besig- 
hede; die strate was dus leeg—en as dit waar was 
van een straat dan was dit seker Bredastraat. 
Heeltemal leeg was hy egter nie, want teen die 
stadige opdraande het daar tenminste een man sy 
wêg vervolg in die rigting van die berg. Hierdie 
man was niemand anders as kaptein Cilliers nie, en 
’n skerpsinnige waarnemer sou opgemerk het dat 
die kaptein diep in gedagte was, en heeltemal 
onbewus van sy omgewing. So ’n waarnemer was 
konstabel Liebenberg, wat, met ^n sigaret in die 
mond en netjies in private kleredrag uitgedos, sy 
losieshuis in Bredastraat verlaat. Hy loop byna 
teen kaptein Cilliers vas. 

,,Magtie, dis mos die Kaptein hierdie,” dag die 
konstabel by homself. ,,Goeienmóre, Kaptein,” 
vervolg hy hardop onderwyl hy soos uit gewoonte 
eerbiedig salueer. 

,,En toe, Liebenberg,” antwoord die Kaptein, 
,,dis ’n gelukkige toeval hierdie. ’n Halfuur gelede 
het ek met die Inspekteur omtrent jou gepraat. 
Ek het toe ook verneem dat jy nou die voormiddae 
vry het. Het jy lus om nou saam met my te 

gaan? Of gaan jy ’n dame ontmoet in daardie 
netjíese vaal pak?” vra die Kaptein lag-lag. 

,,Ek is tot u diens, Kaptein, ook in my vry tyd. 
Ek wens dat ek nou verlof het, dan bied ek my 
aan om onder u te werk . . . 

,,Dis alles klaar gereël, Liebenberg. Kom ons 
stap voort. Jy gaan nie vanaand op diens nie, 
móre ook nie—nie voor ek die hand op die moor- 
denaar lê wat ek nou soek nie.” 

,,Magtie, Kaptein,” roep Liebenberg uit, ,,dis 
baie goeie nuus hierdie! En ons begin somar 
vandag ?” 

,,Somar nou,” antwoord die Kaptein. Hy stop 
voor ’n groterige gebou, en beskou dit onver- 
skillig. 

,,Somar nou, Liebenberg, en in hierdie gebou. 
Dis die plek waar Anderssohn se kamers is. Ons 
gaan nou ’n bietjie die plek deursnuffel; daarna 
het ons ander interessante werk. Maar kyk, dis 
’n wonderlike toeval wat jou vanmóre na my 
gestuur het, Liebenberg. Ek het gereken ek sal 
jou nie voor móre kry nie, want jy sal maar eers 
die Inspekteur se boodskap vanaand kry.” 

Anderssohn se woonplek het bestaan uit een 
groot kamer, met skerms afgeskort in ’n slaap- 
kamer en ’n sitkamer. Die meubilering was van 
die gehalte wat ’n mens in huurkamers aantref 
wat deur Staatsamptenare, bankklerke, joernaliste 
en daardie soort mense bewoon word—gerieflik 
en doeltreffend, maar glad nie weelderig of deftig 
nie. 

,,Ek soek ’n paar vingerafdrukke van Anders- 
sohn, Liebenberg,” begin die Kaptein; ,,maar ek 
vrees dit sal moeilik gaan. Soos jy miskien weet, 
hou sulke afdrukke op gewone voorwerpe soos 

meubels en spieëls nie lank nie. Hulle raak ver- 
dof, en soms heeltemal uitgewis na 'n dag of twee. 
Maar ons moet darem ons bes doen/’ 

Die twee het toe aan die werk gespring. Elke 
glansende oppervlakte is noukeurig ondersoek, 
dikwels met behulp van die Kaptein se vergroot- 
glas. ’n Paar keer het die Kaptein gemeen dat 
hy ’n goeie afdruk gekry het, maar na hy dit met 
fyn kryt of met blou roet bestrooi het (al na die 
kleur van die oppervlakte), moes hy dit telkens 
weer opgee as onbevredigend. Onderwyl die 
Kaptein die spieël van die toilettafel met sy Argus- 
oë ondersoek, was Liebenberg druk besig by die 
wastafel. Skielik draai hy hom om, en kom na die 
Kaptein gestap mef ’n voorwerp in sy hand. 

,,Hierdie stuk skeerseep, Kaptein, sal seker die 
beste resultaat lewer. Hier is ’n paar duidelike 
afdrukke.’’ 

,,Wil jy glo, Liebenberg!” roep die Kaptein 
uit onderwyl hy die silindervormige stuk seep op ’n 
tafeltjie neersit. ,,Skeerseep is die ware Jakob ! 
Dis taai en besonder geskik om vingerafdrukke te 
bewaar.” 

Binne enkele minute het die Kaptein sekere 
plekke op die seep wat hy eers goed met die ver- 
grootglas bestudeer het, met blou roet bestrooi. 
Die uitwerking was na verwagting, want ’n 
kamera is daarna in werking gestel om foto’s van 
die afdrukke te maak. Die Kaptein was heeltemal 
in sy skik, en na die twee nog die een en ander in 
die kamer besigtig het, het die Kaptein gemeen 
dat hulle werk daar klaar was. 

,,Ek dink die foto’s van daardie vingerafdrukke 
sal goed wees,” sê hy; ,,tenminste hulle sal duide- 
lik genoeg wees om vergelykings te maak. Ons 
kan nou maar teruggaan na die kantoor.” 

Toe kaptein Cilliers en Liebenberg in die 
kantoor stap, was Schoeman besig om ’n pakket 
oop te maak. 

,,Wel, wel,” sê die Kaptein, ,,nou sal ons sien 
wat ons sal sien, soos die mense sê. Schoeman, 
dis konstabel Liebenberg hierdie. Hy gaan vir ons 
bystaan in die ondersoek waarmee ons nou besig 
is. Dis seker Anderssohn se klere daardie?” 

. ,,Ja, Kaptein,” antwoord Schoeman. ,,Dis die 
klere wat by Kampsbaai gevind is. Die Inspek- 
teur sal bly wees as ons so gou moontlik die klere 
weer in die poliesiekantoor besorg.” 

,,En hoe het dit gegaan met die vinger- 
afdrukke? Kon jy iets kry?” 

,,Ek het baie foto’s geneem, Kaptein. Daar 
was gister nog duidelike afdrukke op byna al 
die meubels in mnr. Knox se slaakpamer. Hoe- 
veel daarvan vir ons doel iets sal beteken, weet ek 
nie. In elk geval, al die foto’s is klaar as u dit wil 
sien.” 

,,En in hierdie kamera is ook nog ’n paar,” 
antwoord die Kaptein. ,,Liebenberg het hulle op 
’n stukkie seep gevind. Maak hulle asseblief gou 
klaar vir ons. Dan sal ons kan vergelykings 
maak.” 

Onderwyl Schoeman met die kamera in die 
agterkantoor was, het kaptein Cilliers die pakket 
oopgemaak en die klere versigtig op ’n tafel uit- 
gesprei; daarna het hy met sy duimband 
afmetings gemaak van die broekspype, die wydte 
van die broek om die middel, die moue van die 
baadjie, die wydte van die skouers, die lengte van 
die kraag, ens., ens. Hierdie afmetings het hy in 
sy sakboekie opgeteken. 

,,Hier is geen skoene of sokkies nie,” merk 
Liebenberg op. 


DIE DIAMANTHALSSNOER. 


43 


,,Maar dié het ons mos reeds gesien,” antwoord 
die Kaptein onderwyl hy Liebenberg glimlaggend 
aankyk. 

,,Presies, Kaptein, en die dansskoene pas by 
hierdie danspak.’’ 

Toe Schoeman uit die agterkantoor sy ver- 
skyning maak met die foto’s van die vinger- 
afdrukke, het die drie na die Kaptein se lessenaar 
gegaan om die nodige vergelykings te maak. 

,,Ek het reeds ’n sortering van die foto’s gemaak 
wat ek gister geneem het. Die afdrukke van Knox, 
mej. Knox en die vermoorde man het ek opsy ge- 
sit. Dié wat u nou daar voor u het, is almal eners, 
en hulle kom nie ooreen met enige ander afdrukke 
wat ek ken nie.’^ 

, Kaptein Cilliers sluit ^n laai van sy lessenaar 
oop en haal daar ’n paar foto’s van vingerafdrukke 
uit. 

,,Bestudeer dié noukeurig Schoeman, en ver- 
gelyk hulle met dié wat jy gevind het,’’ sê die 
Kaptein onderwyl hy opstaan en sy pyp stop. 

Schoéman het nie lank geaarsel om tot ’n ge- 
volgtrekking te kom nie. 

,,Dis een en dieselfde persoon, Kaptein,” ver- 
klaar hy met die grootste selfvertroue. ,,Mag ek 
vra, Kaptein, van waar hierdie afdrukke kom ?” 

,,Dis die onbekende afdrukke wat Williams op 
die eikehoutkabinet aangetref het,” antwoord die 
Kaptein glimlaggend. 

,,En hy het dan gemeen daardie is die afdrukke 
van die moordenaar!” 

,,Presies, en hy was volkome reg ook. Maar 
laat ons nou sien wat die afdrukke wat Liebenberg 
op die seep gevind het, vir ons vertel.” 

Schoeman en Liebenberg was albei besig met 
hulle vergrootglase. Een vir een word die foto’s 

bestudeer en opsy gesit. Skielik spring Schoeman 
op asof hy geweldig skrik. 

,,Nou praat ek nie meer, Kaptein !” roep hy uit. 
,,Dis sowaar die afdrukke van die vermoorde 
man !” 

,,Volkome reg, Schoeman,’^ antwoofd die Kap- 
tein bedaard, ,,en daar lê die vermoorde man se 
klere.’’ 

,,Wat? Joe Anderssohn 

Daar was stilte vir ’n paar minute. Eindelik 
neem kaptein Cilliers die telefoon op. 

,,Williams,” sê hy, ,,kom ’n bietjie na my kan- 
toor; ek het hier ’n paar interessante dinge om jou 
te wys .... Ja, dis in verband met hierdie saak 
. . . . Goed, ek sal wag.” 

Met ’n glimlag sit hy die telefoon weer neer. 

,,Ja, Schoeman, sommige skelms en skurke het 
eienaardige metodes. Hierdie een vermoor ’n man, 
ruil daarna klere om met die vermoorde man, en 
probeer eindelik om sy slagoffer so te verbrand 
dat hy onherkenbaar sal wees.” 

,,En tog het hy baie lomp gehandel,” voeg 
Liebenberg by; ,,hy moes baie haastig gewees het, 
sodat hy nie sy planne goed kon uitdink en ver- 
sigtig kon uitvoer nie.” 

,,Ja,” antwoord Schoeman, ,,noudat ons weet 
hoe die ding inmekaar sit, is dit maklik om die 
swak punte van die moordenaar se skema raak te 
sien.” 

,,Baie van die swak punte kon ’n mens somar 
dadelik raaksien,” antwoord Liebenberg. ,,Daar 
is, by voorbeeld, die verminking van die lyk. Dit 
was ’n belangrike deel van die moordenaar se plan; 
dit moes voorkom asof die lyfman die vermoorde 
was; dit moes ook voorkom asof die verminking 
van die lyf ’n blote ongeluk was. En tog het die 

moordenaar nie die verstand gehad om te weet dat 
die bloedkolle op die vloer ’n ander storie sou ver- 
tel nie: toegeskroeide wonde kan nie bloei nie. 
Die vermoorde man moes dus enige tyd op die 
vloer gelê het voor die wonde toegeskroei is.’’ 

Kaptein Cilliers het hom nie ingemeng in die 
gesprek van die twee jong mense nie. Maar hy 
was nietemin baie daarin geïnteresseer. Dit was 
veral interessant vir hom om te sien hoe skerp- 
sinnig die jong konstabel was. 

,,Dit lyk vir my, Liebenberg,’* antwoord Schoe- 
man, ,,dat jy besonder veel van hierdie saak af- 
weet, ook dat jy baie belang daarin stel.’’ 

,,Te veel aandag kon ek asnog nie daaraan skenk 
nie, want ek moes my bepaal by my poliesie- 
pligte.’* 

Daar word geklop aan die deur, en na ’n oom- 
blik staan onder-inspekteur Williams in die 
kantoor. 

,,Wel, Cilliers,*' begin Williams, ,,dit lyk my 
julle is baie besig hier. Jy het ook hulp genoeg, 
en noudat jy een van my manne hier het, sal ek 
nie verbaas wees as julle somar dadelik die moor- 
denaar en ook die halssnoer vind nie.” 

,,Sit, Williams,’’ antwoord die Kaptein. ,,Ek 
kan jou ook maar dadelik sê dat jou vermoede 
omtrent ons vordering in hierdie saak korrek is.” 

,,Wat?” roep die aangesprokene verbaas uit. 
,,Jy wil my tog nie vertel dat jy die moordenaar 
het nie ?” 

,,Nie die moordenaar self nie, maar sy iden- 
titeit.’’ En na ’n oomblik: ,,Ook sy vinger- 
afdrukke.’’ 

,,Magtie, Cilliers, dit word interessant; laat my 
sien wat jy het.’’ 

Die Kaptein tel die foto’s van sy tafel op, en 
na hy hulle in ’n sekere orde gerangskik het, oor- 
handig hy hulle aan die Onder-inspekteur. 

,,Neem maar daardie vergrootglas, Williams, en 
bestudeer die afdrukke. IJy onthou ons het laas die 
eienaardige omstandigheid van die verminking van 
die lyk bespreek. Die hele ding sal nou vir jou 
duidelik wees.” 

Onderwyl Williams hom toelê op die foto’s van 
die vingerafdrukke, het Schoeman die Kaptein 
daaraan herinner dat daar ’n buitewerkie was wat 
sy aandag vereis. Daarop het Schoeman die kan- 
toor verlaat, vergesel van Liebenberg, wat besluit 
het om op die hoogte te kom van alle besonderhede 
in verband met die saak. 

,,Wel, Cilliers,” begin Williams na hy sy studie 
van die foto’s voltooi het, ,,dis ’n nuwe soort skurk 
hierdie, totnogtoe onbekend in ons land. Ek moet 
jou komplimenteer op die skrander insig wat jy 
van die begin af in hierdie saak geopenbaar het. 
Jy het seker heelwat meer om te bewys dat die 
lyfman, Jenkins, die moordenaar is.” 

,,Ja, daar is heelwat, Williams. Daar is by 
voorbeeld, die klere van Anderssohn. In die 
lykehuis het ek die maat geneem van die lyk—ek 
bedoel die afmetings wat ’n snyer neem vir ’n pak 
klere. Vanmóre het ek Anderssohn se klere ge- 
meet. Daar is die syfers, Williams. Kan ’n mens 
nog twyfel dat dit Anderssohn se lyk is?” 

Williams het die syfers in die sakboekie van die 
Kaptein noukeurig nagegaan. 

,,Ja, dit lyk taamlik oortuigend,” antwoord 
Williams onderwyl hy die boekie teruggee aan die 
Kaptein. 

,,Dan is daar die skoene van Anderssohn,” ver- 
volg laasgenoemde. ,,Die lyk het sonder twyfel 

Anderssohn se skoene en sokkies aan. Ek het ook 
navraag gedoen op Wellington, waar Anderssohn 
die skoene gekoop het. Jenkins het baie lomp ge- 
handel wat hierdie omstandigheid betref.’' 

,,Hy het seker nie tyd gehad om sy skoene uit 
te trek en ook dié van Anderssohn nie. Jy moet 
onthou dit moes alles gedurende die dineeuur ge- 
skied,’’ antwoord Williams. 

,,Presies ! En daarom ook kon hy nie sy vinger- 
afdrukke op die meubels in die kamer uitwis nie. 
Hy moes geweet het dat daardie afdrukke die 
aandag sou trek, en dat dit ’n belangrike aan- 
wysing sou wees.” 

,,Wel, Cilliers,” antwoord Williams, ,,ons moet 
nou vir Jenkins soek—die man wat lyfman van 
Knox was. Maar dit val my nou by dat ons baie 
min van dié kêrel weet. Dit lyk of hy geen vriende 
of kennisse het nie. Aan Knox het hy vertel dat 
hy ’n vrou het, maar sy het nooit haar verskyning 
gemaak nie.” 

,,Heel waarskynlik is sy kop in een mus met 
hom wat hierdie dinge betref,” antwoord die Kap- 
tein. ,,Maar het jy jou al iets afgevra omtrent 
daardie vals halssnoer, Williams ? Ons vergeet 
soms heeltemal dat daar nog soiets soos 'n hals- 
snoer ook is wat ons moet soek—en dit is nog al 
die enigste rede waarom ek met die saak iets te 
doen het?” 

,,Wat bedoel jy, Cilliers, omtrent die nagemaak- 
te snoer ?” 

,,Aan wie behoort dit, en waar kom dit van- 
daan?” 

,,Ek sou sê dit behoort aan, of, liewer, het be- 
hoort aan Jenkins. Hy wou waarskynlik net 
omgeruil het met Knox.” 

, Ja, en toe het Anderssohn op die ding afgekom 
—iemand het hom die trap sien opgaan. Maar 
waar sou Jenkins die nagemaakte artiekel gekry 
het?’’ 

,,Daaroor het ek nog nie gedink nie,*’ erken 
Williams. ,,Kan dit nie in die Kaap gemaak 
word nie.” 

,,Nie so perfek nie, en sekerlik nie in hi dag 
nie!’’ was die antwoord. 

,,Wat dink jy dan, Cilliers?’’ 

,,Ek dink die nagemaakte artiekel kom uit 
Nu-York. Ek dink al van die begin af so ; maar 
nou is ek so te sê seker daarvan.” 

,,Waarom dan juis?’’ 

,,Omdat ons nou ’n man gevind het wat dit 
hierheen kon gebring het—die man wat hom by 
Knox aangemeld het; die man, Williams, wat 
niemand ken nie.’* 

,,Jenkins, die moordenaar !’* 

Daar word geklop, en ’n telegraafbode maak die 
deur oop. 

,,Die klerk het my gesê dat u hier is, Inspekteur, 
en dat ek die kabelgram hier aan u moet aflewer. 
Majoor Collins is op die oomblik nie op kantoor 
nie.” 

,,Baie goed van jou, dankie.” 

Die bode verlaat die kantoor, en die deur gaan 
weer toe. Williams skeur die koevert oop. Na ’n 
kort pouse sê hy : 

,,Dis van die Nu-Yorkse poliesie. ’n Antwoord 
op my kabelgram in verband met die halssnoer.” 
Daarna lees hy : 

Ref. B.310. Insake halssnoer. Ons het sterk 
suspiesie dat Jim Kouty in Kaapstad is. Hier 
weg maand gelede. Waaghalsige dief, veral 
diamante. Behoort aan groep van Griersen. 

,,Magtie, Cilliers, jy ’s alweer reg,** vervolg 
Williams toe hy opstaan. 

,,Wie is Griersen, Williams? Ek het tog dié 
naam al gehoor?** 

,,Hy is een van die konings van die onder- 
wêreld in Nu-York. Hy self doen nooit iets nie; 
hy het sy manne wat die werk doen, die diefstalle 
pleeg. Jim Koutv, alias Jenkins, is ons man, 
Cilliers.*’ 

Na die ontwikkeling wat geëindig het met die 
ontvangs van die kabelgram uit Nu-York, het die 
poliesie in Kaapstad spoedig geweet hoedanige 
man gesoek moet word in verband met die moord 
in die Grand National en die vermissing van die 
kosbare halssnoer. Mnr. Knox, mej. Knox en 
ook ’n paar van die bediendes in die hotel was in 
staat om taamlik volledige beskrywings van die 
man te gee wat hom by mnr. Knox aangemeld het 
as lyfman en wat so skielik die stil lewe van 
Kaapstad in rep en roer gebring bet. Uit die 
beskrywings van hierdie mense het kaptein Cilliers 
en inspekteur Williams ’n beskrywing saamgestel 
wat op die volgende neergekom het; 

Blanke; praat met Amerikaanse aksent; gesond 
en blosend van gelaatskleur; swart hare wat 
agteroor, plat gekam word; blou oë. Hoogte 
ongeveer 5 voet 10 duim; enigsins geset van lyf; 
staan en loop besonder regop. Grys pak klere en 
grys pet gedra by aankoms. 

,,So,” sê inspekteur Williams na hy die omsend- 
brief neerlê waarin hierdie beskrywing voorkom, 
,,nou sal hy nie meer lank op vrye voete bly nie, 
want op hierdie beskrywing sal my manne hom 
gou toetrap.” 

,,Dis te sê as hy nog in die land is, en as hy 
sy lyf in die openbaar waag,’’ antwoord kaptein 
Cilliers, wat blykbaar nie die optimistiese stem- 
ming van sy vriend Williams deel nie. 

,,Jy moet begryp, Williams,” vervolg hy, ,,dat 
ons nie die minste aanwysing in ons besit het wat 


DIE DIAMANTHALSSNOER. 


51 


betref die beweginge van hierdie vent nie. Ons 
is seker dat hy die moord gepleeg het, en hieruit 
lei ons af dat hy ook die halssnoer het. Maar hy 
het soos ’n groot speld uit die hotel verdwyn 
daardie aand, en niemand het daarna weer ’n oog 
op hom gesit nie.’^ 

,,Dis waar wat jy sê, Cilliers; maar ek erken 
daarop dat hierdie beskrywing van die man ge- 
tuienis sal voortbring wat ons sal help om hom 
op te spoor. Die ondervinding het dit my dikweis 
in die verlede geleer.” 

,,Bes moontlik, Williams, maar ek gaan darem 
nie daarop wag nie : ek gaan aanwysings soek.” 

,,Maar, my liewe man, dis onnodig,” antwoord 
die Inspekteur ongeduldig. ,,Die spoorweg- 
poliesie, die dokkepoliesie, die stoombootkantore, 
die Emigrasiedepartement—almal is in kennis ge- 
stel. Ons speurders en poliesie is almal op die 
uitkyk. Daar sal spoedig iets opdaag—wag maar 
’n bietjie, Cilliers.” 

,,Ek gaan maar net na die stoombootkantore, 
na die plaaslike agente van die Welperdine/^ sê 
die Kaptein onderwyl hy opstaan, en op ’n luierige 
manier sy arms en bolyf uitrek. 

,,Soos jy verkies, Cilliers. Ek sal jou kantoor 
op die hoogte hou met wat gebeur.’’ 

,,En ek sal hierdie kantoor op die hoogte hou 
ook met wat gebeur.” 

,,Ja, ja,” antwoord Williams lag-lag, ,,ons 
werk mos saam in hierdie saak. Bel my maar op 
sodra daar iemand is wat behoefte het aan arm- 
bandjies.” 

Toe kaptein Cilliers by die agente van die stoom- 
boot Welperdine kom, was hy taamlik verbaas om 
te verneem dat daar reeds iemand was wat navraag 
gedoen het na sekere reisigers wat met die 

Welperdine aangekom het. Ook moes hy ver- 
neem dat dié navraag gedoen is op gesag van 
beide die poliesiekantoor en sy eie kantoor—ten 
minste, die jong speurder het bewys gelewer dat 
hy met albei kantore in verbinding staan. 

,,Kan net Liebenberg wees,’’ dag die Kaptein 
glimlaggend by homself. ,,Daardie kêrel is oulik, 
en met die nodige aanmoediging sal hy dit ver 
bring.*’ 

Allereers het die Kaptein om die inligting gevra 
wat Liebenberg ingewin het. Dit het nie op veel 
neergekom nie, maar die besonderhede daarvan 
was nietemin interessant. ’n Sekere Welkin en sy 
vrou was passasiers in die Welperdine. Hulle 
was van Nu-York, en hulle kajuitnommer was 13; 
hulle kajuit is privaat bespreek, en nie deur ’n 
agentskap soos dié van die ander toeriste nie. Net 
een ander kajuit is op dieselfde manier bespreek 
vir twee ou here. Dit wou voorkom asof hierdie 
vier nie toeriste was nie, maar gewone reisigers; 
hulle terugreis is ook nie in dieselfde boot bespreek 
nie. Die Kaapstadse adres van Welkin en sy vrou 
was nie aan die stoombootmaatskappy bekend nie. 

Dit was dan die inligting wat Liebenberg gekry 
het. A 1 wat die Kaptein verder uitgevind het, 
was dat Welkin onmiddellik na die aankoms van 
die boot die kantoor besoek het in verband mét sy 
bagasie, en dat hy daarna in gesprek gesien is met 
die ou deurwagter van die kantoor. Met hierdie 
persoon het die Kaptein dit toe wenslik geag dm ’n 
paar woorde te wissel. Nee, die meneer het oor 
niks besonders gepraat nie, net oor die badplekke 
om die stad, en hoe hulle te bereik is; ja, en hy 
wou *n huurmotor tot sy beskikking hê—’n jong- 
kêrel wat nie bang is om iets te waag nie, en wat 

vinnig genoeg kan ry vir ’n Amerikaner; Mike 
Kasper is toe aanbeveel; sy staanplek is op Kerk- 
plein; die meneer het ’n halfkroon betaal vir hier- 
die inligting. 

Mike Kasper was eers onwillig om in die rigting 
te gesels wat kaptein Cilliers wou hê. Hv het ’n 
grief gehad teen Welkin en sy vrou en wou liewer 
nie van hulle praat nie; hulle was hom ^io 
skuldig volgens ooreenkoms. Toe Kasper egter 
verneem dat dit vir hom heel waarskynlik voor- 
delig sou wees om alles te sê wat hy weet, en alle 
vrae te beantwoord, het hy spraaksaam geword. 
’n Paar dae gelede het hy vir Welkin en sy vrou 
na Kampsbaai en ook na Houtbaai vervoer. Dit 
was dieselfde dag toe Welkin in die Kaap geland 
het. Vir dié rit het Welkin hom betaal; maar 
Welkin het hom bespreek vir ’n rit die volgende 
aand. Dit sou ’n baie belangrike rit wees; hy, 
Kasper, moes op die staanplek bly die hele aand 
tot Welkin hom per telefoon ontbied; hy moes 
geen ander rit onderneem nie. maar wag op die 
boodskap van Weíkin; die rit self sou dié aand 
nie lank wees nie, maar Welkin het nie gesê waar- 
heen dit sou wees nie. Vir die wag die heel aand 
en die rit moes Welkin ;^io betaal; maar Welkin 
het hom nooit die aand ontbied nie, en hy het 
Welkin of sy vrou met geen oog ook weer raak- 
gesien nie. 

,,Weet jy waarheen Welkin daardie aand wou 
gaan ?” vra die Kaptein. 

,,Nee, maar ek is seker dis êrens buitekant die 
stad. Ék sou dink na Kampsbaai of Houtbaai.” 

,,Waarom dink jy dan so?” 

,,Welkin is heeltemal onbekend hier, en ek het 
ook nie gesien dat hy moeite doen om deur middel 
van ’n kaart iets van die omstreke te wete te kom 

nie. Hy het maar net gesê ek moet hom *n ent 
uit die stad ry. Toe het ons Houtbaai en Kamps- 
baai besoek, en hy wou met dieselfde pad ook weer 
terugry. Toe ons hier in die stad terug was, het 
hy die afspraak gemaak vir die volgende aand.’’ 

,,Het julle êrens op die pad stilgehou?’’ 

,,By Kampsbaai wou hulle ’n koppie tee gaan 
drink. ’n Entjie verder, by Bakoond, het Welkin 
my gevra om stil te hou; die berg en die huisies 
teen die berg was vir hom baie mooi. Hy wou 
weet wat die naam van die plek was.*’ 

,,Hoe lank het julle daar versuim?” 

,,Kan nie presies sê nie. Hulle het uitgeklim 
en rondgestap; ek het slaperig geword, en kon 
bes moontlik ’n halfuur geslaap het voor hulle 
weer teruggekom het.’’ 

Met hierdie inligting het kaptein Cilliers vol- 
staan, en was hy voorlopig tevrede. Hy sou 
teruggaan na sy kantoor en verneem wat die 
skerpsinnige Liébenberg mee te deel het. Hierdie 
konstabel, soos uit die voorgaande al geblyk het, 
was ook bedrywig gewees. Onmiddellik na hy die 
beskrywing van die moordenaar gelees het, het hy 
baie vinnig begin dink; ook die inligting deur hom 
van die Kaptein ontvang dat die moordenaar 
waarskynlik die man was in wie die Nu-Yorkse 
poliesie geïnteresseer was, het hom vurig laat 
dink. Waar het hy iemand gesien wat ooreenkom 
met dié beskrywing? Waarom verbind hy dié 
persoon met ’n stoom'boot? Ja, ja, die saak word 
helder. En toe het konstabel Liebenberg se hand 
weer na die sak gegaan waar hy sy sakboekie be- 
waar, en die aantekeninge wat hy ’n paar aande 
tevore gemaak het, kry dadelik ’n geweldige 
betekenis; 

Motorkar C,A, 14/OT. Vertrek 9.5 n.m. 10 
Febr. 1927. Hoek Adderley-Houtstraat. WeU 
perdine, Kajuit 13. 

Hy het toe dadelik na die agente van die 
Welperdine gegaan, en eers toe hy dit nodig vind 
om die kaartjie van kaptein Cilliers se kantoor te 
voorskyn te bring as bewys van sy goeie trou, tref 
dit hom dat sy optree voorbarig was. Hy werk 
tog onder die Kaptein, en kon alleen optree vol- 
gens instruksies van die Kaptein. Wel, die kalf 
was toe al verdrink, en al wat hy kon doen, was 
om so gou as moontlik die Kaptein in die hande 
te kry, die posiesie aan hom duidelik te maak en 
hom om verskoning te vra vir sy voorbarige op- 
tree. Die Kaptein sou wel verstaan dat hy in sy 
opgewondenheid die fout begaan het. 

Toe kaptein Cilliers sy kantoor binnestap, v;as 
beide Liebenberg en Schoeman daar. Liebenberg 
het dadelik sy hoof bygeloop en begin om ver- 
skoning vra. 

,,Stel jou maar gerus, Liebenberg,” antwoord 
die Kaptein. ,,Jy moes om een of ander rede baie 
opgewonde gewees het. Deel my maar gou mee 
op watter spoor jy is, en watter aanwysings jy 
het.” 

Liebenberg het toe meegedeel wat hy op die 
aand van die moord in die Grand National in 
Adderleystraat waargeneem het: Die vrou wat 
angstig gestaan en wag het met haar bagasie; die 
huurmotor wat eindelik opgedaag het; die ge- 
sprek tussen die vrou en die man; die wegry van 
die motorkar in die rigting van Seepunt en 
Kampsbaai. Daarby het die konstabel sy sak- 
boekie te voorskyn gebring en die betrokke aan- 
tekeninge aan kaptein Cilliers gewys. 

,,Grêen twyfel dat hy ons man is nie,’’ antwoord 
die Kaptein. ,,Die beskrywings kom ook mooi 
ooreen : dié wat ons op papier het; dié wat Mike 
Kasper my gegee het; en nou jou eie.’’ 

,,Ên wie is Mike Kasper?” vra Liebenberg. 

Die Kaptein het toe op sy beurt meegedeel wat 
hy uitgevind het. 

,,Jy sien dus, Liebenberg,” sê hy na hy klaar 
was, ,,dat jou inligting en myne mekaar mooi 
aanvul.” 

,,Maar u inligting gaan verder,’’ antwoord 
Liebenberg, ,,want dit lyk my dat die mede- 
deling van Mike Kasper baie belangrik is—veral 
die omstandigheid dat die man en vrou op Bak- 
oond versuim het en dat hulle geïnteresseer was 
in die plek.” 

,,Presies, en Bakoond is heel waarskynlik die 
plek waar ons man nog altyd hom skuilhou. Jy 
en Schoeman moet nou dadelik die eienaar of 
bestuurder van CA 14/OT opsoek en hierheen 
brin^.” 

Onderwyl die twee jongkêrels op straat was, 
het kaptein Cilliers in telefoniese verbinding ge- 
tree met inspekteur Williams. 

,,HaIlo, Williams, Cilliers wat hier praat. Jy 
kan maar die armbandjies gereed hou, Williams 
. . . . Ja, ek dink werklik ons het hom. Ek wag 
nou op ’n belangrike getuie wat ’n soort van 
ontbrekende skakel in die getuienis sal verskaf. 
Kom hierheen, dan kan jy hoor wat hy sê, en 
hoe dit klop met die gegewens waaroor ons reeds 
beskik . . . . Ja, jou man Liebenberg het baie 
goeie werk gedoen; ek het jou voorheen al gesê 
dat hy te veel verstand het om strate af te meet 
.... Goed, ek verwag hulle elke oomblik; kom 
dus maar dadelik/' 

Williams en die ander drie het byna gelyk in 
die kantoor gestap. Die bestuurder van CA 
14/OT was ’n skraalgeboude man met langerige, 
blonde hare wat seker nie dikwels kennismaak met 
’n kam nie. Toe hy die Inspekteur sien, het dit 
gelyk of hy enigsins senuweeagtig word, maar 
die Kaptein het hom gou op sy gemak gestel. 

,,Jy moet maar net ’n paar vrae beantwoord, 
Kasper, en heel moontlik kry jy nog ’n ritjie van- 
aand wat jou ’n heel paar pond in die sak sal 
bring. 

,,Op die aand van die lode, Kasper, het jy twee 
mense in Adderleystraat opgelaai en in die rigting 
van Seepunt geneem?” 

Kasper het ’n oomblik nagedink-onderwyl hy 
sy pet staan en opfrommel. 

,,Ek het ’n man bo in die Tuine opgelaai; met 
hom is ek toe na Adderleystraat waar sy vrou op 
hom gewag het.” 

,,Waar het jy hom in die Tuine opgelaai?” vra 
inspekteur Williams. 

,,In Bredastraat.” 

,,Waarheen het jy toe jou twee passasiers 
geneem?” vra kaptein Cilliers. 

,,My instruksies was om na Bakoond te ry; en 
dit het ek ook gedoen.” 

,,Het jy iets besonders langs die pad opgemerk 
of gehoor? Dink goed na.” 

,,Nee, daar was niks nie. Nee, wag,” gaan hy 
voort asof iets hom skielik te binne val, ,,ek moes 
stilhou op Kampsbaai. Daar het die man uit- 
geklim en vir ’n paar minute in die donker ver- 
dwyn. Ek weet glad nie wat hy gedoen het nie.” 

,,En waar het jy hulle afgelaai?” 

,,Somar in die pad by Bakoond. Hulle huis is 
glo naby die pad—aan die onderkant, het die man 

ingang by die agterdeur gekry het, ook op die 
toneel. Twee rewolwers was op die man gerig, 
dié van Williams en die Kaptein. 

,,Steek op jou hande,” bevel Williams. 

Die bevel word gehoorsaam. 

,,Neem af sy wapens, Liebenberg, en boei hom,” 
beveel Williams weer. 

Die Kaptein het intussen die lig aangeslaan en 
die kamer aan die regterkant binnegestap, en 'toe 
die boeie klap, kom hy weer te voorskyn met ’n 
skitterende halssnoer in sy hand, gevolg deur ’n 
vrou. 

,,Dis die regte artiekel hierdie, Williams,’' sê 
die Kaptein. 

,,En dis ook die regte man,’' antwoord die 
Inspekteur. 

,,Jim Kouty, alias Welkin, alias Jenkins,*’ ver- 
volg hy op deftiger toon, ,,jy is onder arres, en ek 
beskuldig jou van die moord van Joe Anderssohn 
op lo Februarie 1927.’’ 

Die gearresteerde het tofnogtoe geen gemoeds- 
aandoening geopenbaar nie, en hy het gestaan 
soos iemand wat in ’n hipnotiese slaap was, maar 
toe die moordaanklag sy ore bereik, kry hy lewe 
in sy oë. Hy maak gebare met sy geboeide hande 
onderwyl hy uitroep : ,,Dis verkeerd ! Ek het nie 
gemeen om te moor nie ! My hande was nog altyd 
vry van bloed. Ek wou net die halssnoer gehad 
het—en hy het toe op my afgekom!” 

Uitgeput sak hy op ’n stoel neer. 

Mike Kasper is toe gestuur om ’n twede motor- 
kar te haal, want daar was te veel mense en bagasie 
vir een. 

Beide Williams en die Kaptein •he't gemeen dat 
die geval van die halssnoer en die moord in die 
Grand National gouer en makliker opgelos is as 

hulle oorspronklik gehoop het. ’n Berugte en 
gevaarlike organisasie van Nu-Yorkse diewe het 
hulle bedrywigheid uitgebrei en wou *n goeie slag 
in Kaapstad slaan. Maar die berig sal die ronde 
doen dat die Kaapstadse poliesie Griersen se eerste 
poging maklik doodgedrufc het. 

,,Ek hoop maar net, Williams, dat jy Liebenberg 
se werk nie sal vergeet as jy verslag uitbring nie,*' 
sê die Kaptein enige dae later. 

,,Sy naam is alreeds opgestuur vir bevordering 
Cilliers.’’ 

,,Dis mooi. En ons sal seker nooit uitvind wat 
die arme Anderssohn genoop het om sy dood daar 
te gaan soek nie?’’ vra die Kaptein. 

,,Ek glo nie ons sal nie. A 1 man wat daar íets 
van kon weet, is Jim Kouty, en uit sy getuienis 
kan ’n mens niks wys word nie. Hy self het ge- 
meen dat Anderssohn hom in die wiele wou ry 
wat die steel van die halssnoer betref. Maar die 
ware toedrag van sake sal ons seker nooit te wete 
kom nie.” 

Ek was maar sowat ses maande in die diens 
van kaptein Cilliers toe ons die ondersoek ingestel 
het wat hier beskrywe word. Ofskoon hierdie 
,,gevar’ glsid nie so sensasiewekkend of awentuur- 
lik was as baie ander wat ons ondersoek het nie, 
besit hy nietemin kenmerke van sy eie, en het hy 
die eienaardige metodes, die wonderlike waar- 
nemingsvermoë, die fyn en diep insig en die 
logiese denkermoë van die Kaptein helder geopen- 
baar. 

Ek moet hier duidelik maak dat kaptein Cilliers 
as ’n jong man van twintig jaar by die Poliesie- 
mag aangesluit het. Ná ’n jaar of ag was hy 
ontevrede, omdat hy nog nie tot die rang bevorder 
was waarop hy gedink het hy kon met reg aan- 
spraak maak nie. Hy wou nie langer ,,konsta- 
beltjie speer* nie, soos hy dit uitegdruk het, en 
hy was oortuig dat dit by die bevorderinge tot die 
Speurdersdepartement met gunste en gawe gegaan 
het. 

,,Die saak is van dié aard, Schoeman,” het hy 
my eendag gesê, ,,die Departement is net so stadig 
soos ’n konstabel self. Dit duur twintig jaar voor 
hulle kan sien dat ’n jong Afrikaner-rekruut 
arbeidsaam en skrander is; by daardie tyd is hy 
al middeljarig—sy gees Is dood, sy voete is plat 
gestap op die harde strate, en hy kan nle vinniger 
as een myl per uur loop nie; dan ook, toe ek ’n 
jong rekruut was—ek weet nie hoe dit nou daar 

gaan nie—het die meneertjies wat oor die water 
kom, alte maklik voorkeur gekry. Om dié redes 
het ek padgegee—gelukkig voor ek ’n volmaakte 
konstabel was.” 

Dis op dié manier dat die Kaptein daartoe ge- 
kom het om sy eie private Ondersoek-Buro te 
stig. Met die Speurdepartement van die poliesie 
was die Kaptein altyd op vriendskaplike voet, 
nieteenstaande die bitsig-skertsende aanmerkings 
wat hy dikwels op hulle gemaak het. Hy en 
onderinspekteur Williams het mekaar dikwels 
onderlinge hulp verleen—iets wat vir ons in hier- 
die Mount-Belmont-ondersoek van veel waarde 
was. 

Die Kaptein se sukses as private ondersoeker 
was nie juis oombliklik nie; maar die een ,,gevar‘ 
het ná die ander gelei tot hy ná ’n jaar of twee 
’n winsgewende besigheid gehad het, en die agting 
ook van die outoriteite weggedra het. 

^ ^ 

•TV w W vV 

Toe ek daardie Woensdagmóre om neënuur op 
kantoor kom, was die Kaptein reeds daar met ’n 
koerant voor hom uitgesprei. Sy gewoonte was 
om tussen neënuur en halftien in te kom, behalwe 
wanneer ons met ’n buitengewone ondersoek besig 
was. 

,,Vroeg op kantoor, Kaptein,” sê ek. ,,Is daar 
iets dringends?” 

,,Nie juis nie, Schoeman; maar die Engelsman 
sê : ,The early bird catches the worm.’ Ek vang 
vanmóre iets beters—’n vrou !’* 

Hy neem ’n brief op van sy skryftafel en gee 
dit aan my onderwyl hy sê : ,,Dit het gisternamid- 
dag gekom ná jy weg was en net toe ek wou toe- 


DIE MOUNT-BELMONT-GEVAL. 67 

sluit. Die liftman het dit ontvang en opgebring 
na my. Neem die koevert ook.” 

By dié tyd het ek al die briefie deurgelees en 
neem toe ongeërg die koevert uit sy hand amper 
sonder om daarna te kyk. 

, Jy’s nog jonk, Schoeman, en ek wil graag dat 
jy hierdie soort werk wat ek doen, goed leer. Jy 
het ’n paar keer al getoon dat jy aangelê is vir die 
ding; maar die heel eerste les wat ek jou geleer 
het en wat ek tot vervelens toe herhaal het, wil 
jy nie leer nie.” 

,,Ek is jammer, Kaptein,” antwoord ek enig- 
sins oorbluf; ,,maar ek het die brief noukeurig 
gelees, en kan dit soos ’n resitasie opsê.’’ 

,,Die saak is van dié soort, Schoeman : wat in 
die brief staan, is van min betekenis. Die dame 
sê eenvoudig dat sy vanmóre om halftien hier sal 
wees om my te raadpleeg oor ’n belangrike per- 
soonlike saak wat vir haar baie kwel. Hierdie 
informasie kon sy net sowel oor die telefoon mee- 
gedeel het, of mondeling deur middel van ’n bode. 
Maar sy het geskrywe, Schoeman,'’ vervolg hy 
met nadruk; ,,sy het papier gebruik; en wat ge- 
skrywe is, staan geskrywe; hier is sekere bewys- 
stukke, soos die Kroonvervolger in die hof sal sê. 
Kyk ! kêrel, kyk ! Merk jy niks op nie?” 

,,Nee, Kaptein,” antwoord ek, ,,ek sien hier net 
’n gewone velletjie skryfpapier waarop sekere 
woorde geskrywe is, en ’n gewone koevert waarop 
’n adres staan.” 

,,Schoeman,” sê die Kaptein glimlaggend, maar 
sarkasties, ,,jou waarnemingsvermoë is vanmóre 
wonderlik; jy sien werklik ’n gewone velletjie 
skryfpapier en ’n gewone koevert waarop ’n adres 
staan. Dis heeltemal reg, maar het jy opgelet 
hoe gewoon hulle is?” 

,,Nee, Kaptein, hulle is net bloot gewoon,” 
antwoord ek. 

,,Jy weet wat ’n paradoks is, né, Schoeman?” 
vervolg die Kaptein. ,,Wel, my taal bevat mis- 
kien ’n paradoks as ek sê hierdie papier en koevert 
is onder die omstandighede buitengewoon ge- 
woon.” 

,,Ek vrees ek volg u nie, Kaptein; maar waarom 
gebruik u die bepaling : ,Onder die omstandig- 
hede’ ? Die papier is tog gewoon onder enige 
omstandighede. ’ ’ 

,,Daar begaan jy die fout, Schoeman. Hierdie 
papier is nie gewoon onder alle omstandighede 
nie. Ek het netnou gesê ons het sekere bewys- 
stukke hier voor ons. Die konstabels in die hof 
sal sê hier is twee bewysstukke. Ek beweer hier 
is vier, maar die gewone konstabel kan die ander 
twee nie raaksien nie, omdat hy nie sy groot voet 
daarop kan sit nie.” 

,,Neej Kaptein, dit is bokant my vuurmaakplek. 
Ek vrees ek moet maaj konstabel word,” antwoord 
ek. 

,,Glad nie, Schoeman,” was die bemoedigende 
antwoord. ,,Jy is buitendien te kort op jou bene 
vir ’n konstabel,” vervolg hy minder vleiend. 
,,Die saak is van dié soort, Schoeman. Die taal 
van die brief en die adres bo in die regterhoek, 
is die ander twee bewysstukke, en hulle is net so 
belangrik as die velletjie papier en die koevert. 
Sien jy nou al lig, vriend?” 

Ek tel weer die brief en koevert op en lees alles 
weer noukeurig deur. ’n Ses maande vantevore 
sou ek lankal vervelig gevoel het onder die kruis- 
verhoor van die Kaptein, maar ek het nou al ge- 
woond geword aan sy vSokratiese metodes. 


DIE MOUNT-BELMONT-GEVAL. 69 

,,Wel, Kaptein, ek dink ek merk nou iets eien- 
aardigs op. Hierdie dame woon in Mount-Bel- 
mont—’n pragtige woning aan die helling van die 
berg. Haar taal en styl is perfek, en sy is seker 
’n goedgeleerde vrou.*' 

,,Dis reg, vriend,’' antwoord die Kaptein. ,,Jy 
moet nou net daardie woning en daardie taal en 
styl vergelyk met die velletjie papier en die koe- 
vert. Sien jy dat die twee nie bymekaar pas nieV 
’n Mens sou nie verwag dat ’n geleerde vrou wat 
in Mount-Belmont woon, ’n skryfboek van ag 
pennies en koeverte van hierdie kwaliteit—vyf-en- 
twintig vir vier pennies—sal gebruik nie.” 

,,Maar dit kan miskien blote toeval wees,’* waag 
ek, 

,,Toeval is natuurlik nie heeltemal uitgesluit 
nie,” was die versigtige antwoord; ,,maar die 
kanse is honderd teen een dat ons hier nie met 
toeval te doen het nie. Daar is ’n rede voor, is 
my mening; en dit sal my nie verbaas as die moei- 
likheid van die dame daarmee in verband staan 
nie. Nee, vriend, as ’n mens ’n ondersoek instel, 
moet toeval. . . .’* 

’n Sagte klop aan die deur, en ’n dame van 
«owat dertig jaar kom binne. Sy was enigsins 
lank en skraal, maar ’n mens sou haar nie juis 
maer noem nie; haar hare was vaal en haar helder, 
groot oë blou. Van haar kleding het ek nie veel 
notiesie kon neem nie, want toe kaptein Cilliers 
opstaan en haar tegemoet loop, het ek by my eie 
skryftafel gaan sit. 

,,Goeienmóre, mevr. Conradie; sal u asseblief 
plaasneem?** sê die Kaptein onderwyl hy haar die 
klantestoel aanwys. ,,Ek het u brief ontvang, en 
dis my baie aangenaam om u tot diens te wees” 

,,Mag ek maar praat, kaptein Cilliers?” vra sy 
onderwyl sy na my kant kyk. 

,,My assistent, Mevrou, het my volle vertroue. 
U kan begryp dat ek in byna al my ondersoeke 
hulp nodig het. Mnr. Schoeman is al geruime 
tyd in my diens, en tensy u verkies om liewer 
onder vier oë te praat, sal ek bly wees as hy kan 
teenwoordig wees by hierdie onderhoud.” 

,,Ëk begryp die omstandighede nou,” was die 
antwoord, ,,en ek maak geen beswaar nie.” 

My plan was om koerant te sit en lees—ten min- 
ste oënskynlik; maar ná hierdie blyk van vertroue 
het ek my selfs geregtig gevoel om my stoel effens 
skuins te draai, sodat ek beide die Kaptein en 
mevr. Conradie in die gesig kon sien. 

Mevr. Conradie was ongetwyfeld senuweeagtig; 
ek kon dit merk aan die wyse waarop sy haar 
vingers laat speel het op haar handsakkie en haar 
oë laat rondgaan het tussen die Kaptein, haar 
skoot en die venster vlak voor haar. 

,,Mnr. Schoeman is ’n belowende rekruut in 
hierdie diens,” sê die Kaptein laggend, en waar- 
skynlik met die doel om sy klant op haar gemak 
te sit. ,,Hy wou by die poliesie aansluit, maar 
ek het hom oortuig dat hy nie lomp genoeg is 
nie.” 

Hierdie opmerking van die Kaptein het blyk- 
baar die gewenste uitwerking gehad, want ná 
mevr. Conradie met ’n vriendelike lag na my kant 
toe gekyk en tegelykertyd haar sit verander het. 
het sy op bedaarde wyse begin : ,,Ná ek aan u 
geskrywe het om hierdie onderhoud, Kaptein, het 
ek byna besluit om nie te kom nie. Ofskoon die 
saak my baie kwel, is dit nie aangenaam om met 
vreemdes oor persoonlike aangeleenthede te praat 
nie. Dit is te meer die geval wanneer ’n vrou 


DIE MOUNT-BELMONT-GEVAL. 7I 

met vreemdes moet praat oor ’n saak wat haar man 
aanp'aan.’’ 

,,Ek kan met u simpatiseer, Mevrou,” was die 
gepaste antwoord; ,,maar as u onthou dat u met 
my praat, nie soos met gewone vreemdelinge nie, 
maar in ’n professionele hoedanigheid, sal dit u 
miskien makliker val. Verder, Mevrou,” vervolg 
die Kaptein onderwyl hy haar stip aankyk, ,,gelde- 
« like sake is nog lank nie die ergste nie, en die 
omstandigheid dat u en u man vandag nie finan- 
sieel staan waar u enige jare gelede gestaan het 
nie, is miskien nie so ’n geheimsinnige ding as u 
dink nie.” 

Gedurende hierdie langgerekte sin van die Kap- 
tein kon ek my oë nie van mevr. Conradie afhou 
nie. Verbasing was op haar gesig te lees, en toe 
sy aan die armleunings van haar stoel kleef, was 
dit of verbasing wou oorgaan in vrees. Ek het 
eers gedink dat die Kaptein ’n skoot in die donker 
gewaag het, maar ons vorige gesprek en my kennis 
'van die man, het my spoedig gerusgestel. 

,,Wat weet u dan van ons sake af ? Hou u dan 
spioene aan ?” vra sy vinnig en op nie alte vriende- 
like toon nie. 

,,Nee, mevr. Conradie,” was die vriendelike 
antwoord, ,,ons bemoei ons met niemand se sake 
voor ons hulp gevra word nie. Die opmerking 
wat ek gemaak het, is ’n blote gevolgtrekking van 
gegewens wat u self tot my beskikking geplaas 
het.” 

,,Ek verstaan u nie, Kaptein; ek het u nog niks 
vertel nie, en ek kan nie begryp van watter gege- 
wens u praat nie. As u reeds alles weet, is dit nie 
vir my nodig om verder te praat nie, en kan u my 
somar nou sê of u my kan help.” 

,,Daar is u verkeerd, Mevrou. Ek weet nie 
alles nie, en u sal my die besonderhede van u moei- 
likheid breedvoerig moet vertel voor ek kan voort- 
gaan met die ondersoek. Laat my toe om aan u 
duidelik te maak hoe ek daartoe gekom het om die 
opmerking omtrent u geldelike posiesie te maak 
U sal my dit vergewe as ek dinge sê wat enigsins 
intiem—persoonlik is. Hier is u brief en koevert 
van gister. Onder normale omstandighede sal die 
bewoners van Mount-Belmont ’n skryfpapier van 
’n goeie kwaliteit en met ’n erkende watermerk 
gebruik waarop die naam van die woning in kuns- 
letters gedruk is; min of meer dieselfde geld van 
die koevert. En nou, om met u verlof nog meer 
persoonlik te wees, u kleding, Mevrou, ofskoon 
netjies en smaakvol, is nie van so ’n kwaliteit as 
’n mens ....** 

,,Genoeg, Kaptein,’’ val mevr. Conradie hom 
in die rede onderwyl sy haar hand op haar voor- 
kop druk. ,,U gevolgtrekkings is korrek; die 
dinge is my meer pynlik om aan te hoor as om 
self te uit. Vertel my net dit: Wat weet u van 
ons posiesie vyf jaar gelede?” 

,,Net dit, Mevrou,” was die kalm antwoord, 
,,dat u man u toe ’n verloofring van ten minste 
;^200 kon gee. U moet my verskoon, maar dis 
deel van my werk om alle dingetjies raak te sien.” 

Mevr. Conradie *glimlag, en dit was vir my 
duidelik dat sy meer op haar gemak gevoel het 
ná die voorlopige skermutseling met die Kaptein. 
Hy, aan die ander kant, was so kalm soos altyd. 

,,Het ek u verlof om te rook, Mevrou?’' vra hy 
toe hy sy pyp van die asbakkie optel. 

,,Sekerlik, Kaptein,” was die antwoord. ,,En 
ek sal voortgaan om die hele saak aan u te vertel. 
My man beklee ’n hoë betrekking in die Staats- 

diens—in die Departement van die MÍnister van 
Finansies. Hy is twee-en-veertig jaar oud, en is 
al byna twintig jaar in die Staatsdiens. Ons is 
nou byna ses jaar getroud, en ons huislike lewe 
is nog altyd gelukkig. Ons het drie kinders. Mnr. 
Conradie en ek kom goed oor die weg met me- 
kaar; hy is besonder goedgeaard en baie geheg 
aan sy huis. Sy salaris is vandag ongeveer 

1,200 per jaar—en dit bring my tot die moeilik- 
heid waaroor ek u kom raadpleeg. Ses jaar ge- 
lede, toe ons inkomste aansienlik minder was, kon 
ons baie beter lewe; ek kon my kleed na die stand 
van die kringe waarin ons verwag was om ons te 
beweeg, ons het na die vernaamste funksies ge- 
gaan, en in ons huis het ons gereeld ontvang en 
onthaal—dit alles sonder die minste ongerief op 
finansiële gebied. Maar vandag is dit glad 
anders. Ek glo nie dat die helfte van ons inkom- 
ste beskikbaar is vir ons lewensonderhoud nie. 
My toelaag is ingekrimp tot ^^25 per maand, en 
daaruit moet ek die hele huishouding, behalwe 
huishuur, bekostig. Om hierdie rede is ek ge- 
noodsaak om op die goedkoopste wyse te lewe; 
ons gaan nou selde of ooit na ’n sosiale funksie 
en ons onthaal glad nie meer nie, want, soos u 
weet, moet ’n mens vir dié dinge altyd volgens die 
nuutste modes gekleed gaan.” 

,,Ekskuus, mevr. Conradie,” val die Kaptein 
haar hier in die rede, ,,u het gepraat van huishuur 
—hoe is die posiesie met Mount-Belmont ?” 

,,Dit is gelukkig vry van laste en behoort aan 
my. Kort voor ons huwelik het mnr. Conradie 
dit gekoop van ’n goeie ou oom van hom, en in 
ons huwelikskontrak is dit aan my oorgemaak. 
Hy het dit waarskynlik goedkoop gekry, maar hy 
het dit grotendeels uit geld betaal wat hy voor 

QJis huwelik opgespaar het. U sien dus hoe dinge 
verander het: vandag word daar niks gespaar nie, 
en het ons genoeg om na ons stand te lewe 
nie.** 

,,U het natuurlik al met mnr. Conradie oor die 
dinge gepraat. Watter verklaring het hy aan u 
gegee?'' vra die Kaptein. 

,,Dit spyt my om te sê,'’ was die antwoord, ,,dat 
sy verklaring nie bevredigend is nie. Drie jaar 
gelede, toe my toelaag vir die eerste maal inge- 
krimp is, het hy aan my gesê dat hy baie geld in 
’n spekulasie verloor het, en dat dit nodig sal wees 
dat hy vir ’n geruime tyd ongeveer ’n derde van 
sy salaris sal moet uithou om die verlies te dek.’* 

,,Waarom beskou u hierdie verklaring onbevre- 
digend?” vra die Kaptein. 

,,Omdat ek hom nooit geken het as ’n man waí 
aan spekulasies deelneem nie. Hy het my ook 
geen besonderhede meegedeel nie, en ek hou nie 
daarvan om aan hom te knaag nie. Verder, ’n 
jaar ná hy vir die eerste keer oor die spekulasie 
gepraat het—toe ek begin verwag het dat dinge 
weer hulle normale loop sou neem—, kom hy my 
meedeel dat hy weer geld verloor het, en dat my 
toelaag nog verder moes verminder word. 

,,Ek moet hier byvoeg,” vervolg sy, ,,dat mnr. 
Conradie hierdie keer baie terneergedruk gelyk 
het. Die saak het hom sonder twyfel baie gekwel. 
Vir geruime tyd daarna was hy ook baie stil en 
neerslagtig; en ek kan byvoeg dat hy vandag nog 
nie oor die ding gekom het nie. Onder normale 
omstandighede is hy van ’n opgeruimde en opti- 
mistiese geaardheid, en ek het goeie rede om te 
dink dat hy nie presies gelukkig voel nie. Daar 
het u nou die besonderhede van my moeilikheid. 
Ek weet nie of u my sal kan help nie, en ek her- 

haal dat dit vir my pynlik is om vreemde hulp te 
moet inroep.” 

Gedurende hierdie verhaal het kaptein Cilliers 
doodstil gesit en rook. Dit was vir hom ook blyk- 
baar ’n snaakse geval; maar toe mevr. Conradie 
klaar was, was hy dadelik by met ’n paar vrae. 

,,U ken u man goed, mevr. Conradie. U moet 
my nou ’n onomwonde antwoord gee op die vraag 
of u daardie spekulasie-storie glo of nie. Ek sal 
veel betekenis aan die antwoord heg.” 

,,Wel, Kaptein,” was die antwoord, ,,ek moet 
sê nee; maar tegelykertyd wil ek nie my man 
beskuldig vir ’n leuenaar nie.” 

Dit het haar blykbaar nie opgeval dat haar ant- 
woord ’n teenstrydigheid bevat nie; want sy het 
kalm op meer vrae gesit en wag sonder om haar 
antwoord te wysig en te bepaal. 

,,U bedoeling is waarskynlik, Mevrou,” sê die 
Kaptein, ,,dat hy nie opsetlik of met die oogmerk 
om u te bedrieg of homself te bevoordeel ’n on- 
waarheid aan u sal vertel nie.” 

,,Dit is presies my bedoeling; as die spekulasie- 
storie nie waar is nie, moet daar omstandighede 
wees wat hom absoluut verhinder om die ware 
toedrag van sake aan my mee te deel.” 

,,U kan my niks meer meedeel nie? Is daar 
geen brief of dokument wat u terloops in hande 
gekry het nie? Is daar geen ongewenste vriend 
op wie u suspiesie het nie?” vra die Kaptein. 

,,Ek kan aan niks dink nie. My man het nie 
baie intieme vriende nie; dié wat hy het, is kol- 
legas van hom in die Staatsdiens. Verder, soos 
ek reeds gesê het, is hy ’n man wat baie geheg is 
aan sy huis, waar hy byna al sy vrye tyd deur- 
bring.” 


76 


DIE MOUNT-BELMONT-GEVAL. 


,,Goed, mevr. Conradie,” antwoord die Kaptein 
op afdoende toon, ,,ek dank u vir die vertroue wat 
u in my gestel het. Ek sal versigtig te werk gaan 
en niks doen wat u of mnr. Conradie in ’n onge- 
maklike posiesie sal plaas nie. Dis wenslik dat 
u geen briewe of boodskappe van ons kantoor 
ontvang nie—daarom stel ek voor dat u ons ná 
verloop van ’n maand weer ’n besoek bring. 

Ná die Kaptein die deur vir mevr. Conradie 
oopgemaak het, het hy weer kom plaasneem by sy 
tafel. Ek het intussen begin koerant lees. Toe 
ek opkyk, klop hy sy pyp uit. Hy kyk my glim- 
laggend aan, leun gemaklik agteroor op sy stoel 
en sê : ,,Wel, vriend, hoe lyk hierdie saak vir jou? 
Sal ons die moeilikheid kan oplos?” 

,,Ons het baie min gegewens, Kaptein, en dit 
sal seker moeilik wees om die dame tasbare hulp 
te verleen. Maar dit lyk vir my ’n mens kan 
somar maklik sê wat die moeilikheid eintlik is.” 

,,So?” was die antwoord. ,,En wat dink jy 
dan eintlik ?” 

,,’n Vrou in die saak, Kaptein,” antwoord ek 
beslis. ,,Wat anders kan van daardie meneer se 
geld word?” 

,,Meen jy werklik dat daar ’n twede vrou in die 
saak is, dat ons vriend sy geld aan haar bestee, 
en dat mevr. Conradie daar niks van weet nie— 
nie eens die minste agterdog het nie?” 

,,Presies, Kaptein, dit is my mening.” 

,,Jy ’s nog jonk, Schoeman, en die vroumense 
ken jy maar sleg. Jy slaan die bal totaal mis. 
Dink jy vir ’n oomblik dat Conradie vir jarelank 
’n affêretjie met ’n ander vrou aan die gang kan 
hou, en dat sy vrou niks daarvan sal weet of selfs 
vermoed nie? Jy ’t alles gehoor wat sy gesê het. 
Sy het niks eens laat val wat ’n mens in die minste 

kan laat dink dat sy haar man wantrou nie. Ek 
dink sy is volkome reg. Ek ken Conradie glad 
nie, maar ek ken die vroulike intuïesie, vriend, en 
daarop maak ek staat. As jou mening korrek was, 
sou mevr. Conradie lankal lont geruik het. Die 
vrouens weet sulke dinge instinkmatig sonder dat 
hulle die minste bewys of grond kan aanvoer. Jy 
moet nog ’n keer dink, Schoeman. Begryp my 
goed : Ek sê nie dat geen vrou op enige manier 
in hierdie saak betrokke is nie—alleen, nie op die 
manier wat jy bedoel nie.’’ 

,,Wel, Kaptein, dan weet ek nie wat om te dink 
nie,” was al wat ek daarop kon antwoord. 

,,Ons eerste taak sal wees om bekend te raak 
met Conradie—nie persoonlik nie, maar op ’n 
afstand. En in die begin sal dit jou werk wees. 
Jy sal hom moet dophou en goed notiesie neem 
van alles wat jy opmerk. Ek vrees jy sal nie veel 
interessants vind nie; maar, nietemin, ons moet 
kennis maak met die daaglikse gang en gewoontes 
van ons vriend. Ek sal intussen sekere stukke 
náslaan van klubs, genootskappe, ens.; ek wil ook 
inligting soek op die Beurs, die renbaan en daardie 
soort van plekke. Onthou Conradie is ’n kan- 
toorman; jy sal dus geleentheid hê om genoeg tyd 
ook aan jou ander werk te bestee.’' 

,,Dis goed, Kaptein,” antwoord ek, ,,en ek dink 
ek sal somar dadelik ’n begin maak.” 

^ m ^ ^ ^ 

Hierop het ek die kantoor verlaat; en dit was 
nie voor Saterdag dat ons weer geleentheid gehad 
het om oor die geval van Mount-Belmont te praat 
nie. Ek het toe verslag oor die saak aan die Kap- 
tein gedoen, maar dit het nie veel bevat nie, en 
het op die volgende neergekom :— 

Mnr. Conradie verlaat elke móre sy huis om 
kwart voor nege en stap reguit af na sy kantoor. 
Hy loop altyd dieselfde pad; groet een of twee 
kennisse op onverskillige wyse, en stop nêrens 
nie, behalwe dat hy daardie Saterdagmóre op die 
Kerkplein 'n paar skoenveters by ’n blinde man 
gekoop het. Presies om neënuur stap hy altyd 
sy kantoor binne. Om elfuur drink hy tee, ge- 
woonlik op sy kantoor; maar Vrydagmóre het hy 
en een van sy mede-amptenare na een van die 
groot kafees gegaan; hulle het niemand anders 
ontmoet nie en was net tien minute daar. Om 
eenuur gaan hy huis-toe per trem, en om tien oor 
twee is hy weer op kantoor. In die namiddag om 
vyfuur stap hy huis-toe. In die aand het hy nie 
sy huis verlaat nie. 

,,Ja, Schoeman,’’ sê die Kaptein, na ek hom 
vertel het wat ek kon, ,,dis maar baie oninteres- 
sant. Wat ek kon inwin, kom feitlik ook op niks 
neer nie. Ons vriend is heeltemal onbekend onder 
die makelaars op die Beurs; die boekies ken hom 
ook nie—ten minste nie as iemand wat op die ren- 
baan dobbel nie; hy is lid van net een klub—die 
Siviele-Diens-Klub, en daar maak hy sy ver- 
skyning ook maar selde. Die veranderde lewens- 
wyse van die famielie Conradie lyk my bekend 
onder sekere mense; maar aangesien dié verande- 
ring jare gelede al plaasgevind het, word daar nou 
nie meer oor gepraat nie. Die juiste omstandig- 
hede, soos Mevrou dit aan ons vertel het, lyk my 
nie bekend aan iemand nie. Dit word ten minste 
maar net gesê die mense lewe nou ’n stil lewe; 
hulle onthaal nie meer nie, en word selde gesien 
in die sogenaamde hoë kringe. 

,,En nou kom jy ook nog, soos die spreek- 
woordelike kat van Engeland,” vervolg die Kap- 

tein. ,,Nogtans, vriend, moet ons maar volhou; 
dis nog maar drie dae dat ons besig is. Wie weet 
wat ons aanstaande week uitvind. Van Maandag 
af sal ek self die spoor vat—buite bedoel ek. Jy 
kan dan vir ’n week hierdie saak in die agterste 
deel van jou brein wegbêre en jou net toelê op die 
ander dinge wat ons in hande het.” 

,,Goed, Kaptein,’' was my antwoord; ,,en ek 
hoop u sal meer sukses hê as ek.” 

Ag dae het verbygegaan, en gedurende daardie 
tyd het ek heelwat te doen gehad. Die Conradie- 
of Mount-Belmont-geval het ek al byna vergeet, 
toe die Kaptein die Saterdagmóre lag-lag op kan- 
toor kom en my ’n paar vrae stel. 

,,Schoeman,’’ roep hy uit onderwyl hy na my 
voete kyk, ,,hoeveel paar skoenveters het jy al in 
jou lewe gekoop?’’ 

Die vraag het so skielik op my afgekom dat ek 
eers ’n rukkie verleë gesit het voordat ek kon ant- 
woord. 

,,Ek weet nie, Kaptein; al die skoene wat ek 
koop, het veters, en die veters hou net so lank 
soos die skoene self—dikwels langer ook. Toe 
ek ’n seun was, moes ek baie nuwes kry; maar 
dit was omdat ek die goed altyd so dubbel en 
dwars vasgeknoop het dat ek hulle in die aand 
dikwels moes lossny met my knipmes.” 

,,Presies; dit is my mening ook. Daar vind 
ek dit ’n bietjie snaaks dat ons vriend vanoggend 
weer veters gekoop het—en weer by die ou man 
daar op die plein waar jy hom ook gesien het.’’ 

Ek was egter nie van dieselfde mening as die 
Kaptein nie. Conradie kon dit mos vir sy kinders 
gekoop het, en dit kon blote toeval gewees het dat 
hy dit by dieselfde man gekoop het. Ek het toe 
ook somar reguit my opienie uitgespreek. 

,,Schoemantjie/’ antwoord die Kaptein, ,,wan- 
neer sal jy leer om die woord toeval te vergeet? 
Wat sal van my besigheid word as ek alle ver- 
skynsels as toeval bestempel ? Ek sal nooit ’n 
spoor kan volg nie, en ek sal nooit ’n ding nitvind 
nie, tensy dit klaar en helder voor my oë lê.” 

Ek was bly dat dit nie vir my nodig was om te 
antwoord nie—en om die baie goeie rede dat ek 
geen antwoord gehad het nie. Die laaste woorde 
van die Kaptein was nouliks uit sy mond, toe 
daar saggies geklop word aan die deur, en mevr. 
Conradie binnestap. 

Dis onnodig om te sê dat ons albei verbaas was 
om haar terug te sien. Dit was ’n onverwagte 
besoek, want volgens die versoek van die Kaptein 
moes sy eers na ’n maand weer terugkom. ’n 
Halfmaand was nog nie verby nie, en sy was al 
terug.- Ek was oortuig dat sy iets belangriks 
gehad het om mee te deel—iets wat voorgeval het 
of wat sy ontdek het sedert sy ons laas gesien het. 

,,Goeienmóre, kaptein Cilliers; goeienmóre, 
mnr. Schoeman,” groet sy vriendelik onderwyl 
sy op die stoel gaan sit wat die Kaptein haar aan- 
wys. 

,,Ek het teruggekom, Kaptein,” gaan sy voort, 
,,om u iets te bring wat ek gister gevind het. 
Miskien vind u dit van geen hulp in hierdie onder- 
soek nie; maar daar is omstandighede wat my laat 
voel dat dit ten minste iets met die saak te doen 
het.” 

Behalwe haar handsakkie het mevr. Conradie 
hierdie keer nog ’n klein pakkie by haar gehad. 
Dit was netjies toegedraai in bruin papier; en 
toe sy dit begin oopmaak, het ek gedink dat dit 
’n groterige, dun boek was, van die soort wat ’n 
mens gewoonlik aan kinders present gee. Ek 

was dus taamlik nuuskierig toe ek eindelik sien 
dat dit geen kinderboek was nie, maar ’n gewone 
skryfboek wat briewepapier bevat. Ek kon sien 
dat die boek nie veel papier bevat het nie, maar 
die omslag, beide onder en bo, en ook die vloei- 
papier was nog daar. 

Sy oorhandig dit aan die Kaptein, en hy lig die 
boonste omslag en die vloeipapier op. Vir ’n 
oomblik het die Kaptein vir my heeltemal onver- 
skillig gelyk; maar toe hy die bokant van die boek 
effens laat sak, sodat die lig van die venster skuins 
daarop val, het die ding hom begin interesseer. 
Vyf sekondes gaan verby, en toe sit hy regop en 
staar die vrou aan. 

,,Dis ongetwyfeld van veel betekenis, Mevrou,” 
antwoord hy ernstig, ,,v€ral met die oog op wat 
ons in die afgelope paar dae uitgevind het.” 

By dié tyd kon ek nie meer my nuuskierigheid 
bedwing nie. Ek was tog die Kaptein se assistent 
en het sy volle vertroue geniet; in hierdie saak, 
ook, het hy al gebruik gemaak van my. Ek het 
dus sonder meer aarseling opgestaan, na die Kap- 
tein toe gestap en oor sy skouer die skryfboek 
bekyk. 

,,Neem dit maar, Schoeman,” sê die Kaptein 
ongeëerg onderwyl hy die skryfboek aan my oor- 
handig en sy pyp van die tafel neem. 

Ek merk dadelik dat daar geen ink- of potlood- 
merke op die papier was nie; maar, wat taamlik 
duidelik te lees was, was die deurdruk van die 
laaste geskrif, wat sonder twyfel met ’n harderige 
potlood geskrywe was. Toe ek die afdruk op die 
papier vir die twede keer nagaan, kon ek die vol- 
gende boodskap duidelik lees : 

,,Goed, Saterdags neënuur op die plein.’’ 

Toe die Kaptein sy pyp opgesteek het, neem 
hy weer die skryfboek by my en spreek mevr. 
Conradie aan. 

,,Watter omstandighede, Mevrou, laat u tot die 
gevolgtrekking kom dat hierdie geskrif met ons 
saak iets te doen het?'’ 

,,In die eerste plek,” was die antwoord, ,,is die 
handskrif dié van mnr. Conradie; en twede, is dit 
heel waarskynlik geskrywe kort voor die tyd toe 
hy die twede keer vir my gesê het dat die toelaag 
vir die huishouding moet ingekrimp word. Ek 
was daardie tyd weg uit die stad, op besoek vir 
’n paar dae by ’n oom op Wellington. As ek 
weg is, gebruik mnr. Conradie altyd ’n ander 
kamer—’n soort van aantrekkamer naas dié van 
ons. Hierdie skryfboek het ek gister onder ou 
musiekboeke gevind op ’n rak in daardie kamer. 
Toe my oog daarop val, het ek my dadelik herin- 
ner dat ek dié boek lank tevore terloops daar 
geplaas het. Ná ek toevallig die afdruk op die 
eerste bladsy gelees het, het ek my gedagte laat 
gaan, en was toe seker dat ek die boek, ná my 
terugkoms van Wellington, op ’n táfeltjie in daar- 
die kamer gevind het. En dit was net die dag 
daarop dat mnr. Conradie my van die twede speku- 
lasie vertel het.” 

,,Sover ek kan oordeel, Mevrou,” antwoord die 
Kaptein, ,,is u gevolgtrekking juis—ten minste/’ 
voeg hy versigtig by, ,,die inhoud van hierdie 
boodskap is nie teenstrydig met sekere bewegings 
van mnr. Conradie nie.” 

,,Hoe?” roep sy uit. ,,Ontmoet hy dan iemand 
Saterdags om neënuur?” 

,,Nee, Mevrou; ons het u man nog net in die 
geselskap van een persoon gesien—’n medeampte- 

naar—, en die ergste wat hulle gedoen het, was 
om ’n koppie tee saam te drink.’' 

,,Ek merk dat u my nie alles meedeel nie, Kap- 
tein,” antwoord sy effens angstig, ,,maar ek neem 
u dit nie kwalik nie; dis waarskynlik ’n reël van 
u beroep. Ek wil u net weer versoek om vir alle 
publisiteit te waak. Die posiesie van mnr. Con- 
radie sal ondraaglik word as daar die minste van 
hierdie saak moes uitlek. Net een vraag, Kap- 
tein : Saterdags vind gewoonlik die groot perde- 
resies plaas—dink u miskien . . . .” 

,,Onmoontlik om nou te sê, Mevrou,*’ antwoord 
die Kaptein. ,,Die saak is van dié soort, Mevrou, 
ons weet op die oomblik nog glad te min. U 
moet ons ’n maand tyd gee, maar u hoef glad 
nie onrustig te wees nie. Ek sal oor u man 
se belange waak en hom tot die uiterste toe be- 
skerm. Niks sal rugbaar word van wat ons uitvind 
nie, en die metodes wat ek in hierdie saak aan- 
wend, sal geen suspiesie op mnr. Conradie laat 
val nie.** 

Toe ek en die Kaptein weer alleen was, het hy 
op en neer in die kantoor gestap, met sy oë op 
die vloer gevestig en sy duime in die armsgate van 
sy onderbaadjie ingehaak. Ná ’n minuut of vier 
het hy weer sy pyp gestop en agteroor op sy stoel 
gaan sit en leun. 

,,Ons was glo besig om te gesels, Schoeman, 
toe die dame ons in die rede kom val het. Ja, ek 
het aan jou probeer duidelik maak dat ons as 
ondersoekers nie ons toevlug na toeval moet neem 
nie. Wat dink jy nou van die saak—van die 
veterskopery—as jy dit beskou onder die lig wat 
hierdie skryfboek daarop werp ? Dink jy nog ons 
het met toeval te doen?” 

,,Ek moet erken, Kaptein,” was my antwoord, 
,,dat die ding my nou ’n bietjie anders voorkom. 
Ás hierdie handskrif Conradie syne is—en daar- 
van is sy vrou blykbaar oortuig—, dan staan hier- 
die boodskap heel waarskynlik in verband met die 
sonderlinge veterskopery elke Saterdagmóre om 
neënuur. 

,,Maar dis my nog nie duidelik nie, Kaptein,” 
gaan ek voort, ,,waarheen dié inligting ons kan lei 
nie; ons wil uitvind wat daar van die helfte van 
die man se geld elke maand word; en al wat ons 
sover weet, is dat hy elke Saterdagmóre ’n siks- 
pens of ’n sjieling op skoenveters verkwis.” 

,,Nee, Schoeman, daar gaan jy alweer te ver,” 
antwoord die Kaptein gou. ,,Ons weet alleen dat 
hy die skoenveters koop en wegneem, maar ons 
weet nie hoeveel hy daarvoor betaal nie. Hierdie 
laaste is juis wat ons nou moet uitvind; ook sal 
ons moet nader kennis maak met die man en sy 
handlanger.” 

Die Kaptein het daarna weer opgestaan en in 
diep gepeins op- en neergestap. Ek het intussen 
voortgegaan met die nasnuffel van seker stukke 
wat lig kon werp op ’n ander saak wat ons in 
hande gehad het. So het daar seker ’n kwartier 
verbygegaan; die rondskuif van papiere op my 
tafel en die dowwe stamp van die Kaptein se gom- 
lastieksole op die vloer was al wat ’n mens kon 
hoor. 

Die Kaptein kom skielik tot stilstand by my 
tafel. 

,,Weet jy wat, Schoeman?” sê hy ernstig. ,,As 
my teorie van hierdie saak korrek is, sal ons ’n 
bietjie drasties moet optree om vordering in die 
ondersoek te maak.” 

,,Ek het as nog geen teorie kon vorm nie, Kap- 
tein. Mevr. Conradie se woorde na aanleiding 
van die perderesies lyk op die oog van veel bete- 
kenis; maar by ’n nader beskouing val so ’n teorie 
in duie. Ons sal moet veronderstel dat die man 
of sy handlanger met Conradie dobbel, en dat 
hulle stelselmatig altyd verloor.*’ 

,,Ja, dit is ondenkbaar,” stem die Kaptein saam; 
,,daardie teorie noodsaak ons ook om aan te neem 
dat Conradie afskeid van sy verstand geneem het.” 

,,Maar op watter wyse moet ons drasties optree, 
Kaptein, en wat is die onmiddellike oogmerk?” 
vra ek. 

,,Die saak is van dié soort, Schoeman : Ons 
moet uitvind wat werklik plaasvind tussen Con- 
radie en die vetersverkoper. As dit meer as ’n 
blote veterskopery is, sal ons dit nie uitvind as ons 
hulle van ’n afstand dophou nie. En as een van 
ons, of wie ook al, gevaarlik naby is, sal daar 
natuurlik niks buitengewoons tussen die twee 
plaasvind nie. Persoonlik sien ek net een weg vir 
ons oop : Ons twee sal, op een of ander manier, 
hulle plek moet inneem een Saterdagmóre. Ek 
sal die verkoper se rol speel; jy is kort genoeg,” 
voeg hy laggend by, ,,om die handlanger se plek 
in te neem.” 

Hierdie voorstel het my glad nie verbaas nie. 
In sy werk het die Kaptein dit dikwels nodig ge- 
vind om ander mense te verpersoonlik, en ek het 
hom meer as eenkeer moes help. Ek het, egter, 
die vernaamste moeilikheid in hierdie geval dade- 
lik gesien, maar voor ek kon antwoord, het die 
Kaptein vervolg : 

,,Ek sien een moeilikheid voor ons. Ons sal 
daardie twee uit die pad moet kry om hulle plekke 
te kan inneem. As hulle daar met ’n belangrike 

doel is, soos my teorie veronderstel, sal dit nie so 
maklik gaan nie. Ons kan ook, veiligheidshalwe, 
aanneem dat die een man tog goed kan sien. Kort- 
om, Schoeman, ons moet klaar wees om met twee 
mense te handel wat nie gedwee en dom soos 
skaaplammertjies is nie, maar wat uitgeslape 
skelms is.” 

,,Ons kan eers seker maak dat die man tog goed 
kan sien, en hom dadelik laat arresteer,” antwoord 
ek. 

,,Daar het ek al aan gedink, maar daar is ook 
moeilikhede in die weg. Hulle sal nie lank voor 
neënuur op die plein wees nie, want ons veronder- 
stel dat hulle geslepe skelms is wat niks onnodig 
waag nie. Om in daardie paar minute te bewys 
dat die man goed kan sien en ’n konstabel so ver 
te kry om hom in hegtenis te neem, sal nie maklik 
gaan nie. Buitendien, ons sal dan die hulp van 
iemand anders moet inroep om die klagte te lê. 
En al vind die arrestasie werklik plaas, sal dit glad 
nie raadsaam wees vir ’n ander man om somar 
dadelik daar op dieselfde plek te gaan staan nie. 
Nee, ons sal ’n ander plan moet maak.’’ 

Hierop het die Kaptein my verlaat sonder om 
my instruksies vir die naweek te gee. 

^ ^ ^ m ^ 

Ek het besluit om daardie Saterdagnamiddag 
stil in my kamer deur te bring. Ek was juis besig 
met ’n besonder boeiende verhaal, en was van plan 
om die namiddag heerlik op die rusbank te lê en 
lees. 

Dit was nog vroeg—seker nie later as tweeuur nie 
—toe my aangename rus verstoor word deur die 
lui van die telefoonklok. Taamlik vererg neem 
ek die spreekbuis op. Maar ek was weer dadelik 

in *n goeie luim toe ek die Kaptein se stem herken. 

,,Isdit jy, Schoeman?” sê hy. .,,Man, dis geluk- 
kig dat ek jou in die hande gekry het. Kyk, hier 
is werk vir ons. Ek praat van die renbaan op 
Kenilworth. Jy moet gou na die kantoor gaan en 
’n stuk loop naslaan—dié van John Strong. Jy 
sal dit vind onder die poliesiestukke van twee jaar 
gelede. Dit was nie *n geval van my nie, maar 
jy weet mos ek hou ook stukke van sekere poliesie- 
gevalle, wat moontlik kan vanpas kom by my eie 
ondersoekings. Ek dink nou ons kan gebruik 
maak van Strong se stukke. Bring my dadelik 
die volledige beskrywing van die vent soos jy dit 
in die stuk vind. Ek sal vir jou in die teekamer 
hier wag. As jy baie gou maak, kan jy binne ’n 
driekwartier hier wees.*’ 

Dit was my glad nie duidelik wat aan die gang 
was nie. Ek het my egter herinner dat John 
Strong ’n misdadiger was wat dke poliesie baie 
hoofbrekings gegee het; ook het ek geweet dat hy 
op die oomblik op soek was; en dat die poliesie 
graag hulle hande op hom sou wou lê. Sou die 
Kaptein miskien die vent herken het op die ren- 
baan ? En waarom sou hy so gretig wees om die 
poliesie te help? 

In elk geval, ek moes die instruksies uitvoer. 
Ek het die boeiende verhaal opsy gegooi en in 
allerhaas na die kantoor gegaan. Ek het Strong 
se stuk maklik 'gevind, ofskoon dit onder papiere 
was wat voor my tyd in die kantoor gekom het. 

Die beskrywing wat ek vinnig op ’n ander stuk- 
kie papier afgeneem het, was soos volg : 

Lengte, 5 voet loj duim; bou, middelmatig, 
maar sterk en gespierd; hare, donker-bruin, met 
breë voorkop; merke, twee plat moesies onder- 
mekaar agter die linkeroor. 

Met hierdie inligting in my sak, stap ek die 
teekamer van die renhaan binne. Die plek was 
verlate, want al die mense was op die pawiljoens 
om die afloop van die twede wedren te sien. In 
'n hoekie, egter, het die Kaptein met sy koppie 
koíïie gesit. Ná hy vir my ook ’n koppie ontbied 
het, het hy die beskrywing van John Strong gelees. 

,,Presies soos ek gemeen het, Schoeman,” sê 
hy effe opgewonde onderwyl hy ’n plat silwer- 
sigaretdosie uit sy sak haal en dit sorgvuldig met 
sy sakdoek afvee; daarna het hy die dosie lossies 
met die sakdoek toegemaak en met ’n glimlag weer 
in sy sak gesteek. 

,,Ek moet my haas, Schoeman. Jy kan my dop- 
hou as jy wil sien wat aangaan; daar is nie nou tyd 
om jou te vertel nie.’’ 

Ek het kort op die Kaptein se hakke gevolg, 
en dit was nie lank nie voor ek hom in ’n gesprek 
gesien het met ’n vreemdeling. Toe ek die vreem- 
deling van nader kon bekyk, kom die beskrywing 
van John Strong onwillekeurig in my gedagte. 
Ek loop toe ’n draaitjie om die man van agter te 
kan beskou. Hy en die Kaptein het toe op die 
twede trappie van die groot pawiljoen gestaan, 
regoor die wenpaal. Ek het op die vierde trappie 
gestaan, en al nader gegaan toe ek skuins agter 
die vreemdeling was, aan sy linkerkant. 

Wat was my verbasing groot toe ek ’n lang- 
werpige pleistertjie agter sy linkeroor sien ! Tege- 
lykertyd sien ek dat hy die Kaptein se sigaretdosie 
onverskillig oopmaak, ’n sigaret daaruit neem en 
dit weer teruggee. 

,,Nou is die gort gaar !” dag ek. 

Die derde wedren was net afgeloop, en die Kap- 
tein het baie bly gelyk oor die uitslag. Hy het 
lag-lag van sy maat afskeid geneem en na die 

,,boekies’' se kant gestap. Vir ’n oomblik het ek 
hom in die gedrang verloor; en toe ek hom weer 
vind, wou hy net die deur van ’n telefoonhokkie 
oopmaak. 

,,Kom hier, Schoeman,” sê hy. ,,Ek speel nou 
die rol op Caledon-plein van ’n regte diener. 
Neem hierdie oorstuk, dan kan jy luister.” 

Hy vra toe om ’n Kaapstadse nommer, en hy 
was binne ’n paar tellings in verbinding daarmee. 

,,Is onder-inspekteur Williams op kantoor?” vra 
die Kaptein. 

,,Ja,” was die antwoord; ,,ek sal u aansluit by 
sy nommer.” 

,,Cilliers hier, Williams.” 

,,Hallo, Cilliers, lank nie vir jou gesien nie.” 

,,Kyk hier, Williams, ek het die vingerafdrukke 
van John Strong hier in my sak. Ek het dit vyf 
minute gelede geneem. Is jy geïnteresseer ?” 

,,Allawêreld !” was die antwoord. ,,En waar is 
Strong self? Kan ek ’n paar speurders' stuur? 
Ek wil hom baie graag twee armbandjies aansit.” 

,,Daar is baie tyd, Williams. Stuur ’n man 
hier na my om die vingerafdrukke te haal. As 
dit ooreenkom met die afdrukke van Strong wat 
jy het, sal ek jou die geleentheid gee om Strong 
te arresteer.” 

,,Dankie, Cilliers; dis baie goed van jou om ons 
te help. Ek stuur dadelik ’n man na jou.” 

,,Nie te dank nie, Williams; ek help myself 
hoofsaaklik in hierdie geval. Strong is op die 
oomblik in my pad, en jy sal my ’n groot guns 
bewys as jy hom opsluit.” 

Die Kaptein en ek moes nog ongeveer ’n half- 
uur op die renbaan vertoef om die speurder te ont- 
moet. Die oorhandiging van die sigaretdosie het 
in die teekamer plaasgevind toe daar byna geen 

mense was nie; daarna kon ons teruggaan na die 
stad, en in die trein, waar ons gelukkig alleen in 
’n koepee was, het die Kaptein my sy ervarings 
van die namiddag vertel. 

Dit blyk dat die Kaptein lankal getwyfel het aan 
die persoon wat veters verkoop op die plein. Ver- 
der het hy gedink dat, indien die vent ’n skelm 
was, hy heel waarskynlik op die renbaan te sien 
sou wees. In dié mening was die Kaptein korrek. 
Hy het spoedig iemand gesien wat op die man 
lyk, en ofskoon die vent enigsins vermom was, 
het die Kaptein gou tot die gevolgtrekking gekom 
dat dit werklik die man was. Ná hy terloops ’n 
gesprek met die man aangeknoop het, het sy ge- 
dagtes begin teruggaan en eindelik op die berugte 
John Strong gekom. Dis toe dat hy wou seker 
maak of sy man ooreenstem met die beskrywing 
van John Strong in die stukke. Die twee moesies 
agter die linkeroor, wat bedek was met ’n lang- 
werpige pleister, het alle twyfel verban. Om die 
saak vir die poliesie dubbel seker te maak, het hy 
toe ook nog die vingerafdrukke verkry. 

,,Daar is nie die minste twyfel aan sy identiteit 
nie, Schoeman. Dit is John Strong, reggenoeg, 
en Maandagaand sal Williams hom kan arresteer 
in die kantien. Ek het Strong se vertroue gewen 
en ’n afspraak met hom gemaak dat ons mekaar 
daar sal ontmoet om agtuur Maandagaand. Sy 
handlanger sal ook daar wees—dié is seker ook 
’n skurk op wie die poliesie ’n oog het.” 

,,En hoe het u sy vertroue so maklik gewen?” 
vra ek. 

,,Dis wonderlik, Schoeman, hoe eenvoudig Vn 
geslepe skelm soms is,” was die antwoord. ,,Ek 
het op versigtige wyse voorgegee dat ek ’n soge- 
naamde Gentleman Crook is, wat hom veral toelê 

op perderesies; en op dié manier het ek hom ge- 
vang. Ek het hom reeds al sekere voorstelle 
gemaak; maar Maandagaand sal ons eintlik groot 
besigheid doen.” 

,,Maar sal hy nie intussen agterdogtig word 
nie?/’ 

,,Dit is natuurlik moontlik, veral as sy hand- 
langer, met wie hy natuurlik die ding sal bespreek, 
iemand is wat opienies van sy eie daarop nahou. 
Maar ek dink dis baie onwaarskynlik; Strong doen 
al die dinkwerk en nie sy handlanger nie. Ek 
ken my man, en Williams sal sy hande maklik 
op hom kan lê.” 

,,En gaan jy ook teenwoordig wees?” vra ek. 

,,0 nee!” was die laggende antwoord. ,,Wil- 

liams en sy manne sal nie hulp nodig hê nie.” 

^ ^ ^ ^ ^ 

w •7V* •Tv* ^ vv 

Die volgende Dinsdagmóre was ek vroeg op kan- 
toor, want ek was baie nuuskierig om te weet wat 
in die kantien plaasgevind het. 

Toe die Kaptein binnekom, was ek gou by met 
vrae. 

,,Alles het na wens afgeloop,” antwoord hy, 
,,Williams het albei in hegtenis geneem, en 
hulle kom vanmóre al voor. Ek het gisteraand 
met Williams oor die telefoon gepraat. Die enig- 
ste moeilikheid wat ek nou sien, is die handlanger. 
Williams het geen klagte teen honi in te bring nie, 
en hy is geneig om hom dadelik los te laat. Of- 
skoon ons ’n klag teen hom het, kan ons nie daar- 
mee voor die dag kom nie. Jy verstaan, ek het 
heeltemal stil geMy omtrent die dinge wat Sater- 
dags op die plein plaasvind.” 

Ná die Kaptein ’n paar keer op- en neergestap 
het, roep hy uit: ,,Ek sal dit regkry, Schoeman; 

Williams sal my die guns bewys.” Daarna het 
hy die telefoon opgeneem en, ná die gebruiklike 
groete, het hy sy voorstel gemaak : ,,Die saak is 
van dié soort, Williams : Ek het die man feitlik 
aan jou oorhandig, en jy moet my nou ook ’n 
guns bewys. Jy moet vir Smith daar hou ten 
minste tot aanstaande Maandag. Stel die verdere 
verhoor vanmóre uit tot daardie tyd. . . . Sal die 
Magistraat beswaar maak? Jy kan mos sê dat 
Smith sy maat is, en dat jy tyd moet hê om die 
nodige getuienis te versamel.” 

Ná ’n rukkie stilte vervolg die Kaptein : ,,Baie 
dankie, Williams. Dis baie noodsaaklik vir my 
doel dat Smith nie op straat moet kom voor Dins- 
dag nie. Nogmaals dank; tot siens!” 

,,So, Schoeman,” sê die Kaptein nadat hy die 
telefoon neergesit het, ,,daardie mannetjies is nou 
uit die weg, en nou moet ons gereed wees om 
Saterdag hulle plek in te neem. Dit was ’n bietjie 
’n omweg wat ek moes volg—maar dit kon nie 
anders nie.” 

m * ^ m 

Die volgende Saterdagmóre was die Kaptein en 
ek om sewenuur reeds op kantoor. Dit was vol- 
gens die Kaptein se lasgewing, want hy het dit 
raadsaam geag dat ons in ons onderskeidelike rolle 
as blinde man en handlanger op straat moes wees 
voor die ergste gewoel van die stad begin. 

Dit het ons nie lank geneem om gereed te wees 
nie. Uit een van die groot trommels in die agter- 
kantoor het die Kaptein ou klere uitgehaal wat 
naasteby op dié van John Strong en sy vriend 
gelyk het. Die Kaptein het my weer verbaas met 
die noukeurigheid waarmee hy hulle kleding waar- 
geneem en onthou het. Ná ons klere, hoede, 

skoene, baarde en snorbaarde gekry het, het die 
Kaptein ’n serp gesoek. 

,,Ek wil ’n bont, veelkleurige ding hê,’’ sê hy. 
,,Ék wonder waar Strong ’n serp gekry het wat my 
aan Josef se rok laat dink.” 

Ná die Kaptein eindelik ’n bevredigende serp 
gekry en sy houtskinkbord met skoenveters opge- 
tel het, kon ons begin. Die Kaptein het vooruit- 
gestap, gewoonweg. Die afspraak was dat ons in 
die openbare tuine sou ontmoet en vandaar as 
blinde man en handlanger ons weg na die plein 
sou vervolg. 

Toe ons op die plein kom, was dit nouliks 
agtuur, en dit was ’n baie vervelige uur om te 
wag daardie. A 1 wat ons kon doen, was om te 
staan en kyk hoe die honderde mense heen en 
weer na hulle werk gaan. Toe dit tien minute 
voor nege was, sê die Kaptein : 

,,Sien jy nou, Schoeman, hoe sleg die handel 
in skoenveters is? Ek hoop net ons sal nie sleg- 
ter vaar as Strong en sy vriend nie.” 

Ek het eerste vir Conradie sien aankom, en ek 
het toe die Kaptein gewaarsku. Ek sal nooit ver- 
geet met watter spanning ek sy voetstappe al nader 
en nader hoor kom het nie. Sal hy vandag weer 
hier aandoen ? Sal ons iets uitvind ? Sal hy 
miskien die bedrog opmerk? Hierdie vrae het my 
vir die laaste paar sekondes besiggehou, en toe 
het my gedagte nie meer gewerk nie. 

Toe Conradie eers weer begin stap, het ek my 
herinner dat ek alles waargeneem het: hoe hy 
skielik voor die Kaptein stilgestaan het, ’n paar 
veters geneem het, en net ’n groen papierbundeltjie 
in die Kaptein se hand doen, toe daar skielik van 
ons linkerkant ’n geroep kom. 

,,Norma, pasop!*’ sê die stem hard. Ons al- 
drie draai plotseling na die kant van die geluid; 
Conradie laat val die veters en trek sy ander hand 
met die groen bundeltjie terug. Hy word spier- 
wit en vervolg dadelik sy weg. Tegelykertyd sien 
ons iemand anders om die hoek verdwyn waar die 
geroep vandaan gekom het. 

,,Genugtig, Schoeman,’* sê die Kaptein binnens- 
monds, ,,dis die handlangrer daardie ! Ons moet 
hom inhaal en dophou. Na die maan met hierdie 
vermomming !’’ 

Die Kaptein het vinnig begin stap en intussen 
haal hy sy bril, baard en serp af. Ek het sy voor- 
beeld gevolg, en ons was spoedig in die straat 
wat na die suidelike buitestede lei. 

,,Ty ’t die geld gesien, në, Schoeman?” vra die 
Kaptein. 

,,Ja, Kaptein,” antwoord ek; ,,dit was seker 
twee vyfpondnote.** 

,,As dit nie drie was nie.” 

Skielik staan die Kapetin stil. ,,Daar stap hy, 
Schoeman, net voor die twee vrouens. Hy is 
doodgerus en gaan nou na sy vriende. Ons moet 
hom goed dophou.” 

,,Sal die poliesie hom nie soek nie, Kaptein?’* 
vra ek. 

,,Ek glo nie,” was die antwoord. ,,Hy het seker 
vanmóre ontsnap. Na regte moet hulle hom pro- 
beer vang; maar Williams het nie ’n beskuldiging 
teen hom nie, en hy sal miskien maar bly wees 
om van die vent ontslae te wees. Hy het hom net 
op my versoek aangehou.” 

Ons was nou al in die agterbuurtes van die stad, 
waar daar nie veel verkeer was nie. Die Kaptein 
het toe vooruitgestap, en ek het op ’n klein afstand 
gevolg. Eindelik sien ons dat ons prooi ’n sy- 

straatjie inslaan, Toe ons by die hoek kom, het 
die Kaptein my beveel om daar te wag. 

Hy was net vyf minute weg toe hy terugkom 

met die nuus : ,,Dis 36 S-straat. Wonderlik 

hoe onversigtig sommige skelms is. Maar ons 
moet teruggaan, Schoeman, en ons sal moet han- 
delend optree om die Conradies te help.’* 

Toe ons in die lift stap, vertel die liftman ons 
dat die Kaptein se telefoonklok vir die laaste uur 
al byna sonder ophou gelui het, en toe ons op ons 
vloer uitstap, kon ons die gelui self hoor. 

,,Dis natuurlik Williams wat wil praat oor die 
ontsnapping van die handlanger. Maar ek won- 
der waarom hy so ongeduldig is. . . . 

,,Hallo, hallo, Williams . . . . Ja, Cilliers hier. 
.... Hoe ek weet dat hy ontsnap het? .... Dis 
’n geheimpie, Williams. Maar het jy dan nou 
’n beskuldiging teen hom? . . . . O, Strong se 
houding. Ja, ek vrees ook daardie mannejtie is 
nie so onskuldig soos julle gedink het nie. . . . 
Ja, ek sal jou help as dit moontlik is. . . . Ek is 
ook jammer dat hy ontsnap het.” 

Die Kaptein kom glimlaggend na my skryftafel 
toe. 

,,Ons moet maar eers stilbly omtrent daardie 

huis in S-straat,” sê hy. ,,Maar hoe lyk die 

saak nou vir jou, vriend? Jy is seker baie trots 
daarop dat jy nou weer kan se : ,’n Vrou agter 
die gordyn.’ ” 

,,Daardie geroep : ,Norma, pas op hinder my 
baie, Kaptein. Dit lyk my amper een of ander 
persoon verkeer nou in gevaar.” 

,,Ek glo nie, Schoeman, dat daar nou juis groter 
gevaar is nie,’’ was die antwoord. ,,Die saak is 
van dié soort: sekere persone het elke week geld 
van Conradie ontvang, sê ;^io of ;^i5. Het jy 

opgelet hoe sy gesig gelyk het toe ons die geroep 
gehoor het? Wel, dis duidelik dat die man ge- 
dwing word om daardie geld te betaal; die swaard 
van Damokles hang oor sy kop. Vandag het ons 
ook geleer dat ’n vrou in die ding betrokke is— 
ten minste ons het goeie rede om te vermoed dat 
Norma nie somar ’n woord is wat geen betekenis 
het nie. Ons sal meer omtrent haar moet uitvind.” 

Daarna het die Kaptein weer sy pyp opgesteek 
en op en neer in die kamer gestap. 

,,Schoeman,” sê hy skielik, ,,ons moet nou in 
verskillende koerse gaan. Gaan jy dadelik na 
Mount-Belmont en vra mevr. Conradie om hier 
te wees om drieuur.” 

Ons het toe saam die kantoor verlaat, maar toe 
ons op straat kom, het die Kaptein ’n ander koers 
ingeslaan. Ek was baie nuuskierig om presies te 
weet watter spoor hy besig was om te volg, en ook 
waarom die teenwoordigheid van mevr. Conradie 
nooasaaklik was. 

Toe ek terugkom, was die Kaptein nog nie weer 
op kantoor nie. Om tweeuur, toe ek van die 
middagete terugkom, het hy ook nog nie opge- 
daag nie, en ek het al begin vrees dat hy nie om 
drieuur daar sou wees om mevr. Conradie te ont- 
moet nie, toe hy ewe ongeërg binnestap. 

E'k moet hom glo vraend aangekyk het, want hy 
begin dadelik : ,,Jy wil seker weet waar ek was, 
né, Schoeman ? Wel, ek kan jou net dit sê dat ek 
nog nooit soveel teaters op een dag besoek het 
nie, en ook dat ek hierdie keer baie kennis opge- 
doen het by dié waardevolle inrigtings.” 

Daar ek nie wis wat om te antwoord of te vra 
nie, het ek die Kaptein maar laat voortgaan. 

,,Ek was op die spoor van Norma, en ek het 
haar gekry. Dis wonderlik, Schoeman, hoe ’n 

mens se onderbewussyn of onbewussyn werk. 
Eers na ek oortuig was dat die Norma wat ons 
soek, met die teaters in verbinding staan, het ek 
my afgevra waarom ek haar daar gaan soek het. 
En toe val dit my by dat Strong en sy maat my 
op die spoor gesit het. Ek moes hulle een of ander 
tyd op die toneel gesien het, of hulle moet nou nog 
die teater-atmosfeer met hulle saamdra. In elk 
geval, ek het sonder ’n bewuste rede na die teaters 
gegaan, en ek was reg. 

,,Die stukkie by die een teater toon aan dat 
Norma twintig jaar gelede daar gespeel het. Ek 
moes die vorige bestuurder opsoek om besonder- 
hede te kry. Dit blyk dat sy ’n wonderlike ster 
in dié dae was, en dat sy op sosiale gebied ook 
baie gewild was hier in die stad. Sy was ’n huis- 
like artieste, soos die ou dit uitdruk, en baie mense 
het oormekaar geval om haar te onthaal. Na sy 
hier weggegaan het, het niemand weer van haar 
gehoor as ’n toneelspeelster nie. Sy het, ewewel, 
weer teruggekom na ’n lang afwesigheid. Om 
presies te wees . . . .” 

Die Kaptein kon egter nie sy sin voltooi nie, 
want mevr. Conradie was reeds binne. 

Na die gebruiklike groete het die Kaptein weer 
posiesie ingeneem en toe begin : 

,,Ek is spyt om u die moeite aan te doen, 
Mevrou, maar dis noodsaaklik dat u my inlig op 
een of ander puntjie.” 

,,Ek hoop u maak vordering, Kaptein,” ant- 
woord sy ernstig, ,,en ek vertrou ook dat u geen 
publisiteit aan die saak gee nie. Ek moet u sê 
dat mnr. Conradie se houding om eenuur vandag 
vir my baie onrustig gemaak het, veral na die 
besoek van mnr. Schoeman. Hy wou niks eet 

nie, en hy het gelyk soos iemand wat agtervolg 
word.** 

,,U moet nie onrustig word nie. En ek gee u 
nou definitief die versekering dat ek die saak gaan 
oplos, nog voor die maand om is. 

,,U moet my nou inligting gee op hierdie punt, 
Mevrou : Wat weet u van mnr. Conradie se jong 
dae af? Waar is hy gebore, en waar het hy ge- 
studeer V' 

,,Dis maklik gesê, Kaptein. Sy ouers het altyd 

in P- gewoon, en as ’n jong man was hy 

student hier in die stad. Net na hy die Kollege 
verlaat het, het hy in die staatsdiens gegaan. Hy 
was toe twee-en-twintig jaar oud.” 

,,Dit is al wat ek wou weet, Mevrou,” antwoord 
die Kaptein. 

^ ^ ^ ^ ^ 
w w ^ ^ 

,,Sien jy lig, Schoeman ?” 

,,Dis nog maar ’n bietjie dof, Kaptein, maar as 
u daardie laaste sin voltooi . . . 

val die Kaptein my in die rede. 
,,Norma het vyf jaar gelede teruggekom. Sy 
woon hier in die stad, en ons het haar adres. Sy 
is die vrou agter die gordyn, Schoeman, en met 
haar maats, waarvan ons twee ken, is hulle besig 
om die arrne Conradie uit te suig. Jy kan daar 
seker van wees dat hy hulle minstens per 

maand moet betaal—en dit hou nou al vyf jaar 
aan. Afpersing! Schoeman, afpersing!” 

,,U bedoel dat Norma en haar maats sekere 
inligting omtrent Conradie besit, en dat hy deur 
die neus moet betaal om hulle monde dig te hou 
vra ek. 

,,Presies,” was die antwoord. ,,Maar ek glo 
nie dat hulle stilbly die prys werd is wat Conradie 
betaal nie. Ek het al met baie dergelike sake te 

doen gehad, en dis verbasend om te sien hoe mak- 
lik sommige mense hulle geld laat afpers, veral 
die soort soos Conradie, *n stil amptenaar wat hom 
by sy werk en sy huis hou, en wat gevolglik min 
mensekennis het. Conradie kon lankal na 
Williams gegaan het, en sonder veel publisiteit 
kon hy verlos geraak het. Maar dié soort van 
mense is bang vir die sagste fluistering, en in die 
meeste gevalle betaal hulle maar. Dit is veral die 
geval met 'n getroude man as die geldafpersing 
van ’n ander vrou kom. En dit is, volgens my 
mening, presies wat ons hier het.” 

,,Ek sien dus nie wat ons vir Conradie kan doen 
nie,’’ antwoord ek effe moedeloos. 

,,Die saak is nie heeltemal hopeloos nie, Schoe- 
man. As dit nie anders kan nie, gaan ek mevr. 
Conradie in my vertroue neem, en dan kan sy self 
na Williams gaan. Maar ons gaan eers ander 
metodes volg: Afpersers, Schoeman, is lafaards, 
en ’n mens kan hulle dikwels uit die land bluf. 
Ek wil eers ’n gesprek hê met Norma, en ek gaan 
dit doen onder beskerming van die poliesie.” 

Die Kaptein het my nie kans gegee om hom 
verder te ondervra nie. Hy het sy hoed gevat en 
die kantoor verlaat. Dit was vir my duidelik dat 
die saak moes oorstaan tot die volgende Maan- 
dag; maar ek het nie kon dink dat daardie dag 
ook die oplossing van die Mount-Belmont-geval 
sou sien nie. 

Toe ek op kantoor kom, was die Kaptein besig 
by die telefoon. Ek kon dadelik hoor dat hy in 
gesprek was met onderinspekteur WiIIiams. 

,,Ja, ek kan hom in jou hande aflewer,” sê díe 
Kaptein. ,,Maar ek stel een voorwaarde, en ek 
glo nie jy sal beswaar daarteen maak nie . . . . Jy 
moet my toelaat om saam met jou manne te gaan. 

Bk het rede om te dink^dat daar nog ^n persoon 
in die huis is, en ek wil haar ’n paar vrae stel in 
jou teenwoordigheid. Ook sal jy my moet toelaat, 
as dit nodig blyk, om ’n bietjie rond te snuffel 
onder haar goed .... Sal jy self die rondsnuffel 
wil doen ? . . . . Goed, dit maak nie saak nie 
solank ek maar kan teenwoordig wees .... Goed, 
ons sal klaar wees om op te klim.” 

,,Baie sleur het die poliesie tog,” vervolg hy 
nadat hy die telefoon neergesit het. ,,Hulle is 
maar altyd bang dat hulle die regulasies sal oor- 
tree en iets onwettigs doen. Hulle word baie daar- 
deur gestrem in hulle werk. Ons kan maar begin, 
Schoeman : Williams is al aan kom. Ons sal nou 
gou sien hoe 36 S-straat van binne lyk.” 

Toe ons in die straat kom, hou Williams se 
motor net stil. Voor het twee speurders gesit, en 
ons het agter by Williams ingeklim. Die Kaptein 
oorhandig ’n kaartjie aan Williams, waarop hy 
vlugtig ’n paar woorde krap, en toe hoor ek 
Williams se bevele aan die bestuurder van die kar : 

,,Nommer 36 S-straat, Hardy, en trek hom 

maar ’n bietjie oop.” 

Niemand het verder gepraat nie, en binne 
enkele minute was ons deur die druk verkeer van 

die stad. Toe ons stilhou voor 36 S-straat, het 

Williams vlugtig bevele gegee : 

,,Hardy, gáan julle twee agterom : ons sal by 
die voordeur ingaan.” 

Williams het hard aan die deur geklop, en die 
hol weerklank het my laat dink dat ons voor ’n 
leë huis staan. Toe hy die knop draai, was dit 
duidelik dat die deur gesluit was. 

,,Dis ’n klinkslot,” sê die Kaptein onderwyl 
Williams na die linkervenster gaan. Tegelyker- 

tyd hoor ons mense binne loop, en na ’n oomblik 
maak Hardy die voordeur oop. 

,,Hier het growwe speletjies plaasgevind, 
Meneer,” sê Hardy onderwyl hy ons inlaat en 
weer die deur toemaak. ,,Smith lê katswink in 
die eetkamer.’’ 

Aan weerskante van die kort gang was twee 
kamers, maar Williams het regdeur gestap na die 
kamer aan die end van die gang. Dlt was duide- 
lik dat daar ’n worsteling plaasgevind het. Op die 
vloer aan die ander kant van die tafel het Smith 
gelê, met ’n wond aan sy voorkop; die tafel was 
verskuif; twee stoele het omver gelê, terwyl die 
vloer in die nabyheid van Smith bestrooi was met 
die stukke van ’n dik erdeblompot. 

Onderwyl Hardy langs Smith neerkniel en sy 
wond bekyk, het ons ander stilswyend die ver- 
warde toneel aanskou. 

,,Hy sal gou bykom,” sê Hardy. ,,Die wond 
is oppervlakkig; hy is net bedwelmd geslaan.” 

,,Gegooi, bedoel jy,” antwoord die Kaptein, 
wat toe saam met Williams die huis begin onder- 
soek. 

Dit was nie lank voor Smith kon regop sit nie, 
en by dié tyd was die Kaptein en Williams weer 
in die eetkamer. 

,,Wat het hier gebeur, Smith?” vra Williams. 

,,Vind self uit,” was die barse antwoord. 

,,Boei hom, Hardy, en vat hom na die motor- 
kar,” beveel die Onderinspekteur vererg. 

Toe die twee speurders met hulle man uit was, 
sê die Kaptein : ,,Wel, Williams, jy het jou man, 
maar my voëltjie het weggevlié.” 

,,Ja, Cilliers,” was die antwoord, ,,en ek vrees 
ek kan jou nie help nie, want ek weet nie wie of 

wat jy soek nie. Ek is jou in elk geval veel dank 
verskuldig.” 

Daarop het ons die huis verlaat nadat Williams 
te kenne gegee het dat hy ’n man gaan stuur om 
die plek dop te hou. Die Kaptein het die wens 
ge-uit dat, aangesien die motorkar te vol sou wees, 
hy en ek sou verkies om die trem te neem. Maar 
net toe die motorkar om die draai gaan op die 
hoofweg na die stad, het die Kaptein omgedraai. 

,,Ek wil my net probeer oortuig of sy weg is, 
en hoe sy weg is,” sê hy. 

,,Dit het ek opgetel in een van die kamers,” ver- 
volg hy onderwyl hy ’n damesakdoekie uithaal en 
aan my oorhandig. In een hoek van die flentertjie 
doek was duidelik te lees ,,Norma.” 

Ons het by No. 34 gaan aanklop, maar die ou 
dame wat voorgekom het, kon ons niks van haar 
bure vertel nie. 

,,Laat ons by die huis regoor aangaan,” sê die 
Kaptein. 

Ja, die jong melsie daar was besig om die 
stoep te vee toe die vrou oorkant haastig uitge- 
hardloop kom en na die hoofstraat stap. Daar het 
sy in ’n rooi motorkar geklim, waarskynlik ’n 
huurvoertuig. Die motorkar het in die rigting 
van die stad gegaan. Dit alles het omtrent ’n uur 
gelede gebeur. 

4^ ^ ^ ^ 

•Tr W ^ ^ W 

,,Dit lyk vir my, Kaptein, daar is op die oom- 
blik niks verder aan hierdie saak te doen nie,” sê 
ek toe ons weer in ons kantoor was. 

,,Jammer dat ons vanmóre te laat was, baie 
jammer,” antwoord hy. ,,Maar ek het nooit kon 
dink dat Smith sou probeer om haar in die rug te 
steek nie. Met Strong uit die weg, wou hy die 

posiesie beheers, en om dit te kon doen, moes hy 
iets in hande kry wat in haar besit was. Sy was 
egter mans genoeg vir hom, en is nou buitekánt 
sy bereik.’’ 

,,Miskien sal Conradie nou met rus gelaat 
word,’' waag ek. 

,,Moenie glo nie, vriend ! Miskien vir ’n week 
of twee, maar daarna sal dit weer begin, want 
sy besit nog die ding wat hom kompromitteer. 
Dit moet ’n brief of soiets wees, Schoeman—daar- 
van voel ek oortuig. Sy sal gou weer ander maáts 
kry om haar te help en in die buit te deel.” 

,,Sal ons nie kan tussenbei spring as hulle met 
Conradie probeer in aanraking kom nie?” vra ek. 

,,Die kanse op sukses is te klein,’* was die ant- 
woord. ,,Hoe weet ons op watter manier hulle 
hom nou sal laat weet waar om die geld te betaal ? 
Daar is baie maniere, en ons kan nie al die moont- 
likhede kontroleer sondef dat ons vir Conradie in 
ons vertroue neem nie. Ek sal nou al die kaarte 
moet blootlê aan sy vrou, en met haar mede- 
werking sal ons die posiesie red.” 

Die Kaptein het weer op en neef begin stap. 

Skielik lui die telefoonklok'^. 

,,Ja, Cilliers hier . . . O, dis jy, Williams . . . 
Smith—is hy erger beseer as wat ons gedink het ? 
. . . Wat is die naam weer? Clifton . . . ’n 
Bungalow, sê jy? . . . Goed, baie dankie, 
Williams.’’ 

,,Williams sê,” vervolg die Kaptein, ,,dat 
Smith weer bewusteloos geword het. By tye mom- 
pel hy dinge deurmekaar, maar dit lyk of hy die 
woord Clifton op die brein het; tegelykertyd noem 
hy ’n vrou se naam, sê Smith. Die plek is ’n 
bungalow by Clifton.” 

Skielik lui die telefoon weer. 

,, 0 , mevr. Conradie,’’ sê die Kaptein in die 
spreekbuis. ,,Cilliers hier .... Nog nie op kan- 
toor vandag nie .... Goed, Mevrou, maar wees 
nie onrustig nie. Om vyfuur namiddag kan u ons 
’n besoek bring.” 

,,Magtie, Schoeman,’' sê die Kaptein onderwyl 
hy sy rewolwer uit die laai haal en iíi sy sak steek, 
,,ons moet ons nou roer. Conradie wás vandag 
nog nie op sy kantoor gewees nie, en sy vrou is 
baie onrustig. Sy Departement wil ook weet wat 
van hom geword het. Daar is net een plek, 
Schoeman, waar ons hom kan soek. Ek sweer hy 
word daar bedreig. Kry vir ons dadelik ’n motor- 
kar. Ons moet na Clifton.’’ 

Ek onthou vandag baie min van daardie vlug- 
tige rit na Clifton. Dit was presies twaalfuur toe 
ons in die motorkar instap, en ons was seker nie 
langer as tien minute op die pad nie. 

Daar was destyds nog maar ’n stuk of ses 
huisies, en hulle was almal houthuisies met die 
front na die see. Toe ons die plek nader, sê die 
Kaptein : ,,Daar staan ’n motorkar naby die ver- 
ste huisie. Ja, en dis ’n rooi motorkar—sonder 
twyfel die een wat Norma weggevoer het. Ons 
sal hier moet uitstap, Schoeman, en loop.” 

Hy het toe die bestuurder van die motorkar gelas 
om daar te wag, en ons het toe die huisie genader 
wat naaste aan die rooi motorkar was. 

,,Daardie bestuurder word seker goed betaal,’* 
merk die Kaptein op. ,,Kyk hoe lekker sit en 
slaap hy.” 

Ons het die huis van agter genader, en daar die 
vensterluikies aan die kant toe was, was daar min 
gevaar dat ons sou gesien word. In die omtrek 
was daar gelukkig ook niemand te sien nie, be- 
halwe die slapende in die motorkar. Toe ons 

langs die huisie was, het ons stilgestaan en 
geluister. 

Ja, daar was mense binne. Ons het ’n manstem 
gehoor en daarna ook ’n vrou se stem; daarna hoor 
ons ’n derde stem—^ook van ’n man. 

Dis of ek nou nog my hart hoor klop toe ons 
daar teen die houtmuur gestaan en luister het, met 
my hand op my rewolwer. 

,,Ek het jou mos gesê,” fluister die Kaptein 
my toe, ,,dat sy gou ’n maat sou kry.” 

,,Kyk, Schoeman,” vervolg hy saggies, maar 
ernstig, ,,hierdie mense wil geld hê en hulle is 
’n ruwe spul; jy moet dus oppas. Ons moet nou 
na die voordeur toe kruip; hierdie huisie het net 
een kamer aan die voorkant. Ek vermoed die deur 
sal nie gesluit wees nie. As ek inspring, moet jy 
naas niy wees en die vrou met jou rewolwer dek. 
Maar jy moet nie skiet nie, al gebeur wat ook : 
laat dít aan my oor.” 

Na ’n paar sekondes het ons voor die deur ge- 
staan, en die Kaptein se linkerhand was op die 
deurknop. 

,,Is jy klaar, Schoeman ?” fluister hy, en hy 
haal sy rewolwer uit. 

Toe die deur oopvlieg, was daar terselfdertyd ’n 
haastige verskuiwing van stoele. 

Oorkant die tafel staan ’n ruwe man wat dadelik 
die indruk van ’n misdadiger op ons gemaak het, 
en naas hom ’n vrou van middelbare leeftyd. Met 
sy rug na ons gekeer en bedaard asof daar niks 
gebeur het nie, sit Gonradie. Ons rewolwers is op 
die twee staande figure gerig. 

Vir ’n oomblik het dit gelyk asof die man stadig 
sy regterhand na sy agtersak wou trek. 

,,Steek daardie hand op, vriend,” bulder die 
Kaptein. ,,So ! Nou die ander een ook.” 

,,Schoeman,*’ vervolg hy, ,,tel daardie speel- 
dingetjie van die tafel op.” 

Ek neem toe die pistooltjie op wat skuins voor 
die vrou lê, en oorhandig dit aan die Kaptein. 

,,So,” vervolg die Kaptein, ,,haal nou ook die 
rewolwer uit daardie vriend se agtersak, en voel 
sy ander sakke goed deur.*' 

Na ek hierdie werkie verrig en nog twee rewol- 
wers in die Kaptein se sakke gesit het, het die 
Kaptein bedaard naas Conradie plaasgeneem tn 
die twee oorkant die tafel gevra om te gaan sit. 

Die vrou was spierwit, en dit was duidelik dat 
sy byna verstyf het van angs. Die man se lippe 
het gebewe van woede, en venyn het uit sy oë 
gestraal. 

Toe die vrou gaan sit, bars hy los onderwyl hy 
bly staan : ,,Wat beteken dié indringing, en wie 
is julle?’* 

,,Bekommer jou nie oor ons nle,*’ antwoord die 
Kaptein. ,,En gedra jou goed, anders kan hier- 
die speelding in my hand moontlik blaf, en dis 
glad nie aangenaam om op hierdie tyd van die 
dag stukkies lood in *n mens se lyf te kry nie.” 

Hierop het ons vriend dit goed geag om maar 
te sit; maar sy oë het nog altyd op die Kaptein 
gebly. 

,,Norma,’’ begin die Kaptein, en dle wit gelaat 
kyk met verbasing op, ,,ek beveel jou om dadelik 
alle stukke in jou besit aan my te oorhandig.” 

Die vrou sit egter doodstil, en dit was byna of 
sy nie besef wat gesê is nie. 

,,Schoeman,*’ sê die Kaptein aan my, ,,bring 
my daardie handsakkie.” 

Toe ek die sakkie van haar skoot optel, het sy 
weerstand gebied en dit vasgehou. 

,,Norma,’’ se die Kaptein streng, ,,dit sal jou 
niks baat om jou te verset nie. Jy staan voor die 
tronkdeur, en ek sal jou aanraai om my bevele 
uit te voer.” 

Op hierdie moment het Conradie hom vir die 
eerste maal in die verrigtings begin interesseer. 
In plaas van strak voor hom op die tafel te sit en 
kyk het hy na die Kaptein se kant toe gedraai. 
Dit was of die Kaptein besef het wat in sy gedagte 
omgaan, want hy merk dadelik op : ,,Ons ry julle 
nie in die wiele nie. Ek is baie geïnteresseer in 
daardie twee vriende, en ek sal u moontlik ook hi 
goeie diens bewys.’’ 

Toe die Kaptein sy rewolwer neërlê, het ek op 
my beurt weer ons twee vriende met die hulp 
van my pistooltjie dopgehou. 

Die Kaptein het die sakkie leeg geskud op die 
tafel. Behalwe ’n paar artiekels van die vroulike 
toilet, was daar net ’n paar stukke en twee boekies 
—’n bankboekie en ’n tjekboekie. Een vir een 
word die stukke opgevou en opsy gesit. Die derde 
stuk het erg die belangstelling van die Kaptein 
getrek; en, in my posiesie skuins agter hom, kon 
ek sien dat die ink nog vars op die papier was. 

,,Norma,’’ vra die Kaptein, ,,wie het hierdie 
bewys van ^£500 geteken?’’ 

Die vrou sit doodstil en antwoord nie. 

Tot my verbasing hoor ek Conradie se stem vir 
die eerste maal. 

,,Dis my handtekening,’* sê hy. 

Die Kaptein oorhandig kalmpies die dokument 
aan Conradie. 

,,As u daardie geld nie aan haar skuld nie, kan 
u die bewys maar stukkend skeur,’’ sê hy. 

Weer word die een stuk na die ander opsy gesit, 
tot my oë op die bekende woorde val : 

,,Saterdags neënuur op die plein.” 

Hierdie stuk het die Kaptein afsonderlik neer- 
gesit, en dit was my duidelik dat Conradie baie 
belang begin stel het in die stille verrigtings. 

Eindelik vou die Kaptein ’n brief oop wat blyke 
gegee het dat hy baie jare gelede geskrywe en veel 
gehanteer was. Hierdie brief was onderteken deur 
Conradie en het begin : ,,Liefste Norma.” 

Toe my oë op Conradie val, merk ek dat hy ’n 
sug van verligting uit. Terselïdertyd was die stem 
van> die Kaptein hoorbaar: ,,Norma, ” vra hy, 
,,hierdie brief aan jou is sonder datum. Sê my 
wanneer dit geskrywe is.” 

Weer dieselfde stilte. Dit was duidelik dat die 
vrou nie met ons vrae gedien was nie, en dat sy 
nie tot antwoord kon gebring word nie. 

Die Kaptein kyk na Conradie. 

,,Daardie brief is twintig jaar gelede geskrywe 
toe ek nog student was in die Kaap,” sê hy. 

,,PresÍ€S,” antwoord die Kaptein; ,,en hierdie 
vrou was destyds ’n toneelspeelster wat baie HTe 
aandag getrek het—ook van studente. U was toe 
pas een-en-twintig jaar oud en het haar in ’n swak 
moment van jeugdige liefde hierdie aanbod ge- 
maak.” 

,,Ja,” antwoord Conradie; ,,maar my ver- 
houding met haar was in alle opsigte eervol, en ek 
was onder geen verpligting teenoor haar nie. Sy 
het na ’n paar weke weggegaan, en ek het vir 
omtrent vyftien jaar nooit weer van haar gehoor 
nie. Kort na my troue, vyf jaar gelede, het sy 
weer haar verskyning gemaak.” 

Dit was vir Conradie blykbaar pynlik om hier- 
die geskiedenis te vertel. 

,,En toe het sy u begin dreig met hierdie brief,” 
vul die Kaptein in. ,,Dit is ongedateer, en dit kaii 

gelees word asof u haar nou die aanbod maak om 
haar, sonder die wete van u mense, na Europa te 
neem. Sy het seker gedreig om die brief aan u 
vrou te toon of openbaar te maak?” 

,,Presies,’^ was die antwoord, ,,en om my 
posiesie en my huislike geluk te behou, moes ek 
susgeld betaal.’’ 

,,HoeveeI geld is van u geverg, mnr. Con- 
radie?’’ 

,,Gedurende dië eerste drie jaar het ek ongeveer 
£^oo per jaar betaal; die volgende twee jaar £600 
per jaar, ,en vandag het ek boonop die bewys van 
^500 moes teken.’’ 

Daarna het die Kaptein díe bankboekie en die 
tjekboekie nagegaan en berekenings met sy pot- 
lood gemaak. 

,,Norma,’’ sê hy, ,,jy het op die oomblik ^^^640 
in die bank. Dit is geld wat jy op skelmagtige 
wyse van mnr. Conradie gesteel het—die balans 
wat oor is uit die ^2,400 wat jy altesaam uit hom 
gepers het. Jy het jou aan afpersing skuldig 
gemaak, en die tronk wag op jou.” 

Geen antwoord nie. Die vrou sit en kyk vlak 
voor haar op die tafel. 

,,Maar ek maak die volgende voorstel aan jou : 
Jy skryf nou dadelik ’n tjek vir £600 uit; die 
orige £^o gebruik jy vir jou passasie na Enge- 
land, nie later as móremiddag om vieruur nie. 
Neem jy dit nie aan nie, dan arresteer ek jou 
dadelik.’’ 

Die Kaptein haal sy vulpen uit sy sak en skuif 
die pen en tjekboek na haar toe. 

Daar was ’n minuut van spanning, van stilte, 
en ’n mens kon jouself hoor asem haal. 

Werktuiglik neem sy die pen op en trek die 
tjekboekie nader. 

,,Maak dit kontant betaalbaar,” sê die Kaptein. 

Die gekrap op die papier was duidelik hoor- 
baar in die stilte. 

,,So,'’ vervolg die Kaptein onderwyl hy die 
tjek aan Conradie oorhandig, ,,ek raai u aan om 
dadelik die tjek uit te wissel. Ek het ’n huur- 
motorkar buite; neem dit, dan kan jy presies om 
tweeuur by die bank wees.’’ 

,,Schoeman,” sê hy aan my, ,,gaan saam en 
maak reg met die bestuurder. Ons kan die trem 
neem.” 

,,Maar ek kan nie so weggaan nie,” protesteer 
Conradie. ,,Ek wil graag ’n verklaring hê en 
geleentheid om my dank te betuig. Ek verstaan 
nie watter rol u speel nie.” 

,,Bekommer u asseblief nie oor my nie, mnr. 
Conradie,” antwoord die Kaptein onderwyl hy 
Conradie die hand aanbied. ,,Ek het sekere pligte 
wat ek moet nakom, en sekere werk wat ek moet 
doen. Verbeel u maar dat u toevallig vandag ook 
voordeel daaruit frek. Ííet ek u verlof om 
hierdie brief in my sak te steek ? Ek kan u 
verseker ...” 

,,Genoeg,” val Conradie hom in die rede, ,,ek 
moet baie dom wees om te twyfel of die brief nie 
by u veilig is nie.” 

Toe ek terugkom, nadat ek Conradie veilig in 
die motorkar besorg het, het die drie nog om die 
tafel gesit soos waspoppe. Ek moes my toe ook 
maar by die oninteressante geselskap aansluit. 

Om tien-minute-oor-twee staan die Kaptein op. 

,,Norma,” sê hy ,,mórenamiddag om vieruur 
moet jy aan boord van die boot wees. En jy 

vriend/' onderwyl hy die ander aankyk, ,,moet vir 
jou goed gedra. Ek ken jou nie, maar ek sal ons 
manier van kennismaking aan onderinspekteur 
Williams vertel. Hy sal seker goed weet van wie 
ek praat.” 

Hierop het ons die twee verlaat in dieselfde 
houding waarin hulle byna al die tyd gesit het. 
Was dit nie dat ek later van die Kaptein verneem 
het dat hy Norma werklik met die boot sien ver- 
trek het nie, sou ek my kan verbeel dat die twee 
nou nog daar by die tafel sit. 

^ ^ 

Vir die laaste maal het mevr. Conradie ons kom 
besoek daardie namiddag om vyfuur. 

Maar wat ’n verskil! Gekleed soos gewoonlik, 
was sy nogtans glad *n ander mens, want vreugde 
en lewenslus het uit haar gesig gestraal. 

,,Wat het gebeur, Kaptein?’* vra sy onderwyl 
sy sonder uitnodiging gaan sit. ,,Ek is so bly ! 
Ek kon byna nie wag tot vyfuur nie.’* 

,,Ja, Mevrou,’’ antwoord die Kaptein onderwyl 
hy dieselfde ou pyp stop, ,,die saak is opgelos, en 
u kan nou weer lewe soos voorheen. U weet dit 
trouens self al.” 

,,Ja,** antwoord sy bly, ,,ek was so verbaas toe 
mnr. Conradie vanmiddag tuiskom met ’n prag- 
tige, nuwe motorkar en dit aan my present gee. 
,Dis vir jou,* sê hy, ,vir die baie swaar wat jy 
moes deurstaan weens my spekulasies.’ So was 
dit darem werklik spekulasies?’’ 

,,Ja, Mevrou,’’ antwoord die Kaptein met 'n 
glimlag, ,,dit was een van die eienaardige soort 
van spekulasies waarin mansmense soms gewikkeld 
raak en wat vrouens nie kan verstaan nie. Mis- 
kien sal mnr. Conradie u darem eendag besonder- 
hede daaromtrent meedeel.” 

,,Dis my nou onverskillig of hy dit gaan doen 
of nie: meer nuuskierig is ek miskien om te weet 
watter rol u in die gelukkige oplossing gespeel 
het,’* sê hy. 

,,Nee, Mevrou, daaroor moet u u nie bekommer 
nie,’’ was die antwoord. ,,As mnr. Conradie met 
u daaroor praat, sal dit u wel duidelik wees watter 
rol ek gespeel het.” 

Toe ons we^er alleen was, maak die Kaptein sy 
sakke leeg. 

,,Hierdie brief en hierdie drie blaffertjies, 
Schoeman, is ’n goeie aandenking aan die Mount- 
Belmont-geval, wat ook nou aan die verlede 
behoort.*’ 

I. 

Ek wil nou van ’n geval vertel wat dit vir ons 
nodig gemaak het om ons hoofkwartier vir ’n 
paar weke te verskuiwe van Kaapstad na die 
Witwatersrand—nie dat dit juis ’n baie ongewone 
ding was nie, dié verandering van staanplek, want 
kaptein Cilliers se roem as ’n baasspeurder was 
bekend oor die hele land, en ons moes dikwels 
sake op verafgeleë plekke gaan ondersoek. 

Dit was ’n baie ernstige geval—diefstal gepaard 
met moord. 

Die Kaptein het ’n lang brief ontvang van ’n 
sekere mnr. Badenhorst in Johannesburg. Hier- 
die brief was vergesel van afskrifte van dokumente 
wat deur mnr. Badenhorst se prokureurs opgestel 
was, en wat die omstandighede van die saak breed- 
voerig uiteengesit het. 

Dit blyk dat die Standaardbank destyds *n tak- 
kantoortjie gehad het op Luiperdsvlei, ’n myn- 
sentrum sowat twintig myl van Johannesburg op 
die Wesrand. Luiperdsvlei was toe feitlik net ’n 
mynkamp. Daar het maar enkele woonhuisies 
gestaan, en dié was byna almal ver van mekaar. 
Hierdie kantoor op Luiperdsvlei was net Saterdae 
oop vir ’n uur of drie, omdat die bankbesigheid 
daar uitsluitlik in verband met die omliggende 
myne was, wat Saterdae honderde werksmense 
moes uitbetaal. Twee bankklerke van Krugersdorp 
het altyd die werk op Luiperdsvlei waargeneem, en 
hulle het gewoonlik Saterdagmóre presies om 

kwart-oor-neë met die trein aangekom. Gewoonlik 
het hulle sowat ^3,000 by hulle gehad, in ’n leer- 
handsak met ’n voering van duisende klein staal- 
ringetjies aanmekaar gekoppel, en hulle was altyd 
gewapen met rewolwers. 

Toe die misdaad gepleeg is, was die twee klerke 
Willem Badenhorst (’n jong man van sewen-en- 
twintig jaar, seun van die skrywer van die brief) 
en Jacobus Kruger (’n jong man van ses-en-twin- 
tig). Ofskoon Badenhorst ’n hoër rang in die 
bank gehad het as Kruger, het laasgenoemde altyd 
die sak gedra, omdat Badenhorst net een arm 
gehad het. Sy linker-voorarm het hy jare tevore 
in ’n spoorwegongeluk verloor. 

Op daardie noodlottige Saterdagmóre het díe 
twee klerke saam die trein op Luiperdsvlei verlaat 
en hulle weg na die bank vervolg—’n afstand van 
ongeveer ’n kwartmyl. Om half-tien het ’n kon- 
stabel en ’n ou mynwerker vir Kruger bewusteloos 
agter die toonbank in die kantoor gevind, met ’n 
koeëlgat deur sy longe, en die geldsak was ver- 
dwyn. Badenhorst het kalm die bank binne- 
gestap omtrent vyf minute na die konstabel inge- 
kom het, onderwyl laasgenoemde besig was om 
met behulp van ’n dokter die liggaam van Kruger 
te vervoer. In die hospitaal op Krugersdorp het 
Kruger nog ’n paar uur gelewe. In die kort 
tydjie dat hy bygekom het, was dit net moontlik 
om die volgeríde getuienis van hom te kry : 

,,Ek het agter die toonbank gegaan en die sak 
daarop neergesit. My rug was vir ’n oomblik na 
die toonbank gedraai. Toe sien ek iemand in die 
deur staan. Hy was vermom, en sy rewolwer was 
op my gerig. Sy linkerarm was af. Toe skiet 
hy.” 

Die Kaptein het lank stil gesit en dink voor hy 
weer begin lees het. 

Badenhorst se getuienis het hierop neergekom : 
Hy en Kruger het van die trein geklim en die 
gewone voetpaadjie na die bank gevolg. Toe 
hulle oor die grootpad gaan, sien hy 'n kar en 
'n paar mooi vos perde op ’n klein afstand staan. 
Hy is ’n liefhebber van perde en was nuuskierig 
om hulle van naby te sien. Die man op die kar 
het ook vir hom gewink. Kruger het verkies om 
maar aan te stap. Hy (Badenhorst) het toe vir 
omtrent tien minute met die eienaar van die kar 
en perde gesels. Hy het die man herken as ’n 
perdehandelaar wat een dag op sy pa se plaas naby 
Johannesburg was. Hy wis nie die man se naam 
nie. Toe hy in die bank kom, was die konstabel 
en die dokter besig om Kruger uit te dra. 

Die getuienis van konstabel De Bruyn was dat 
hy op sy gewone ronde vlak voor die bank moes 
verbystap. Hy het ingeloer, en toe hy niemand 
sien nie, het hy agter die toonbank gekyk. Daar 
het hy vir Kruger gevind. Hy het toe hulp gaan 
soek buite, en die ou mynwerker gevind. Daarna 
het hy die ou mynwerker by Kruger laat bly, en 
self gou gehardloop om die dokter te haal. 

Die getuienis van dr. Sharp was baie kort. Hy 
woon naby die bank op Luiperdsvlei. Konstabel 
De Bruyn het hom om halftien dié Saterdagmóre 
haastig kom haal. Die oorledene het agter die 
toonbank op sy rug gelê, met sy kop na die deur 
toe. Daar was twee wonde aan die liggaaniy een 
agter die rug effe na die regterkant, die ander voor 
op die bors byna in die middel. Die koeël wat 
hom getoon is, sou die twee wonde kon veroorsaak 
het. Dit het deur die longe gegaan en die hart 
ook effens geraak. Die dood is veroorsaak deur 

verstikking as gevolg van sware inwendige 
bloeding. 

,,Hierdie getuienis', Schoeman, is baie belang- 
rik, veral as ’n mens dit lees in verband met dié 
van die oorledene,’’ sê die Kaptein. ,,Ons sal 
dit moet noukeurig bestudeer, maar dit kan ons 
alleen doen as ons daar is.*’ 

,,Dink u nie dat die prokureurs en advokate vir 
die verdediging reeds die getuienis fyn nagegaan 
het en alle moontlike puntjies ten voordele van die 
beskuldigde voorgebring het nie?’’ vra ek. 

,,Ongetwyfeld,” was die antwoord; ,,maar 
prokureurs en advokate is wetgeleerdes. Hulle is 
liewe, goeie mense, en oor wetspunte sal ek nooit 
met hulle stry nie. Maar dis glad ’n ander saak 
as ons op kwessies van waarneming, verbeelding, 
deduksie en rekonstruksie kom. In dié dinge is 
die wetsgeleerdes nie op die vereiste manier geskool 
nie—ek bedoel as speurders. Hulle materiaal is 
abstrakte begrippe, en daarmee kan hulle ver- 
basend goed goël. Ons materiaal is waarnemings; 
daarop móet ons teorieë bou, om dan weer daardie 
teorieë te toets na aanleiding van verdere waar- 
nemings. 

,,Maar ons dwaal van die saak af,” vervolg die 
Kaptein laggend. ,,’n Mens sou amper sê ek gee 
’n voorlesing oor die speurdersmetodiek. Laat ons 
sien watter verdêre getuienis daar is.” 

Die ou mynwerker, Cloete, het getuig dat hy 
aan myntering ly en ’n klein pensioen trek. Daar- 
die Saterdagmóre het hy sy huisie soos gewoonlik 
verlaat om geselskap te soek in die nabyheid van 
die bank. Toe hy ongeveer ’n honderd tree van 
die bank was, het die konstabel hom geroep. 
Kruger het agter die toonbank gelê. Hy het daar 

gebly onderwyl die konstabel die dokter gaan roep 
het. Toe die dokter kom, het hy huis-toe gegaan. 

*n Wapendeskundige het verklaar dat die koeël 
aan hom getoon, *n rewolwerkoeël was van swaar 
kalieber, en dat dit, op ’n afstand van tien tree 
afgeskiet, dwarsdeur die bors en liggaam sou gaan, 
tensy dit op die ruggraat te lande kom. Die 
rewolwer van Badenhorst was van ’n swaar kalieber 
en dis nie onmoontlik dat dit van dieselfde kalieber 
was as die getoonde koeël nie. 

Twee dae na die dood van Kruger is Willem 
Badenhorst gearresteer op ’n aanklag van moord 
nadat die poliesie heelwat aanwysende getuienis 
teen hom bymekaar geskraap het. Hierdie 
getuienis het op die volgende neergekom: — 
Ofskoon sy vader ’n ryk man was, het jong Baden- 
horst byna geen geld van hom ontvang nie. Sy 
vader het geweet dat hy geen maat het wat die 
verkwis van geld betref nie. Hy moes dus met sy 
salaris as bankklerk volstaan—en dit was nie groot 
nie. Hy wou ook baie graag trou; maar met die 
oog op sy klein salaris wou die bankowerheid nie 
sy toestemming gee nie. Om te kan trou sou 
Badenhorst dus die bankdiens moet verlaat; en 
dan was dit uiters twyfelagtig of sy vader hom 
sou bystaan met die nodige geldmiddele. 

Verder het mnr. Badenhorst aan die Kaptein 
meegedeel dat die prokureurs vir die verdediging 
alle pogings in die werk gestel het om die eienaar 
van die paar vosperde op te spoor en op dié wyse 
jbng Badenhorst se alibi te bewys—maar sonder 
sukses. Die voorlopige verhoor voor die 
magistraat was reeds afgeloop, en Willem Baden- 
horst is tot strafsitting verwys. Die verhoor voor 
die regter sou oor drie weke plaasvind, en intussen 
is die aansoek om borgtog van die hand gewys. 

Mnr. Badenhorst is egter vas oortuig van die on- 
skuld van sy seun, en srneek kaptein Cilliers om 
hom te help. Die vervolger het toegestem om 
hom alle geleentheid te verleen in die ondersoek. 
Geld sal deur die skrywer tot sy beskikking gestel 
word, en voorlopig word ’n tjek van ^50 ingesluit 
om onkoste te dek. 

,,Daar het jy dit, Schoeman!’’ sê die Kaptein 
na hy al die dokumente voorgelees en weer opge- 
vou het. ,,Ons moet somar vanaand vertrek. Dis 
*n saak van lewe of dood hierdie. Skryf gou ’n 
telegram aan mnr. Badenhorst uit. Dis vandag 
Vrydag; die bank moet móre toestaan. Ek hoop 
net die poliesie het alles daar net so laat bly soos 
hulle dit gevind het. Die telegram is as volg: 
Versoek poliesie dringend bank Luiperdsvlei onge- 
stoord te laat tot my aankoms. Vertrek vanaand.'* 

Ek was op die punt om te loop, toe die Kaptein 
vervolg: ,,Wag ’n bietjie, Schoeman. Dit sal 
tyd spaar as ek nog ’n telegram stuur. Skryf die 
volgende ook neer:—,Loof beloning ;^i,ooo uit 
aan enigeen wat inligting verskaf aangaande 
bewegings beskuldigde Saterdag op Euiperdsvlei 
of aangaande sy onderhoud met eienaar van kar 
en vosperde. Publiseer in alle koerante op hele 
Rand in verskillende tale; versprei ook duisende 
strooib il j ette. D r i ngend. ’ 

,,So,’* vervolg hy, ,,dit kan móreaand al in ’n 
paar koerante wees, en as ons Sondagaand daar 
aankom, kan dit moontlik al ’n resultaat toon. Ek 
moet egter sê, Schoeman, dat ek baie daaraan 
twyfel of ons die aUbi op hierdie manier sal kan 
bewys. Ek vertrou daardie vent met die vosperde 
nie.” 

,,Wat moet ek inpak vir die reis, Kaptein ?” 
vra ek. 

jjBuiten klere vir 'n week of twee neem ons net 
saam wat ons gewoonlik in ons sakke dra. Ek glo 
nie ons sal enigiets uit ons kiste hier nodig kry 
nie.*’ 


Die kiste waarvan hy gepraat het, het in ons 
agterkantoor gestaan. Hulle het allerlei dinge 
bevat wat ons in die loop van ons ondersoekings 
nodig gevind het. Daarin was ook gepak die 
,,aandenkings’’ (soos die Kaptein hulle genoem 
het) wat ons dikwels buitgemaak het. 


II. 


Dit was ’n heerlike dag daardie Sondag toe ons 
in Johannesburg aankom. Dit was winter, en die 
dun, skerp lug van die hoëveld was verkwikkend 
na die vogtige misweer wat ons in die Kaap agter- 
gelaat het. 

Onderweg het ons *n telegram van mnr. Baden- 
horst ontvang dat hy ons op Johannesburg sou 
ontmoet; en toe ons daar afstap, het hy geen moeite 
gehad om ons te vind nie. 

,,Goeienmiddag, Kaptein,” sê die ou onderwyl 
hy sy hand uitsteek. ,,Ek het u herken uit ’n 
beskrywing wat een van u vriende my hier gegee 
het. U is my gas vanaand. Móre is u vry om 
hierdie ongelukkige saak aan te pak.*’ 

,,Ek dank u, mnr. Badenhorst; dit sal aange- 
naam wees. Ook kan ons vanaand oor die een en 
ander gesels.** 

Mnr. Badenhorst se plaas was vier myl van 
Johannesburg geíeë; maar sy flukse paar karperde 
het ons daar binne ’n halfuur gebring. Dat die 
famielie Badenhorst die onlangse gebeurtenis diep 
gevoel het, was vir my somar duidelik by ons aan- 
koms. Die ou moeder het getreur asof daar ’n 
sterfgeval in die huis was, en in die oë van die 
enigste dogter was bedwonge smart te lees. 

,,Ag, Kaptein, u sal ons tog seker kan help ! 
My arme Willem ! My arme Willem !*’ bars die 
moeder in trane uit. 

,,Hou moed, Tante, ek sal my uiterste doen 
om die onskuld van u seun aan die dag te bring,’’ 
antwoord die Kaptein gevoelig onderwyl hy haar 

groet en sy linkerhand sag op haar skouer lê. ,,U 
seun sal vrygelaat word. Ek sal geen steen 
onaangeroerd laat om daardie doel te bereik nie,” 
vervolg hy. 

,,Mag die Liewen-Heer u werk seën, Kaptein. 
Dit sal ons gebed wees tot die end toe,’* en sy lê 
haar kop op die Kaptein se breë bors. 

Die Kaptein streel haar kop, en ek kon sien dat 
hy diep aangedaan was. 

,,Moed, Tante, moed!” sê hy met diep gevoel. 
,,Die nag is lank wat nooit die dag inhaal nie. U 
nag van smart sal nie van lange duur wees nie; 
die gebede wat u opstuur, sal nie onverhoord bly 
nie.” 

Dat díe Kaptein se teenwoordigheid ’n troosvolle 
invloed op die huisgesin gehad het, was baie gou 
duidelik. Na die aandete was die ou moeder be- 
sonder kalm, en het beide sy en die dogter bedaard 
gesit en luister na die gesprek van die oubaas en 
kaptein Cilliers. 

,,Daar het seker nog geen antwoord gekom op 
die uitloof van u beloning van ;^i,ooo nie,” vra 
die Kaptein. 

,,Nog geen woord nie, Kaptein; en ek moet u 
ook meedeel dat my prokureurs reeds verlede 
Dinsdag ;^ioo aangebied het vir die vereiste 
inligting.’’ 

,,Ek verwag nie veel sukses van hierdie 
beweginkie nie, mnr. Badenhorst. As my teorie 
reg is, dan het daardie perdehandelaar ’n hand in 
die saak—op watter manier, kan ek nou nog nie sê 
nie. Dit sal nodig wees dat ek alles haarfyn 
ondersoek. Die eerste plek waar ek wil wees, is 
die toneel van die moord. U het in u brief gepraat 
van geleenthede.** 

,Ja, ja,*^ val mnr. Badenhorst hom in die rede. 
,,Die Kommissaris van Poliesie in Johannesburg 
is ’n goeie kennis van my, en is baie simpatiek- 
gesind. Hy het my belowe, toe ek besluit het 
om van u dienste gebruik te maak, om u op alle 
moontlike maniere te help—binne die perke van 
die Regulasíes en die Wet.*’ 

Die Kaptein glimlag. 

,,Daardie laaste bepaling begryp ek afte goed,’' 
was sy antwoord. ,,DÍ€ Regulasies en die Wet 
is nodig om die publiek te beskerm.’’ 

,,Daar sal dus,'’ vervolg hy, ,,geen beswaar 
wees dat ek die kantoor of bank op Luiperdsvlei 
móre besoek nie?” 

,,Ek het reeds so ’n reëling getref,” antwoord 
mnr. Badenhorst, ,,want ek kon vermoed dat u 
so spoedig moontlik dit sou wil doen. Móre om 
tienuur sal die plaaslike poliesie u in die gebou 
toelaat. Ek het ook die versekering van die poliesie 
dat alles daar net so gelaat is soos konstabel De 
Bruyn dit gevind het. Net die lyk van die arme 
Kruger is natuurlik weggeneem.” 

,,Dit sal heelwat tyd spaar, mnr. Badenhorst 
—en tyd is dikwels ’n belangrike faktor in ons 
werk. 

,,Hulle sal nie beswaar maak,” vervolg die 
Kaptein, ,,as ons vra dat u seun ook teenwoordig 
moet wees nie?” 

Mnr. Badenhorst het enigsins verbaas opgekyk. 

,,Ek weet werklik nie, Kaptein. Ek het daar 
nie om gedink nie, want ons is mos oortuig dat 
Willem niks van die moord afweet nie.” 

,,My oortuiging staan ook vas op daardie punt,” 
was die Kaptein se antwoord. ,,Maar ek wil nog- 
tans u seun graag daar hê, en ook die reg hê om 

hom *n paar vrae te steL Ek beskou dit van baie 
groot belang.” 

,,Goed, Kaptein, ek sal móreoggend om neën- 
uur die Kommissaris opsoek. As díe Regulasies 
dit nie verbied nie, sal hy u versoek toestaan.*’ 

,,Ek is van geen Regulasies bewus wat soiets 
verbied nie, mnr. Baden'horst. Ek vermoed u seun 
is in Johannesburg. Hy sal natuurlik onder ’n 
geleide moet reis.*’ 

Ek was bly toe dit slaaptyd was. Nadat ek my 
uitgetrek het, het ek eers na die Kaptein se kamer 
gegaan; en ek was toe baie verbaas om te sien 
dat hy by ’n tafel gesit het en besig was om die 
getuienis weer deur te lees. 

,,Die saak is van díë soort, Schoeman : Dis *n 
goeie ding om die getuienis so letterlik as moont- 
lik in jou geheue te hê. Dit is Les Nommer Een 
vir jou. Dis ook ’n goeie ding om met die dinge 
vars in jou geheue aan slaap te raak. As ’n mens 
slaap, werk die brein nog altyd; en die onder- 
bewussyn los dikwels dinge in die donker nag op 
wat die nugtere rede van die mens dronkslaan. 
Dis Les Nommer Twee.*’ 

Kaptein Cilliers en ek het die volgende móre 
om halfagt reeds op die trein geklim op weg na 
Luiperdsvlei, want die Kaptein het dit raadsaam 
geag om vroeg daar te wees, sodat hy die hele 
terrein ongestoord kon bespied. 

Soos ek reeds gesê het, was Luiperdsvlei in dié 
dae nog nie eintlik ’n dorp nie. Dk was dus vir 
ons baie maklik om ons weg te vind sonder enige 
hulp. Na ons oor die spoor geloop het, het ons 
gou die voetpaadjie gevind wat na die barík: en die 
paar woonhuisies lei. Waar die voetpad die groot- 
pad kruis, het ons bly staan. 

,,Hier het Badenhorst, volgens sy eie getuienis, 
afgedraai en na die perdehandelaar gegaan,” sê 
die Kaptein. ,,Hy het egter nie duidelik gemaak 
aan watter kant van die voetpad die kar en perde 
gestaan het nie. Ek dink dit was aan die linker- 
kant.” 

,,Waarom dink u so, Kaptein,” vra ek. 

,,Kyk, Schoeman, die voetpaadjie loop heelte- 
mal skuins oor die grootpad na die linkerkant— 
baie skuins ook. Badenhorst sê hy het die kar en 
perde gesien toe hy oor die grootpad loop. Was 
die kar aan die regterkant, sou hy dit duidelik kon 
gesien het voor hy oor die pad geloop het. Dis 
ook waarskynlik dat die kar en perde op weg was 
na Johannesburg se kant, of, ten minste, dat die 
perde se koppe na dié kant gestaan het, anders sou 
Badenhorst nie die perde so maklik kon gesien 
het nie. Hy sê ook dat die man vir hom gewink 
het; en dit is dus waarskynlik dat hy met sy gesig 
na die voetpad se kant gesit het.” 

Hierdie waarnemings en gevolgtrekkings het vir 
my baie gesog voorgekom. Om die waarheid te 
sê, die ding het my begin verveel, ook omdat ek 
by die bank wou wees. Daar het die moord tog 
plaasgevind, en of die perdesmous nou aan die 
linker- of aan die regterkant van die voetpaadjie 
stilgehou het, was vir my van geen betekenis hoe- 
genaamd nie. Ek wou net begin lug gee aan my 
vervelendheid, toe die Kaptein opmerk : ,,Schoe- 
man, ons moet ’n ent met die grootpad stap in die 
rigting van waar die kar gekom het.’’ 

Ek het niks gesê nie, maar die Kaptein het seker 
gesien dat ek my skouers ophaal, want hy vervolg 
onderwyl ons aanstap : ,,Klein dingetjies is dik- 
wels van groot betekenis, Schoeman.” 

Omtrent vyftien tree van die voetpaadjie het die 
Kaptein weer gaan staan. 

,,Hier het die perdehandelaar waarskynlik stil- 
gehou. Maar laat ons verder stap,'* vervolg hy 
onderwyl hy sy oë ver voor op die pad hou. 

Ons het omtrent ’n kwartmyl gestap—nie min 
tot my ergernis nie—, en toe staan ons weer. 

,,Sien jy hierdie plek, Schoeman? Dis een van 
die erkende biaasplekke op die pad van Krugers- 
dorp na Johannesburg. Jy kan dit sien aan die 
vorm van die karspore aan die kant van die pad. 
Daar staan die mylpaal oOk.’^ 

,,Ek wonder,” vervolg hy glimlaggend, ,,waar- 
om die vent nie sy perde hier laat blaas het nie.” 

Daarvandaan het ons somar om die gras gesny 
tot ons weer in die voetpaadjie gekom het. Ons 
was toe ook naby die bank—iets wat ons nie sou 
kon raai nie, was dit nie vir die ses-voet-konstabel 
wat gesteweld en gespoord voor die deur gestaan 
het nie. 

Saam met ons, maar uit *n ander rigting, het 
by die bank aangekom die plaaslike sersjant van 
poliesie, *n korterige man met ’n kakierybroek en 
blou baadjie aan. 

,,Goeienmóre, Sersjant,” sê die Kaptein vrien- 
delik. ,,Ek is Cilliers. Dis seker nog ’n bietjie 
vroeg ?” 

,, 0 , u is kaptein Cilliers? Goeienmóre, Kap- 
íein. Dis ’n voorreg om met u kennis te maak. 
Ek het baie van u gehoor, ook toe ek in Rhodesië 
was. Ek is nog maar ’n paar maande hier in die 
diens. Ja,” vervolg hy na ’n oomblik, ,,ek het 
berig van die Kommissaris ontvang dat jong 
Badenhorst ook hier sal wees vanmóre. Ek ver- 
staan dis op u versoek, Kaptein. Hy kan egter 
nie voor halfelf hier aankom nie; as u intussen 
die plek wil deurkyk, sal ek oopsluit. 

,,Dankie, Sersjant, ék sal bly wees om dadelik 
te kan begin.” 

Die groot konstabel gee toe pad voor die deur, 
en na ’n oomblik staan die Kaptein, die Sersjant 
en ek in die bank. 

Dis nodig dat ek die geboutjie enigsins breed- 
voerig beskrywe. Dit het bestaan uit net een 
kamer, omtrent agtien voet breed, op die straat, 
en omtrent twintig voet diep na agter. Voor was 
daar ’n deur aan die regterkant en ’n venster aan 
die linkerkant; in die agsterste muur was daar 
nog ’n venster. Dit was ’n bietjie donker in die 
vertrek, want die hortjiesklappe van die vensters 
was toe. 

,,Ek verstaan, Sersjant,” sê die Kaptein, ,,dat 
alles hier presies gelaat is soos dit op die dag van 
die moord was.” 

,Ja,’* was die antwoord. ,,Dit blyk dat die 
ongelukkige Kruger net die voordeur oopgelaat 
en sy sak op die toonbank gesit het toe die moord 
plaasgevind het. Na hy uitgedra is, het ekself 
die voordeur weer toegesluit, en daarna was ek 
altyd teenwoordig toe die magistraat en ander die 
plek kom besoek het. Niks is aangeroer of ver- 
skuif nie.’* 

Daar was 'n lang toonbank wat van die een 
symuur na die ander geloop het, met ’n kap aarr 
die linkerkant. Hierdie toonbank het die kamer 
in twee byna gelyk dele verdeel, die agsterste deel 
waarvan nie toeganklik vir die publiek was nie. 
Agter die toonbank en omtrent in die middel daar- 
van, was daar ’n hokkie vir die kassier. Die 
toonbank het die voorste muur van hierdie hokkie 
uitgemaak; agter en aan die sye het die mure 
bestaan uit drie houtafskortings, ongeveer ses voet 
hoog. Aan die regterkant van die kassier was 
daar ’n deurtjie wat toegang tot die agterste helfte 
van die vertrek verleen het. Hierdie hokkie was 
sewe voet breed, en ses voet diep na agter. 

Na ons die toneel vir ’n oomblik aanskou het, 
lig die Kaptein die klap van die toonbank op, 
en hy gaan toe in die hokkie van die kassier. 

,,Kom hier, Schoeman,” sê hy onderwyl hy die 
vloer bekyk en sonder om sy kop op te lig. 

,,Daar is die bloedvlek, naby die toonbank,” 
gaan hy voort. ,,Dis soos die dokter verklaar het 
waar hy sê Kruger het met sy kop na die deur 
toe gelê.” 

Daarna het die Kaptein die houtafskorting be- 
kyk. Die merk van die koël was sigbaar omtrent 
vier en ’n half voet van die grond, teen die agterste 
gedeelte van die afskorting. Die Kaptein het toe 
tussen die merk en die deur gaan staan. 

,,Die ding is nie vir my baie duidelik nie, 
Schoeman,” sê hy. ,,Volgens die wondplekke 
aan die liggaam moes Kruger effe skuins gestaan 
het, met sy linkerskouer nader na die deur se kant, 
want die een koeëlgat is agter op die regterblad. 
As dit sy posiesie was, kan ek nie begryp hoe hy 
met sy kop daar kon geval het en op sy rug gelê 
het nie.” 

Die sersjant en die konstabel het al die tyd by 
die deur gestaan en praat, en hulle was blykbaar 
nie geïnteresseerd in ons nie. 

,,Sersjant,” roep die Kaptein skielik, ,,kan De 
Bruyn vir ’n oomblik hier kom ? Ek wil hom net 
’n vraag stel.” 

De Bruyn is toe noukeurig ondervra. Die 
Kaptein het hom ’n blou potlood gegee, en daar- 
mee het hy op die vloer die posiesie waarin hy 
Kruger gevind het, duidelik afgestreep. Op die 
vraag of Kruger op sy rug gelê het, het hy 
bevestigend geantwoord. 

Toe De Bruyn en die Sersjant weer by die deur 
was, het die Kaptein vervolg: ,,Sien jy, Schoe- 
man ? Dis my moeilikheid. Daar is die deur en 
hier is die koeëlmerk. Kruger moes tussen die 
twee gewees het; hy moes ook effens skuins gestaan 
het. In hierdie posiesie kon hy nie geval het waar 
die konstabel sy lêplek afgestreep het nie, en kon 
hy ook nie daar op sy rug gelê het nie.” 

Die Kaptein het lank oor die ding gepeins, en 
toe het hy weer begin rondkyk. Omtrent twee 
voet regs van die koeëlgat, en ’n duim of ses hoër, 
was ’n spyker in hout geslaan wat sy aandag ge- 
trek het. Dit was ’n verroeste vloerspyker van 
omtrent twee duim lank. Aan die een sy van die 
hokkie was drie geel hakies in die hout geskroewe, 
en aan die middelste een het ’n almanak gehang. 

Ons het toe die hokkie verlaat en rondgekyk in 
die agterste gedeelte van die bank. Daar het ’n 
tafel en twee stoele gestaan. Die Kaptein se oë 
het weer op die houtafskorting geval, waar daar 
’n stuk of twaalf geel hakies ingedraai was. Net 
aan twee van die hakies het daar papiere gehang. 

,,Ek wonder,” vra die Kaptein, ,,waarom hulle 
nie een van dié hakies daar voor in plaas van die 
verroeste spyker indraai nie?” 

Ek weet nie of die Kaptein ’n antwoord van my 
op hierdie vraag verwag het nie. In elk gevaí, 
sy woorde was net uit, toe ou mnr. Badenhorst, sy 
seun en twee speurders voor ingestap kom. 

Die beskuldigde was ’n mooi jongkêrel, en afge- 
sien van sy linkervoorarm, %vat ontbreek het, was 
hy besonder welgeskape. Hy was van middel- 
matige lengte en enigsins dik van lyf. Sy hare 
was swart, en sy kleur enigsins aan die donker 
kant. Aan sy gesig was dit duidelik dat hy die 
ongelukkige omstandighede waarin hy hom be- 
vind diep gevoel het. Sy gelaat het egter skielik 
opgehelder toe hy die Kaptein se stem hoor. 

,,Wel, mnr. Badenhorst, ek is bly dat ons die 
jongman hier het. Met verlof van die geleide sal 
ek hom nou ’n paar vrae stel.” 

,,Ons opdrag is, Kaptein, dat ons u ongehinderd 
moet laat met die beskuldigde, mits hy nie onder 
ons oë uit raak nie,” antwoord een van die 
speurders.” 

,,Wel,” antwoord die Kaptein laggend, ,,die 
kamer het net een deur, en die twee vensters is 
digtoe.” 

Jong Badenhorst en sy vader het toe agter die 
toonbank gekom waar ons was, en die speurders 
het in gesprek geraafe met die sersjant by die deu^. 

,,Kyk, vriend,*’ begin die Kaptein onderwyl hy 
jong Badenhorst aan die arm neem, ,,ek is hier 
om jou te help uit hierdie moeilikheid—daarom 
moet jy jou bes doen om my ook te help. Ek wil 
jou net ^n paar eenvoudige dingetjies vra. Eers in 
verband met die perdehandelaar,** vervolg die 
Kaptein. ,,Van watter rigtíng het hy gekom, en 
waar het jy met hom gaan praat?’* 

,,Hy het van Krugerscíorp gekom. Toe ons in 
die grootpad kom, was hy aan ons linkerkant, om- 
trent vyftien tree van^ons,'^' was die antwoord. 

,,Was sy perde moeg?V’ vra die Kaptein. 

,,Nee, Kaptein; maar ek kan sien dat hy taam- 
lik hard moes gery het. Hy het my gesê hy hou 
stil om hulle ’n bietjie te laat blaas.” 

,,Goed,*’ vervolg die Kaptein, ,,dit is presies 
soos ek gedink het. Nou, wat die bank betref. 
Vertel my hoe julle gewoonlik die werk verdeel.’’ 

,,Kruger het gewoonlik in die kassier se hokkie 
begin om halftien. Maar ek moes hom altyd gou 
gaan help sodra die uitbeíaling druk word,’’ was 
die antwoord. 

,,Jy ken dus die hokkie goed?’’ 

,,0, ja, ek het seker meer tyd daar deurgebring 
as hier agter die afskorting.*’ 

,,Goed,’* vervolg die Kaptein onderwyl hy jong 
Badenhorst in die hokkie neem. ,,Kyk nou ver- 
sigtig alles hier deur, en vertel my of iets jou hier 
vreemd voorkom, al is dit ook die geringste 
dingetjie.’* 

Vir *n minuut of twee het Badenhorst versigtig 
rondgekyk; ook het hy ’n paar keer in die rondte 
gestap. 

,,Die bloedkol en blou strepe op die vloer en 
die koeëlmerk en spyker aan die afskorting het 

ek nooit tevore hier gesien nie. Verder merk ek 
niks vreemds op nie, Kaptein.” 

,,Goed,” antwoord die Kaptein, en hy lei ons 
weer na die agterste gedeelte waar die tafel en 
stoele was. ,,Doen nou dieselfde hier; let fyn op 
en vertel my wat jou aandag hier tref.’* 

Badenhorst het weer versigtig rondgestap en 
alles haarfyn bekyk. 

,,Ons spieël wat aan hierdie hakie gehang het, 
is weg, en daardie stukkie ruitglas onder die tafel 
ken ek nie,” was sy antwoord. 

Die Kaptein tel die stukkie glas op, en na hy 
dit goed bekyk het, sit hy dit weer op dieselfde 
plek neer. 

,,Dis al, mnr. Badenhorst,’* sê hy aan die 
oubaas. ,,U seun kan nou maar teruggaan.*’ 

,,Hoe lyk dit, Kaptein,” vra mnr. Badenhorst, 
,,is daar hoop ?” 

,,Hoop is daar altyd, mnr. Badenhorst, maar 
dis nog te gou vir my om te praat. Hier is *n 
paar eienaardige dinge in verband met hierdie 
moord, en ek sal hulle deeglik moet nagaan. 

,,U moet nie op ons wag nie,*’ vervolg die 
Kaptein; ,,heel moontlik bring ons nog die hele 
dag hier deur.” 

,,Goed, Kaptein,” sê mnr. Badenhorst, ,,ek sal 
my kar die heel middag by die stasie laat staan 
om u af te haal. U moet maar by my aan huis 
bly tot u klaar is; my vrou wil u baie graag daar 
hê; u teenwoordigheid troos haar baie.” 

,,Goed, mnr. Badenhorst, ek dank u hartlik, en 
sal gebruik maak van u gasvryheid.’’ 

Toe ons weer alleen agter the afskorting was, 
stap die Kaptein reguit na die venster in die 
agterste muur. 

,,Kom, Schoeman,’’ sê hy toe hy terugkom. 
,,Óns is nou klaar hier. Die vensters is nie so 
goed toe soos ek gedink het nie, weet jy?” 

Nadat ons afskeid van die sersjant en konstabel 
De Bruyn geneem het, het ek gedink dat daar vir 
ons niks meer op Luiperdsvlei te doen was nie. 
Maar die Kaptein was blykbaar van ’n ander 
mening. Hy het eers voorgestel dat ons ’n entjie 
moes gaan wandel; en ons het toe ’n voetpad 
gevolg in die rigting van een van die myne. Hy 
het al die tyd in diep gepeins geloop, en dit was 
vir my duidelik dat sekere gesigspunte van die 
saak vir hom glad nie duidelik was nie. Watter 
spore hy besig was om te volg, het ek nie geweet 
nie, want ons besoek aan die bank en ons onder- 
houd met jong Badenhorst het maar vir my baie 
vrugteloos gelyk. Ek kon in elk geval nie sien 
watter sukses ons gehad het in ons pogings om 
die onskuld van jong Badenhorst te bewys nie. 

,,Die saak is van dié soort, Schoeman : Dis nie 
genoeg as u kan bewys dat Badenhorst onskuldig 
is nie; ons moet ook die skuldige vind, of, liewer, 
ons kan alleen Badenhorst se onskuld op afdoende 
wyse bewys as ons ons hand kan lê op die werklike 
moordenaar.” 

,,Wat dan van Badenhorst se alibiV* vra ek. 

,,Dié sal ons nie kan bewys sonder die hulp 
van die perdesmous nie—en hy sal nie vrywillig 
opdaag nie.” 

,,In elk geval sal ons ’n ondefhoud moet hê 
met die ou mynwerker,” vervolg die Kaptein. 

Dit het vir my gelyk na tydverspilling, want 
ek het nooit waarde aan die ou mynwerker se 
getuienis geheg nie. Die Kaptein moes my ge- 
dagtes gelees het, want hy vervolg: ,,Jy dink 

seker dis onnodig, en ek weet ook waarom jy so 
dink.” 

,,Laat ons hoor, Kaptein,’* sê ek laggend. 

,,Les Nommer Een, vriend—onthou jy dit 
nog T' 

,,0 ja, dat ’n mens die getuienis letterlik in jou 
geheue moet hê.'’ 

,,Presies, vriend, en dis die laaste sin van die ou 
mynwerker se getuienis wat nie vir my baie oor- 
tuigend klink nie. Toe die dokter kom, het hy 
huis-toe gegaan. ’n Man wat van sy huis weg- 
stap om geselskap by die bank te gaan soek, sal 
nie sonder goeie rede binne vyf minute weer na 
sy huis gaan as hy ’n moord raakloop nie. Ek 
wil die ou vra waarom hy so gou huis-toe is. Ek 
dink hy weet meer as wat hy so ver verklaar het.’* 

,,U dink tog nie dat hy op een of ander manier 
’n hand in die ding het nie?’* vra ek. 

,,0 nee, alleen dat hy ons dinge kan vertel wat 
ons kan help, soos dié wat ons in die bank van- 
móre gehoor het—klein dingetjies, vriend.” 

Hierop het ek nie geantwoord nie, want ek wou 
nie voor die dag kom met my opienie dat ons 
ondersoek so ver niks van betekenis opgelewer 
het nie. Die ondervinding het my geleer dat die 
Kaptein nie dikwels ’n dooie spoor opvolg nie, 
en dat ’n mens tweekeer moet dink voor jy sy 
metodes minag. 

Ons was aan terugloop na die bank se kant 
toe, en gelukkig het ons vir konstabel De Bruyn 
op sy ronde teëgekom. Hy het ons beduie waar 
die ou mynwerker woon. 

Ou Cloete se huisie was van die bekende soort 
wat een deur en twee venstertjies voor het; die 
deur het toegang tot die voorhuisie verleen, en 


136 


LUIPERDSVLEI. 


die twee venstertjies het aan twee slaapkamers 
behoort. Hierdie drie vertrekke was onder ’n 
staandak van sinkplate; agter die voorhuis was 
daar ’n klein kombuisie onder ’n plat dak. 

Dit was omtrent eenuur toe ons aanklop; en toe 
die oubaas na ’n rukkie die deur oopmaak, was 
dit duidelik dat die ou ’n lekker dutjie geneem 
het. 

,,U is mnr. Cloete, nie waar nie?” vra die 
Kaptein. 

,,Ja, Kaptein,” was die antwoord. ,,Ek het 
gehoor u kom die saak hier ondersoek. Kom 
binne, asseblief. Ek het u ook vanmóre daar by 
die bank gesien.” 

,,Ja, Oubaas,” antwoord die Kaptein onderwyl 
ons plaasneem in die voorhuisie, ,,ek kom ver 
vandaan om die ongelukkige Badenhorst te help.” 

,,Dink u hy kan loskom, Kaptein?” 

,,Ek probeer hom loskry, Oubaas, en daartoe 
het ek die hulp van ander mense nodig, ook u 
hulp, mnr. Cloete.” 

,,Hoe so, Kaptein?” vra die ou effe senuwee- 
nOp watter manier kan ek dan help?” 

,,U het getuienis gegee in die saak.” 

,,Ja, dis reg, en ek het alles vertel wat ek daar- 
van afweet.” 

,,U bedoel wat u van die moord afweet.” 

,,Juis, Kaptein; maar ek was maar vir *n paar 
minute daar.’^ 

,,Ja, u het huis-toe gegaan toe die dokter inge- 
kom het. Dis juis hierc^r dat ek met u wil praat. 
Ek wil weet waarom u so gou weggegaan het.” 

Dit was duidelik dát dle oubaas hom nie heel- 
temal op sy gemak gevoel het nie. Die Kaptein 
het weer vervolg: ,,*n Mens sê soms nie alles in 
joti getuiénis riie—nie omdat jy opsetlik iets wil 

agterhou nie, maar omdat baie dingetjies onnodig 
of oorbodig lyk. So het ek vanmóre ’n hele paar 
dingetjies uitgevind wat nie in die getuienis uit- 
gekom het nie. U moet verstaan, Oubaas,” gaan 
die Kaptein vertroulik voort, ,,Badenhorst staan 
beskuldig van moord—die ernstigste misdaad wat 
’n mens kan begaan. Ek is oortuig dat hy onskul- 
dig is, en u sal seker ook nie wil sien dat ’n on- 
skuldige man gehang word nie—daarom versoek 
ek u ernstig om niks vir my te verberg nie.’* 

,,Ek het alles wat ek van die moord weet, ver- 
tel,’’ was die antwoord. 

,,Nou, vertel dan aan my ander dinge, al dink 
u nie dat dit met die moord iets te doen het nie— 
by voorbeeld, is alles daar in die bank vandag 
nog net presies soos dit was toe die moord plaas- 
gevind het, of toe u daar gekom het?*’ 

,,Ek was nie weer daar nie, Kaptein, en ek kan 
nie sê nie,” antwoord die ou nie baie op sy gemak 
nie. 

,,Maar ons kan weer daarheen gaan as dit nodig 
is,” sê die Kaptein weer. ,,U moet verstaan, mnr. 
Cloete, dat ons alles in ons vermoë moet doen om 
jong Badenhorst te help.” 

,,Wat is daar dan verkeerd in die bank? Word 
daar iets vermis?” vra die ou skielik. 

,,Noudat u my direk vra, sal ek u presies sê wat 
die posiesie is. Daar word iets vermis, en aan die 
ander kant is daar weer ’n paar dinge te vind wat 
daar nie voorheen was nie,” antwoord die Kaptein 
ernstig onderwyl hy die ou stip aankyk. ,,Ek voeg 
ook hier by,” vervolg hy in dieselfde ferme toon, 
,,dat ek dié dinge gaan naspoor, al moet ek ook 
’n maand hier vertoef.” 


LUIPÊRDSVLEI. 


Die erns van die Kaptein het hi indruk op die 
ou gemaak. Hy het weer begin rondskuif, en die 
Kaptein het hom al die tyd fyn dopgehou. 

,,As u iets meer weet, sal ek u aanraai om gou 
te praat.” 

Dit was weer die Kaptein se stem, en dit was 
vir my duidelik dat die oubaas vir hom klaar- 
maak om iets te sê. 

,,Toe, Oubaas,” moedig die Kaptein hom aan, 
,,ek verseker u dat daar vir u geen onaangename 
gevolge kan wees nie. Niks wat u my meedeel 
sal ek teen u gebruik nie.** 

Daar was ’n oomblik stilte. 

,,Nou ja, Kaptein,’’ begin die ou, ,,ek dink ek 
sal maar voor die dag kom met die ding. Ek voel 
seker dit het met die moord niks te doen nie, maar 
julle, mense, is vandag baie slim, en ek kan heel 
moontlik verkeerd wees. Ek het seker ook nie reg 
gehandel nie, maar dit was nie my bedoeling om 
te steel nie. Ek het ’n spieël daar weggeneem, 
Kaptein. Onderwyl die konstabel weg was om die 
dokter te roep, het ek baie aaklig gevoel. Ek was 
seker dat die arme Kruger dood was, en ek het toe 
die spieël weggeneem. Die mense sê dis onge- 
lukkig om ’n spieël bo die kop van ’n lyk te laat 
hang. Ek het net die ding afgehaal toe ek die 
dokter en konstabel hoor aankom, en in die 
haastigheid het ek dit onder my baadjie gesteek. 

,,Hier is dit, Kaptein,” vervolg hy onderwyl hy 
opstaan en die spieël van die muur afhaal. 

,,Waar het die spieël gehang, mnr. Cloete?” 

,,In die hokkie waar die lyk gelê het, aan ’n 
groot spyker,” was die antwoord. 

,,Ek neem die spieël saam met my, mnr. Cloete. 
U hoef oor niks onrustig te wees nie.” 

jjSchoeman,’’ vervolg hy onderwyl hy opstaan 
en sy hoed vat, ,,ons kan nou gaan.” 

By die stasie op Luiperdsvlei het ons net *n 
oomblik moes wag op hi trein, en op Johannes- 
burg het die Kaptein sy voorneme te kenne gegee 
om nie dadelik na die plaas te gaan nie. 

,,Jy kan maar die kar neem en plaas-toe ry, 
maar stuur dit om sesuur vanaand weer terug,” 
sê hy. 

Die Kaptein het toe die stad ingestap. 

Toe ek op die plaas korh, was mnr. Badenhorst 
baie nuuskierig om te weet wat ons uitgevind het, 
veral met die oog op die afwesigheid van díe 
Kaptein. 

,,Het hy dan niks gesê nie?*’ vra mnr. Baden- 
horst, 

,,Die Kapteín is soms baie geheimsínnig, mnr. 
Badenhorst, en hy neem my nie altyd dadelik in 
sy vertroue as hy iets uitvind nie. Hy dink dik- 
wels ’n saak eers heeltemal klaar uit voor hy dit 
aan ander duidelik maak.’’ 

,,U ken die Kaptein baie goed, mnr. Schoeman. 
Sy houding alleen vertel u seker veel yan wat in 
sy kop omgaan. Wat dmk u tog is sy mening? 
Is daar hoop?” vra mevr. Badenhorst. 

,,Ek wil u met geen valse hoop bemoedig nie, 
Mevrou, maar ek kan eerlik verklaar dat ek *n 
gunstige ontwikkeling verwag. Die Kaptein se 
houding, toe hy van my weggestap het hier op 
die stasie, was dié van ’n man wat vol selfvertroue 
is en weet wat hy doen.’’ 

Ons het in die eetkamer gesit; die lamp was al 
opgesteek, en die voorbereidsels vir die aandete 
was klaar. Skielik hoor ons voetstappe in die 
gang, en almal se oë is op die deur gerig. Wat 

onmiddellik daarna gevolg het, was te verward om 
duidelik beskrywe te word. 

Moeder en seun met arms om mekaar geslaan 
was die sentrum van die toneel, en naas hulle het 
v^ader en suster in angstige spanning gestaan. Die 
Kaptein het doodbedaard die deur agter hom toe- 
gemaak en na mnr. Badenhorst gestap. 

,,Wat het gebeur, Kaptein ? Is hy vry?’* vra 
laasgenoemde onderwyl hy die ander se hand druk. 

,,Ek verklaar hom werklik vry; maar volgens 
die wet is hy onder ’n klein borgtog uit. Maar 
dit sal ons ook oorkom, mnr. Badenhorst.’’ 

Die ou moeder het intussen haar seun gelos en 
die Kaptein se hand in albei hare geneem. 

,,0, hoe bly is ek tog, Kaptein, en hoe dank- 
baar dat u ons gehelp het! Ek het geweet ons 
gebed sal verhoor word,’’ sê sy onderwyl sy trane 
van blydskap huil. 

Aan tafel was dit vir die Kaptein moontlik om 
die een en ander aan ons mee te deel. Dadelik by 
sy aankoms in Johannesburg het hy mnr. Baden- 
horst se prokureurs opgesoek; hulle is toe na die 
Kommissaris van Poliesie, waar die Kaptein 
sekere feite en beskouings voor die dag gebring 
het. Hierdie dinge was van so ’n aard dat die 
Kommissaris in verbinding met die Prokureur- 
generaal en die Hoofmagistraat getree het. Die 
gevolg was gunstig. Borgtog is toegestaan, en 
met heelwat moeite het die Kaptein daarin geslaag 
om jong Badenhorst somar dadelik op vrye voet 
te kry. Die Kaptein wou ons egter geen nadere 
besonderhede meedeel nie. 

,,Daar lê nog ’n taamlike taak voor,” sê hy. 
,,Die moordenaar moet nog gevind word. Maar 
die poliesie is alreeds ’n paar uur besig, en hulle 


LUÍPÊRDSVLËÏ. I4Í 

behoort hom gou te vind op die beskrywing wat 
ek hulle gegee het.” 

,,Beskrywing, Kaptein ? Sê u beskrywing van 
die moordenaar? Hoe kan u dan beskrywe?” vra 
mnr. Badenhorst verbaas. 

,,Tog is dit so,’’ was die antwoord, ,,en, soos 
ek reeds gesê het, behoort ons hom binne korte 
tyd in hande te hê. Berig omtrent hom is per 
telefoon en telegraaf na alle poliesiekantore ge- 
stuur, en elke speurder en konstabel is op die 
uitkyk.’* 


J 


IV. 


Dit was Vrydag, die vierde dag na jong Baden- 
horst onder borgtog uitgelaat was. Geen rapport 
het nog van die poliesiekantore ingekom nie, geen 
antwoord ook op die aankondiging van die be- 
loning van ^i,ooo nie. In dié paar dae was ons 
ook nie eintlik erg bedrywig nie. Om die 
waarheid te sê, die ding het my begin verveel— 
maar nie die Kaptein nie. 

Ek het begin dink dat hy ons vertoewe op die 
plaas as ’n vakansie beskou. Dis waar dat hy 
elke dag na die stad gegaan het vir *n paar uur; 
maar hy het my verseker dat hy nie op ’n nuwe 
spoor was nie. 

,,Die saak is van dié soort, Schoeman : Ons 
moet ’n paar dae wag om te sien of die poliesie 
nie die moordenaar kan vang nie. Ons het nou 
egter lank genoeg gewag. Vanmiddag gaan ons 
weer na Luiperdsvlei, en móre sal ons self begin 
soek. Ons neem vir Badenhorst vanmiddag 
saam.” 

Ons het maklik toegang gekry tot die bank, 
want die plaaslike sersjant het groot respek gekry 
vir die man wat Badenhorst se loslating op borg- 
tog bewerkstellig het. 

In die bank het die Kaptein sy aandag aan die 
vensters gewy. Met die voorste venster was daar 
niks verkeerd nie, en die hortjiesklappe was 
stewig toegemaak aan die binnekant. Met die 
agterste venster was dit anders gesteld. Die skuif 
wat die hortjiesklappe moes toehou, was afgebreek, 
en die ruit naaste aan die skuif wat die twee rame 

síuit, was oop. Ons het die stukkie ruitglas wat 
Badenhorst onder die tafel gevind het, met die 
stukkende ruit vergelyk. Daar was geen verskil 
in dikte nie. 

,,Dis snaaks dat die poliesie hierdie affêre nie 
raakgesien het nie,” merk ek op. 

,,Ja, maar hulle het nie na soiets gesoek nie. 
Jy moet verstaan, die moordenaar het kalmpies 
by die deur kom instap,” antwoord die Kaptein 
laggend onderwyl hy na Badenhorst kyk. ,,Wat 
snaakser is, is dat hier nie meer glasstukke op 
die vloer lê nie,” vervolg hy. 

Dit was duidelik dat die persoon wat die ruit 
gebreek het, die stukkies glas opgetel het. Ons 
het lank gesoek, maar behalwe die stukkie wat 
ons onder die tafel opgetel het, kon ons net ’n 
paar fyn flentertjies kry. 

Badenhorst het toe vir ons vertel dat hy elke 
Saterdagnamiddag, as hulle toemaak, persoonlik 
na die vensters kyk. Die ruit van die agterste 
venster was nooit stukkend nie. Die skuiF van 
die buiteklappe was altyd in orde. Hy onthou dit 
goed, want hy het altyd die klappe oopgemaak 
om die lekker winterson in die kantoor te kry. 

,,Hierdie inbrekers was seker bang dat hulle 
vingerafdrukke op die stukkies glas sou agter- 
laat,” sê jong Badenhorst. 

,,Ek glo nie,” antwoord die Kaptein. ,,Van- 
dag is alle skelms voorsien van handskoene. 
Verder was dit glad nie nodig vir hulle om die 
ruit met die hand aan te raak nie. Hulle kon 
dit makliker met ’n klip stukkend slaan.’* 

,,Wat was dan eintlik die oogmerk, Kaptein?*' 
vra ek. 

,,Ek dink hulle wou nie laat merk dat hier ^n 
inbraak was nie; en as dit hulle doel was, dan het 
hulle taamlik goed daarin geslaag. Julle kan self 
sien dat dit moeilik is om somar iets verkeerd aan 
die venster te bespeur. Die poliesie het niks’ opge- 
merk nie, en as ons vriend hier nie die stukkie 
ruitglas onder die tafel gevind het nie, sou ek ook 
verlede Maandag niks by die venster kom soek het 
nie.’’ 

,,En die doel van die inbraak, Kaptein?” vra 
Badenhorst. 

,,Dit staan in verband met die moord heel waar- 
skynlik. Presies op watter manier sal eers later 
kan bewys word. Intussen het ek my teorie daar- 
omtrent.” 

Hiermee was ons ondersoek by die bank klaar, 
en ons is toe weer terug na Johannesburg. 

Daardie aand het dit vir my gelyk asof ou mnr. 
Badenhorst onrustig begin word het. Sy seun 
was wel uit die gevangenis, en die Kaptein was 
vol moed, maar die ou sou tog rustiger geslaap 
het as die poliesie hulle hand op die moordenaar 
kon gelê het. 

,,Die vent moet baie geslepe wees om hom so 
deeglik te kan verberg—en dit nogal met ’n sak 
geld in sy besit. Die Kommissaris kan ook nie 
verstaan waarom hy nog nie in hegtenis geneem 
is nie. Hy het my vanmiddag gesê dat dit maklÍK 
vir die poliesie behoort te wees om hom te kry na 
die beskrywing wat u hulle gegee het, Kaptein.’’ 

,,U begaan ’n fout, mnr. Badenhorst, as u dink 
dat die moordenaar noodwendig nog altyd die sak 
geld by hom het. Hy kan dit êrens gebêre het, 
of hy kan maats hê wat dit nou in hande het.’* 

,,Ja, maar waar is sy skuilplek? Hy moes tog 
al voor die dag gekom het, want ons lewe tog nie 
in *n wildernis nie.” 

,,Ek gaan hom móre self soek, mnr. Baden- 
horst,’* antwoord die Kaptein. 

,,Waar gaan u soek, Kaptein, as ek mag vra?’^ 

Die Kaptein glimlag en staan op. 

,,Ek gee u te raai, mnr. Badenhorst; dis ’n plek 
waar die poliesie nooit sal soek nie—en dit is vlak 
voor hulle neus. Dis seker die veiligste plek vir 
die moordenaar om hom in te verberg. Ja, hi 
moordenaar sonder sy regterarm is daar heeltemal 
veilig, want die wet beskerm hom teen lastige 
indringers.*' 

Die Kaptein het nag gesê en gaan slaap. 

,,Hy *s *n wonderlike man, mnr. Schoeman,” 
sê mnr. Badenhorst. ,,Maar wat bedoel hy deur 
te praat van *n moordenaar sonder sy regterarm ? 
Ons soek tog *n man van wie die linkerarm af is. 
Hy het seker ’n fout begaan.’’ 

,,Die Kaptein begaan nie maklik *n fout nie, 
mnr. Badenhorst,** antwoord ek. ,,Hy het presies 
bedoel wat hy sê—niks meer nie en niks minder 
nie. Ek is al van Maandag af oortuig dat hy baie 
dinge in hierdie saak raaksien waar ons nie van 
droom nie.” 

,,Dis seker,” voeg Willem Badenhorst by, ,,die 
Kaptein het *n lang kop, en ek sal nie verbaas wees 
as hy móre met ’n baie groot verrassing op ons 
afkom nie.” 

,,Ek wil ook graag so dink,** antwoord die vader 
enigsins twyfelagtig, ,,maar ek weet nie op watter 
sukses hy kan hoop nie as die poliesie en speurders 
na 'n week nog geen spoor van die moordenaar 
het nie/* 

,,Dit hinder my nou weer glad nie, mnr. Baden- 
horst,’' antwoord ek. ,,In die tyd dat ek saam 
met die Kaptein sake ondersoek het, het ek een 
ding geleer, en dit is dat sy metodes, en veral sy 
metodes op 'n kritieke moment van ’n ondersoek, 
baie verskil van dié van die poliesie. Hy sien ook 
dinge raak wat ander mense nie sien nie, en daar- 
om kan hy tot gevolgtrekkings kom waar ander 
nooit van sal droom nie.’' 

Die volgende móre om neënuur was die Kap- 
tein en ek al in die stad. 

,,Ek dink ons sal na die magistraat moet gaan 
om die nodige verlofbrief te kry,*’ sê hy. ,,Maar 
laat ons maar eers na die Kommissaris stap; ek 
dink dit sal gouer gaan as ek die verlofbrief deur 
hom vra.’’ 

Ek het nie geweet wat die Kaptein se bedoeling 
was nie, en ek het toe om nadere besonderhede 
gevra. 

,,Schoeman,** was die antwoord, ,,as jy ’n uit- 
staande kenmerk het soos ’n af arm, en jy wil 
wegkruip van die poliesie, waar is die veiligste 
plek om ú gaan?’’ 

,,Ek dink al daaroor van gisteraand af, Kaptein, 
maar dit slaan my 'n bietjie dronk.'* 

Ons was toe net voor die kantoor van die Kom- 
missaris op Marshallplein, en het die gesprek nie 
dadelik voortgesit nie. 

,,Jy kan maar hier 'n oomblikkie wag, Schoe- 
man; ek sal nie lank draai nie.^’ 

Dit was egter ’n goeie twintig minute voor die 
Kaptein weer te voorskyn gekom het. Hy het 
twee velle papier in sy hand gehad, een waarvan 
hy dadelik aan my oorhandig het. 

Ek was nie min verbaas toe ek die inhoud lees 
nie. Dit was naamlik ’n verlofbrief om die toe- 

latingsregister van die tronk op Krugersdorp na 
te slaan. 

,,Biiine enkele minute, Schoeman, is daar ’n 
trein vir jou. Gaan direk na die tronk op Krugers- 
dorp, en toon daardie brief aan die hoofbewaarder. 
Jy hoef net die toelatings van verlede Saterdag af 
na te slaan; 'n volledige beskrywing van elke 
gevangene word in die register gegee. Soek een 
wat sonder sy regterarm is. Ek het bereken dat 
jy om elfuur daar kan wees. Dit is presies die 
tyd dat ek in die tronk hier sal wees, want die 
hoofbewaarder is nie vry voor dié tyd nie. As 
jy so ’n man vind, moet jy dadelik vir my tele- 
foneer na die tronk hier. So nie, kan jy dadelik 
terugkom.” 

My gaan na Krugersdorp was vrugteloos—ten 
minste wat belref die naspoor van iemand sonder 
’n regterarm. Toe ek by die hoofbewaarder kom, 
was daar reeds ’n telefoonboodskap vir my om 
maar dadelik terug te kom. Maar in ’n ander 
opsig was ek tog in die geleentheid gestel om iets 
by te dra tot die oplossing van die moeilikheid. 

Ek het op my gemak teruggestap na die stasie, 
en onderweg het ek by ’n smidswinkel iemand 
gesien wat dadelik my aandag getrek het. Willem 
Badenhorst het my enige dae Levore ’n duidelike 
beskrywing gegee van die perdehandelaar met wie 
hy aan die grootpad daardie Saterdagmóre gesels 
het. Die man wat besig was om die bokkiekar 
voor die smidswinkel te skilder, was ongetwyfeld 
die perdesmous. Sy snor- en bakbaarde was wel 
kort geknip, maar ek was nie verniet ’n paar jaar 
in die diens van ’n baasspeurder nie. Toe die 
man sy rug na my kant draai, het die kortgeknipte 
hare onder die hoed my ook nie bedrieg nie. Ek 

probeer so min suspiesie as moontlik met my ver- 
toewe verwek, en ek het toe weer stadig my weg 
na die stasie vervolg. 

Op Johannesburgstasie moes ek ’n huurkar kry, 
want mnr. Badenhorst se rytuig was nie daar nie. 
Dit was toe al halftwee, en ek was haastig om by 
die plaas te kom—nie so erg omdat ek honger was 
nie, maar omdat ek belangrike nuus van die 
Kaptein verwag het en van my kant ook iets van 
betekenis mee te deel gehad het. 

’n Myl van die plaas af het ek mnr. Badenhorst 
se rytuig teëgekom. Dit blyk toe uit wat die 
koetsier my meedeel, dat die Kaptein net kort voor 
my van Johannesburg vertrek het. Hy wou eers 
op my gewag het, maar hy was waarskynlik te 
haastig om by die plaas te kom. 

Ek sal nooit my aankoms daardie dag op die 
plaas vergeet nie. Ek het al begin gewoond word 
aan die sombere stemming wat soos ’n sluier oor 
die huisgesin gehang het. Selfs na die seun onder 
borgtog uit was, was dié stemming nog duidelik 
te bespeur, want die ernstige beskuldiging teen 
hom het nog gestaan, en niemand, behalwe 
miskien die Kaptein, was seker van ’n gelukkige 
uitslag nie. 

Maar nou was dit glad anders. Almal was 
opgeruimd, en toe ek van die kar afklim, het ek 
byna kon dink dat my aankoms iets daarmee te 
doen ge'had het. In ’n sekere opsig was dit ook 
so, want die Kaptein het gewag op my aankoms 
voor hy die mense se nuuskierigheid tevrede wou 
stel. 

En die Kaptein het ook somar begin vertel sodra 
ons om die groot tafel gesit het. 

,,Dit was die getuienis in hierdie saak wat vir 
my op ’n spoor gesit het, mnr. Badenhorst. Dr. 
Sharp het verklaar dat daar twee wonde aan die 
liggaam was, een agter die rug effe na die regter- 
kant, die ander voor op die bors byna in die 
middel. Verder het hy gesê dat Kruger op sy rug 
gelê het, met sy kop na die deur toe. Konstabel 
De Bruyn het hierdie laaste getuienis bevestig, 
en met ’n potlood presies die plek afgestreep waar 
die liggaam gelé het. 

,,Nou,” vervolg hy, ,,ek kon nie verstaan hoe 
Kruger, as die koeël van die deur gekom het, in 
so ’n posiesie kon geval het nie—daarom het ek 
veronderstel dat hy in ’n ander posiesie moes 
gestaan het toe die koeël hom getref het. Willem 
se verklaring daar in die bank het my toe gehelp. 
Hy het die spieël gemis en die stukkie ruitglas 
gevind. My volgende taak was om die spieël te 
vind, en daar het die geluk my ’n bietjie behelp. 
Ou Cloete se getuienis was nie bevredigend nie. 
Die ou het verklaar dat hy dadelik huis-toe ge- 
gaan het toe die dokter ingekom het. Ek wou 
weet waarom hy dit gedben het, want ’n mens sou 
verwag dat die ou daar sou vertoef tot die end. 
Na baie rondspring het hy voor die dag gekom 
met die belangrike mededeling dat hy in die 
afwesigheid van die konstabel die spieël van die 
groot spyker in die hokkie afgehaal en weggeneem 
het. Op hierdie inligting en die logiese gevolg- 
trekkings wat daarop volg, het ek toe vir WiIIem 
onder borgtog vry gekry.” 

,,U moet dit ’n bietjie duideliker maak, Kap- 
tein. Ek kan nie die nodige gevolgtrekkings 
maak nie,” sê mnr. Badenhorst. 

Die Kaptein het toe eers sy pyp gestop en daar- 
na vervolg: ,,Dit was ook ’n bietjie moeilik om 
die poliesie te oortuig, want ek moes hulle aan die 
verstand bring dat Kruger in die rug geskiet is. 
Daar het Kruger se getuienis baie gehelp. Sy 
woorde is ; Ek het agter die toonbank gegaan en 
die sak daarop neergesit. My rug was vir 'n oom- 
blik na die toonbaíik gedraai. Toe sien ek iemand 
in die deur staan. My bewering is dat Kruger vir 
’n oomblik in die spieël gekyk het wat aan die 
groot spyker gehang het. En hy het sy moor- 
denaar se weerkaatsing in die spieël gesien. Hy 
het nie kans gehad om om te draai nie, want die 
skoot het te gou geval. Gelukkig het hy tyd 
gehad om te sien dat die man se regterarm af was.” 

,,Maar hy het gesê die linkerarm^” sê Willem. 

,,Presies. Volgens die weerkaatsing in die spieël 
was dit die linkerarm, maar in die werklikheid was 
dit tog die regterarm,” antwoord die Kaptein be- 
daard. 

Willem was by dié tyd al voor ’n spieël om die 
waarheid van die Kaptein se gevolgtrekking op 
die proef te stel. 

,,Werklik! Dit is so !” roep hy uit, en toe 
staan ons almal rondom hom. 

,,Die saak is van dié soort, mnr. Badenhorst,” 
gaan die Kaptein weer voort. ,,Hierdie moord is 
goed uitgedink, en die bedoeling was klaarblyklik 
om verdenking op Willem te laat rus. Die 
inbraak by die agterste venster het, volgens my 
mening, net een doel gehad ; om geleentheid te 
kry om die spieël in die hokkie te hang; die dief 
en moordenaar het dit gelukkig getref om juis op 
die moment by die deur in te loer toe die onge- 
lukkige Kruger in die spieël gekyk het. Die stil- 
hou van die kar en vosperde was ook deel van die 

plan. Die bedoeling was om Kruger alleen in die 
bank te kry en om u seun in die hande van die 
poliesie te laat stap.*’ 

,,En waar het u die moordenaar gevind, 
Kaptein?** vra mnr. Badenhorst. 

,,Op ’n baie veilige plek in die tronk,** was die 
antwoord. ,,’n Man wat ’n arm ontbreek, tref 
gou die aandag van die poliesie. Maar die poliesie 
gaan nie na die tronke nie, en die bewaarders is 
nie konstabels nie. Om een of ander rede moes 
die moordenaar verlede Saterdagaand onrustig 
geword het. Hy het hom toe dronk gehou en laat 
arresteer. Maandagmóre om tienuur het hy veer- 
tien dae dwangarbeid gekry. Sover ons kan 
nagaan, het niemand voor Maandagmóre gemerk 
dat sy regtervoorarm ontbreek níe. Toe is sy 
naam en beskrywing in die Tronkregister geskrywe 
en daar was toe geen konstabels teenwoordig nie. 
Toe die poliesie na byna ’n week nie die man kon 
vind nie, het ek gedink dat dit tyd word om hom 
in een van die tronke te soek.*’ 

,,En wat het van die geld geword, Kaptein?*' 
vra Willem Badenhorst. 

,,Dit het ons gekry op aanwysing van die moor- 
denaar self,” was die antwoord. ,,Daar is nie 
teveel eer onder misdadigers nie. Hy en sy maat, 
die perdehandelaar, het die geld op ’n plek gaan 
bêre; maar toe hy sien dat hy in die hande was, 
het hy die buit nie vir sy maat gegun nie. Daar 
is nou nog net die perdehandelaar wat moet ge- 
vind word.” 

,,En dit is glad nie swaar nie, Kaptein,” voeg 
ek by. 

,,Hoe so, Schoeman?’' 

,,Hy is op Krugersdorp, Kaptein, en is op die 
oomblik besig om ’n bokkiekar by die smidswinkel 
te skilder. 

,,Dit is knap van jou, Schoeman,” antwoord die 
Kaptein. ,,Ek sal die Kommissaris dadelik in 
kennis stel met hierdie inligting en daarmee, dink 
ek, is ons ondersoek afgesluit.” 

I. 

Dit was in die jaar 1915 dat kaptein Cilliers te 
doen gehad het met die lastige geval van die ver- 
miste seuntjie. Dit was ’n druk jaar vir ons. Die 
ongewenste hartstogte en neigings van die mens- 
dom, lank in teuel gehou deur ’n tydperk van 
vrede, het met die uitbreek van die Groot Oorlog 
meer op die voorgrond getree, en gevolglik het 
ons, sowel as die Staatspoliesie en Staatspeurders, 
baie werk gehad. 

Ons het ’n paar dae al in die Kaapstadse 
koerante gelees van die vermiste seuntjie, toe daar 
op *n goeie dag 'n Engelse dame van die middel- 
stand op ons kantoor kom. Sy was ordentlik, 
maar eenvoudig gekleed, ’n jong vrou van sowat 
dertig jaar, wat nog glad nie haar aantreklikheid 
verloor het nie. Sy het haar aan ons bekendgestel 
as mevr. Draymmaund, en somar dadelik haar 
besigheid blootgelê. 

,,Ek is die moeder van die vermiste kind, 
kaptein Cilliers,’’ het sy begin. ,,U het natuur- 
lik van die geval in die koerante gelees.^^ 

,,Ja, Mevrou,’* was die antwoord, ,,en ek sim- 
patiseer van harte met u. Die onsekerheid om- 
trent die lot van die seuntjie kwel u natuurlik 
baie.’’ 

,,Ja, Kaptein, en dis daarom dat ek nou na u 
kom. Vriende het my aangeraai om al eerder te 
kom, maar ek het dag na dag goeie tyding van 
die poliesie verwag, en nou is dit al die agste dag. 
Ek hoop u sal inwillig om my te help.’’ 

,,Alte graag, Mevrou. Begin u nou maar en 
vertel my presies wat gebeur het—^alles, selfs die 
kleinste besonderheidjies.’’ 

,,Verlede Maandag om tienuur in die móre het 
ek saam met my broer van sy woning in Breda- 
straat na die spoorwegstasie gery. Ons was in sy 
motorkar, en rny seuntjie van vier jaar was by my. 
Ons het gegaan om ’n vriend van my broer by die 
trein af te haal. Toe ons stilhou op die staanplek 
vir private motorkarre, het ’n spoorwegkruier na 
die kar gekom, en van hom het ons verneem dat 
die Johannesburgse trein binne enkele minute sou 
instoom. My broer het toe aan my voorgestel dat 
ons die seuntjie in die motorkar moes laat sit 
onderwyl ons op die platform gaan. Daarmee was 
ek tevrede, want die seuntjie het dikwels tevore 
op die motorkar gespeel, en ek het nooit gedink 
dat hy sou uitklim en rondloop nie. Op die plat- 
form moes ons vyf, miskien ag minute langer wag 
as waar ons op gereken het. Toe die trein inkom, 
was daar nog ’n bietjie versuim, want daar was 
baie mense, en ons kon nie gou ’n kruier kry om 
die bagasie te vervoer nie. Toe ons eindelik weer 
by die motorkar kom, was my seuntjie weg. Ons 
het dadelik navraag gedoen, maar niemand kon 
ons die minste inligting gee nie. Daar was toe 
ook taamlik drukte voor die stasie, want ’n tien of 
meer motorkarre en ander rytuie was klaar om 
reisigers weg te voer. Daar was ’n geloop heen 
en weer, sodat dit byna onmoontlik was om 
iemand te kry wat vry was om te luister of te 
antwoord. Ons het toe dadelik na die poliesie- 
kantoor in Waalstraat gegaan en die gebeurde 
meegedeel aan die sersjant daar. Hy het sonder 
versuim ander kantore opgebel. Die vierde kan- 
toor wat hy mee gepraat het, was dié in Rie- 

beekstraat, en die antwoord wat van daardie 
kantoor gekom het, het byna my asem wegge- 
neem. Die sersjant daar het meegedeel dat daar 
’n tien minute tevore ’n seuntjie afgegee is wat 
presies beantwoord aan die beskrywing wat ons 
verskaf het. ’n Slamse meid het die kind daar 
gebring en gesê dat sy hom in Strandstraat ge- 
vind het ; sy het gesien die kind het verdwaal, en 
sy het hom toe na die naaste polieslekantoor 
gebring. Die meid was net ’n paar minute weg 
toe die moeder van die kind haar verskyning 
maak. ' Sy het die kind geëien, en die sersjant 
het nie die minste rede gehad om aan haar goeie 
trou te twyfel nie. Hy het sonder aarseling die 
kind aan haar oorhandig. Daarna het die polie- 
sie begin soek. Die Kommissaris was baie sim- 
patiek en het belowe om die beste speurders aan 
die werk te sit. Nou, egter, skud hy sy kop, en 
dit lyk vir my die poliesie het alle hoop opgegee.” 

Die Kantein het doodstil na hierdie verhaal gesit 
en luister. ^n Paar keer, kon ek sien, het hy lus 
gehad om die dame in die rede te val. Maar hy 
het dit seker raadsaam geag om haar liewer te 
laat uitpraat. 

,,Ná my broer vir ons by sy huis afgelaai het, 
het hy na die poliesiekantoor in Riebeekstraat 
gegaan. Daar het die sersjant hom weer vertel 
wat gebeur het. Hy het bygevoeg dat my kind 
gehml hét toe die meid hom daar gebring het, 
maar dat hy hom toe met lekkers getroos het. 

,,Dit is al, Kaptein, wat ek persoonlik kan mee- 
deel/’ vervolg sy. ^Ek het hier egter sekere 
stukke wat die Kommissaris my gegee het. Dit 
bevat besonderhede en beskrywings waarop die 
poliesie te werk gegaan het. Ek het die Kom- 

missaris hierom gevra, en ook aan hom vertel dat 
ek u hulp gaan inroep.*’ 

,,Goed, Mevrou,’’ antwoord die Kaptein onder- 
wyl hy die aangebode stukke van haar neem. ,,Sal 
dit u geleë val om vanmiddag om drieuur weer 
na ons kantoor te kom ? Ek sal u dan sekere vrae 
stel na aanleiding van wat u my meegedeel het; 
ondertussen wil ek hierdie stukke van die poliesie 
bestudeer.” 

,,My tyd is tot u beskikking, Kaptein. Ek sal 
om drieuur weer kom. My adres vind u in die 
telefoonboek, onder my broer se naam. As u my 
hier nodig het, kan u maar te enigertyd opbel.’' 

Na mevr. Draymmaund die kantoor verlaat het, 
het ons pype onwillekeurig te voorskyn gekom. 
Onderwyl hy syne stop, het die Kaptein geglimlag, 
en toe sy pyp goed brand, het hy begin : ,,Hoe 
lyk hierdie saak vir jou, vriend? Die ding het 
feitlik onder die neus van die poliesie gebeur. 
Hulle kan dit self nie oplos nie, en nou word van 
ons verwag om dit te doen.” 

,,U dink dus dis ’n baie moeilike saak, Kap- 
tein?” vra ek. 

,,Kan nog nie presies sê nie. Ons moet eers 
sien wat in hierdie dokumente staan; en ek wil 
ook nog baie van mevr. Draymmaund weet.” 

Daarna het die kaptein die stukke van die 
poliesie oopgevou en begin lees. 

Die eerste was ’n beskrywing van die seuntjie, 
Willie Draymmaund: Europeaan, 4 jaar en i 
maand; lengte, omtrent 3 voet, ’n bietjie skraal; 
hare, liggeel en kruHerig, taamlik lank, mef kroon 
op voorkop; oë, helderblou en ’n bietjie klein; 
vorm van gesig, enigsins lank; huidskleur, beson- 
der wit; dra wit gaberdienbroekie met donkerblou 

jumpertjie, wit wolsokkies, swart skoene en wit, 
gebreide mussie met klos. 

Die twede stuk was ’n rapport van sersjant 
William Jackson : ,,Omstreeks halfelf op Maandag 
10 Januarie 1915 het ’n Slamse vrou in my kan- 
toor in Riebeekstraat gekom met ’n wit seuntjie 
wat beantwoord aan die beskrywing van Willie 
Draymmaund wat aan my getoon is. Die vrou 
het verklaar dat sy die kind in Strandstraat gevínd 
het, en dat hy blykbaar verdwaal het. Die kind 
het gehuil toe ek hom neem; ek het hom toe met 
lekkers getroos. My plan was om dadelik die 
hoofkantoor met die gebeurde in kennis te stel, 
maar voor ek dit kon doen, en onderwyl ek nog 
met die kind besig was, het *n Europese vrou inge- 
kom en dadelik die kind geëis as hare. Haar 
houding was so natuurlik dat daar nie die minste 
agterdog by my opgekom het nie. Ek het haar 
ewewel ’n verklaring laat teken volgens die Regu- 
lasies, en daarna het ek die nodige gegewens van 
die gebeurde in die Dagboek aangeteken. Ek was 
net daarmee klaar toe ek berig ontvang van Waal- 
straat dat die seuntjie op soek was. Die be- 
skrywing van die kind wat ek van Waalstraat ont- 
vang het, het my dadelik tot die gevolgtrekking 
laat kom dat daar iets verkeerd was. Waalstraat 
het toe die verdere ondersoek in hande geneem.” 

Hierop het beskrywings deur Jackson gevolg 
van die Slamse vrou en die vermeende moeder wat 
die kind weggeneem het. 

Die Slamse vrou was dik van lyf en het ’n wif 
rok en ’n geel doek gedra. Haar gesig was rond 
en vet en haar gelaatskleur ligbruin. 

Die vrou wat haar as moeder van die kind voor- 
gedoen het, was lank en skraal. Sy was volgens 
die mode gekleed in ’n ligblou kostuum. Sy was 

’n brunet met byna swart hare en donker oë. ’n 
Mens sou haar skat op vyf-en-dertig jaar. Sy het 
met ’n sagterige, fyn stem gepraat. Aan haar 
vingers was ’n verloofring en ook ’n trouring. 

Die volgende stuk was ’n lang rapport van 
speurder Tindal, wat spesiaal gelas was om die 
Slamse buurte van die stad en voorstede deur te 
soek. Tindal het sonder twyfel sy taak baíe 
deeglik gedoen, maar sonder sukses. 

Die laaste stukke was rapporte van ander speur- 
ders wat op die spoor van die Slamse meid en die 
vermeende moeder van die kind gesit was. 

,,Daar bly nie veel vir ons oor om te doen nie, 
Kaptein,” merk ek op aa die Kaptein die stukke 
op die tafel geplaas het. 

,,Inteendeel, vriend,” was die antwoord, ,,daar 
is oneindig veel : ons moet die persoon vind wat 
die kind het.” 

,,My bedoeling was, Kaptein, dat daar nie 
onaangeraakte grond oorbly wat ons kan onder- 
soek nie.” 

,,Daar is jy gedeeltelik reg, want ek moet sê 
Tindal, veral, het sy veld baie goed ondersoek, 
met ’n fyn kam skoongemaak; maar dit is mos 
byna altyd die geval in ons werk : as die poliesie 
die dinge opgee, kom die mense na ons. Aan die 
ander kant, Schoeman, moet jy nie die terrein 
oor die hoof sien wat hulle blykbaar glad nie 
aangeraak het nie.’' 

Toe ek nie dadelik antwoord nie, gaan die 
Kaptein voort: 

,,Die saak is van dié soort, Schoeman : Die 
poliesie het hulle ondersoek begin en ook geëindig 
met die veronderstelling dat ’n Slamse persoon die 
kind gesteel het. Dit het geblyk uit die koerant- 

verslae wat ons verlede week gelees hef, en dit is 
nou ook duidelik uit die drukte wat Tindal gemaak 
het met die skoonvee van die Slamse buurte. Jy 
weet miskien dat daar *n sterk geloof onder ons, 
witmense, bestaan dat die Slamse baie ’van wit 
kinders hou en so ver sal gaan om hulle te steel. 
Dit is ook die poliesie se teorie in hierdie saak.’’ 

,,U dink dus hulle is verkeerd?” vra ek. 

,,Ek dink hulle het nie genoeg grond om so ’n 
teorie te vorm nie. Hulle het net die geloof waar- 
van ek gepraat het, en verder die verklaring van 
Jackson dat ’n Slamse meid die kind by die 
poliesiekantoor afgelewer het. Hulle veronderstel 
natuurlik verder dat die Europese vrou maar ’n 
handlanger van die Slamse meid was, en dat sy 
die kind dadelik oorhandig het. Hierdie siens- 
wyse is, volgens my mening, baie eensydig. Alle 
nadruk word op die Slamse meid gelê, en daar 
word geen notiesie geneem van die rol wat wit- 
mense in die saak gespeel het nie.’’ 

,,Watter witmense bedoel u, Kaptein?” vra ek. 

)Jy weet, by voorbeeld, die beleefde kruier op 
die stasie.” 


II. 


Op hierdie moment is ons gesprek onderbreek 
deur die binnekom van mevr. Draymmaund. Sy 
het bedaard plaasgeneem op die klante-stoel, en 
het gereed gelyk om enige vraag te beantwoord 
wat die Kaptein mag stel. 

Die eerste vraag, nietemin, het haar ’n bietjie 
laat skrik. 

,,Wat dink uself, Mevrou, het van die kind 
geword ?” 

Toe sy nie dadelik antwoord nie, het die 
Kaptein sy vraag gewysig. 

,,Ek sal dit liewer so uitdruk : Dink u die ver- 
onderstelling van die poliesie is korrek, naamlik 
dat die kind deur ’n Slams geneem is?” 

,,Om u die waarheid te sê, Kaptein, ek het nog 
altyd daaraan getwyfel—nie dat ek juis enige rede 
het nie : dis maar net soos ek voel oor die saak.” 

,,’n Mens se gevoel in so ’n geval, Mevrou, be- 
rus op onbewuste beweegredes, en is dikwels meer 
betroubaar as ’n oppervlakkige teorie wat gebou 
is op ’n paar feite. Ek het dit ook glad nie op 
die poliesie se teorie nie, heeltemal afgesien van 
die feit dat hulle gebrek aan sukses in die op- 
volging daarvan dit ook baie onwaarskynlik maak. 
Ek gaan, in elk geval, ’n witmens soek en nie ’n 
Slams nie. Nou, mevr. Draymmaund,” gaan die 
Kaptein voort, ,,vertel my eers wat u van die 
spoorwegkruier weet—die een wat na díe motorkar 
gekom het toe u stilhou by die stasie.” 

,,Ek weet niks van hom af nie, Kaptein. Om 
die waarheid te sê, ek het tot nou toe nooit weer 
aan hom gedink nie.’* 

,,Dit kan ek vermoed, Mevrou, aangesien hier- 
die stukke van die poliesie geen beskrywing van 
hom bevat nie—ja^ geen melding van hom hoe- 
genaamd maak nie. As u hom weer sien, sou u 
hom herken, Mevrou?'’ 

,,Ek dink stellig so,’^ was die antwoord. ,,Nie 
dat ek juis spesiaal notiesie van hom geneem het 
nie; maar hy het die soort van gesig, dink ek, 
wat nie aldag gesien word nie. Ja, ek dink seker 
ek sal hom herken.’* 

,,Goed, Mevrou,^’ die Kaptein voort, ,,dit 

is dan ’n spoortjie wat ons die eerste sal opvolg. 
Maar voor ons dit doen, moet u my inligting gee 
op ’n paar ander punte. Ek vermoed dat u ’n 
weduwee is, Mevrou. Is dit so?” 

,,Ja,” antwoord sy met ’n glimlag, ,,maar ek 
kan nie dink dat dit van betekenis is nie—ek be- 
doel wat hierdie saak betref nie.” 

,,Hoe lank is u nou weduwee, Mevrou?” 

,,Mnr. Draymmaund is twee jaar gelede dood, 
in Boelawajo.** 

,,Wanneer het u toe in die Kaap kom woon?” 

,,Ek het nog altyd hier gewoon. Ek was nooit 
in Boelawajo nie,” antwoord sy. 

,,Wat was u man se nering, Mevrou?” 

,,Hy was in die spoorwegdiens—eers in die 
kantore hier in Kaapstad, en toe later ín 
Boelawajo.” 

,,Dankie, Mevrou. Ek dink dit is voorlopig al. 
As dit vir u nou geleë is, sal ek bly wees as u 
saam sal stap na die spoorwegstasie. Ek wil graag 
weet of daardie kruier nog daar is, en sien hoe hy 
lyk/’ . . 

Toe ons by die stasle kom, het die druk verkeer 
van die namiddag nog nie begin nie. Die Kap- 
tein het gou uitgevind dat alle kruiers op diens 
was, en ons het toe met mevr. Draymmaund sowat 
’n halfuur daar deurgebring. Ons het eers ons 
man gaan soek by die twee hoofingange, waar ’n 
stuk of ag kruiers gestaan en wag het op relsigers 
vir die uitgaande treine. Mevr. Draymmaund het 
spoedig aan ons meegedeel dat sy geen gesig 
daar herken nie. Toe is ons na die terrein in die 
stasie wat toegang tot die verskillende platforms 
verleen. Daar het ons langer vertoef, want ver- 
skeie kruiers het heen- en weergegaan met bagasie 
wat hulle gedra het of op stootwaentjies vervoer 
het. Daar, ook, was ons kruier nie te vind nie. 
Die Kaptein het toe voorgestel dat ons op die 
platforms moes gaan soek. Hyself het ons egter 
nie vergesel nie, maar het na ’n minuut of tien 
weer by ons kom aansluit. 

,,Nee, Kaptein,’* antwoord mevr. Draymmaund 
op sy vraende blik, ,,ek is heeltemal seker hy is 
nie onder die kruiers wat ons hier gesien het nic. 
Ek is nou meer seker as tevore dat ek hom sal 
herken, want ek herinner my dat hy ’n soort van 
langwerpige gesig het wat ’n mens nie dikv/els 
aantref nie.” 

,,U het volkome gelyk, en dis ook soos ek ver- 
moed het, Mevrou,” antwoord die Kaptein. ,,Ek 
het ook iets belangriks uitgevind by die betaal- 
kantoor. Verlede Saterdagmóre, die dag toe u 
kind verdwyn het, is ’n sekere Max Derwent hier 
in die diens geneem as kruier. Derwent se voor- 
kome, en ook sy stukke, was van so ’n aard dat 
hy maklik vir ’n betrekking van hoër graad kon 
in aanmerking kom. Maar dit blyk dat hy baie 
piatsak was en liewer kruier wou word as ’n paar 

dae wag. Hy is toe dadelik in die diens geneem, 
en die klerk in die kantoor vertel my dat Derwent 
sonder twyfel ’n man met ’n goeie opvoeding is— 
so doen hy hom ten minste voor, en te oordeel 
na sy taal en voorkoms, kan ’n mens ook nie 
anders dink nie. Maar nou kom die eienaardige 
van die saak : Ofskoon Derwent verklaar het dat 
hy skaars van geld was en dadelik wou begin 
werk, het hy net die eerste dag gewerk en nie 
eens sy geld vir dié dag gaan trek nie.” 

,,Dit lyk of u veel waarde aan hierdie informasie 
heg.” Dit was mevr. Draymmaund wat praat. 
Ons was weer besig om ons weg te vervolg terug 
na die kantoor. 

,,Ja, Mevrou, meer waarde as aan al die infor- 
masie wat vervat is in die rapporte van die poliesie- 
speurders.’* 

,,Dis tog snaaks dat die poliesie nooit hier enige 
navraag kom doen het nie.’* 

,,Dis die gevolg van hulle vaste geloof in die 
teorie dat ’n Slams die kind gesteel het. Uit hulle 
stukke blyk duidelik dat hulle geen ander teorie 
gehad het nie, en gevolglik het hulle geen spoor 
gevolg wat nie kon uitloop op die bevestiging van 
hulle teorie nie.” 

,,U neem aan, Kaptein,’’ antwoord mevr. 
Draymmaund, ,,dat die kruier wat ons motorkar 
ontmoet het, nie meer op die stasie is nie, en ook 
dat Derwent ons kruier was!*’ 

Ons was alweer in die kantoor, en na die 
Kaptein sy pyp gestop en *n gemaklike houding 
in sy stoel aangeneem het, het hy geantwoord: 

,,Ek gaan ten minste, in die eerste instansie, 
Derwent se spoor vat. Móre gaan ek weer na die 
spoorwegkantoor, waar ek sal toegang kry tot die 
stukke wat hy agtergelaat het. Met u verlof, 

Mevrou/’ vervolg die Kaptein, ,,wil ek u nou 
weer ’n paar vrae stel. U en u broer het op 
Sondag, die dag voor u kind vermis is, gepraat 
oor die afhaal van sy vriend op die stasie. Waar, 
presies, het hierdie gesprek plaasgevind ?” 

,,Ons het daardie aand besoekers gehad. So 
ver ek my kan herinner het die afhaal van sy 
vriend nie ter sprake gekom voor omtrent tienuur 
nie. Ons besoekers was klaar om ‘te vertrek, en 
ons was almal op die stoep. Toe het my broer 
daarvan gepraat.” 

,,Het hy ook gesê dat u sou meegaan?** vra 
die Kaptein. 

,,Nee, ek het hom gesê dat ek en Willie sou 
saamgaan, daar ek ’n bestelling gehad het met ’n 
afnemer om Willie se portret te neem.’* 

,,U was op die stoep toe u dit gesê het? En 
was dit ’n stil aand buite?’’ vra die Kaptein weer. 

,,Ja, ek was op die stoep saam met my broer en 
ons gaste. Ek herinner my ook dat dit ’n stil, 
koue aand was.*’ 

,,En daar was ook geen maan daardie aand om 
tienuur nie, volgens my almanak?” 

,,Nee, Kaptein, dit was ’n donker aand—as ek 
my nie vergis nie.” 

,,Dankie, mevr. Draymmaund. Ek sal vandag 
u tyd nie langer in beslag neem nie. Sodra ek 
iets te berig het, of sodra ek u teenwoordigheid 
hier nodig het, sal ek u per telefoon kennis gee/* 

Daar was weer die gewone stilte wat altyd 
gevolg het op die vertrek van *n klant uit ons 
kantoor. Maar ek wis hierdie keer dat dit nie 
van lange duur sou wees nie. Die Kaptein sou 
gou lug gee aan sy ontevredenheid met die 
metpdes van die poliesie. Dit was ook so. 

jjSchoeman,’* sê hy, ’,,daar het jy nou weer dk 
gevolg van ’n obsessie.” 

Ek het my altyd vererg oor die gebruik deur 
die Kaptein van uitheemse woorde, maar nooit 
lug daaraan gegee nie. Dan, ook, het hy sulke 
woorde byna altyd opgevolg met ’n nadere ver- 
klaring, waaruit ek maklik kon aflei dat hy nie 
my taalkennis alte hoog geskat het nie. 

,,As ’n mens jou laat beetpak van een idee, 
sodat jy niks anders kan raaksien nie, beteken 
jy niks as ’n speurder nie, en kan jy maar kon- 
stabel word. Die idee dat ’n Slams noodwendig 
die kind gesteel het! Asof die Slamse ook geen 
verstand het nie en dit sou waag om goedsmoeds, 
helder oor dag, ’n wit kind in die middel van 
die stad te steel! Ek kan nie vir ou Williams 
soms verstaan nie; hy is tog anders ’n verstandige 
man.” 

,,U gaan dus van die veronderstelling uit dat 
’n witmens die kind gesteel het?” vra ek. 

,,Twee of meer witmense, sou ek sê, het saam- 
gewerk, en die waarskynlikheid is dat Derwent 
een van hulle is.” 

,,Maar die motief, Kaptein ? Die poliesie se 
teorie het ten minste ’n soort van motief—die 
begeerte van baie Slamse om wit kinders te 
besit.” 

,,Natuurlik, daar moet ’n motief wees, en dié 
saí ons moet soek. Die motief moet op een of 
ander manier in verband staan met mevr. Draym- 
maund, en ons sal nog moet meer uitvind om- 
trent haar verlede. Dit kan egter ’n bietjie wag; 
ek wil eers iets meer omtrent Derwent te wete 
kom. As hy nie ’n rol in hierdie ding speel nie, 
eet ek my hoed op, Schoeman. Móre sal dit my 
eerste werk wees om sy stukke te gaan deurkyk.” 


III. 


Die volgende móre het die Kapteiii maar laat 
op kantoor gekom, want hy het direk van sy 
woning na die spoorwegstasie gegaan. Toe hy 
instap, was dit hyna twaalfuur, en ek was erg 
nuuskierig om te weet wat hy uitgevind het. Dat 
hy belangrike nuus gehad het, was duidelik aan 
sy hele houding. 

,,Derwent se getuigskrifte is interessant, 
Schoeman,’' sê hy onderwyl hy sy pyp stop en 
gaan sit. ,,Ek wonder waarom hy hulle daar laat 
bly het. Dit kan wees dat hulle byna almal ver- 
valste stukke is, en in daardie geval kan hy hulle 
maklik vervang deur ander. Dis ook moontlik 
dat hy so haastig was om weg te kom en so onge- 
merk wou verdwyn dat hy nie onnodig sy gesig 
in die spoorwegkantoor wou wys nie. Hoe dit 
ook sy, hy is weg, en dit sal moeilik gaan om 
hom te vind.” 

,,Wat was eintlik sy nering, Kaptein?’’ vra ek. 

,,Dit blyk dat hy verskillende soorte werk ge- 
doen het. Op Klerksdorp was hy, by voorbeeld, 
voorman in die diens van die stadsraad; in 
Rhodesië was hy klerk in die kantoor van 'n wets- 
agent. Wat ook interessant vir my was, is die 
feit dat hy ’n getuigskrif van sersjant Jackson, 
van Riebeekstraat, het.*’ 

,,Dit is seker 'n valse?” vra ek. 

,,Nee, glad nie,” antwoord die Kaptein glim- 
laggend. ,,Ek het die sersjant ’n besoek gaan 
bring, en die getuigskrif is hoeltemal in orde. 
Jackson vertel my dat hy Derwent goed geken 

het in Rhodesië enige jare gelede. Ongeveer 
veertien dae gelede het hy Derwent onverwags 
hier op straat teëgeloop. Derwen't het hom toe 
vertel dat hy werk soek, en dat *n getuigskrif van 
’n sersjant hom baie sou help. Hierop het 
Jackson hom toe een gegee, waarin hy eenvoudig 
verklaar dat hy Derwent goed ken en hom aan- 
beveel as ’n eerlike man en ’n goeie werker. 
Daarna het hy Derwent nog nie weer gesien nie.’’ 

,,En is ons reg in ons vermoede dat dit 
Derwent was wat mevr. Draymmaund op die stasie 
gesien het?” vra ek. 

,,Ja, volgens Jackson hom beskrywe het, is hy 
die man.’’ 

,,Jackson sal ons ook kan help om hom te kry.” 

,,Ek het hom nie gevra om te help nie,” ant- 
woord die Kaptein. ,,Trouens, ek het hom glad 
nie gesê waarom ek in Derwent geïnteresseer is 
nie. Dis nou ons saak hierdie, Schoeman, en jy 
weet ek maak net gebruik van die poliesie as dit 
nodig is om iemand te arresteer.’* 

,,Maar ek kan nie sien wat ons nou te doen 
staan nie. Die inligting wat u ingewin het aan- 
gaande Derwent, is interessant, maar dit gee ons 
niks om op voort te gaan nie—ten minste nie voor 
ons Derwent self vind nie.’’ 

Die Kaptein glimlag. 

,,Jy vergeet twee dinge, Schoeman. In die 
eerste plek is daar mevr. Draymmaund. Sy moet 
vir ons nog baie inligting gee omtrent haarself, 
en daaruit sal ons ’n leidraad kry wat na die 
motief voer. Die motief, soos ek jou reeds gesê 
het, moet met haar te doen hê, want sy is die 
moeder van die kind. In die twede plek vergeet 
jy dat ons teenstanders in hierdie saak ook altyd 
bedrywig moet wees, en dat die geringste fout 

wat hulle begaan, ’n wapen in ons hand kan word. 
Hulle moet al hulle spore doodmaak, en hulle 
moet die kind verskuil. Een persoon kan dit nie 
alleen doen nie, en waar baie saamwerk, gebeur 
daar lig ’n fout. Kyk, Schoeman,” vervolg hy na 
’n oomblik, ,,ek gaan nou weer uit. Praat jy 
met mevr. Draymmaund oor die telefoon en sê 
sy moet móre om tienuur hier wees. En moenie 
vergeet dat die teater vanaand agtuur begin nie. 
Ons plekke is nie bespreek nie—daarom sal ons 
moet vroeg daar wees.” 

Die Kaptein het nie dikwels na die skouburg 
gegaan nie, maar dit was sy gebruik om altyd die 
stukke te gaan sien waarin skelms voorkom en 
speurders ’n rol spee). By sulke geleenthede het 
hy my altyd uitgenooi om saam te gaan. Daardie 
aand was weer aan die beurt The Opium 
Smugglers, ’n stuk wat al ’n keer of drie gespeel 
was, en waaroor die koerante met veel lof geskrywe 
het. 

Dit was soos die Kaptein gesê het. A1 die beste 
sitplekke was bespreek, en om vir die skellinkie 
in aanmerking te kom, moes ons byna ’n halfuur 
in die ry staan en ons beurt afwag om kaartjies 
te koop. Ons het eindelik in een van die agterste 
rye te lande gekom. 

Toe die ligte na die eerste bedryf aangeslaan 
word, het die Kaptein se oë op ’n man geval wat 
’n ry of vier voor ons gesit het. 

,,Schoeman,” sê hy onderwyl hy die persoon 
vir my ajandui, ,,dis Jackson daardie; maar regs 
van hom sit iemand wat ek graag van naderby 
sou wil sien.” 

Die Kaptein het toe half opgestaan, en op die- 
selfde moment was Jackson en sy vriend net in ’n 
druk gesprek gewikkel, sodat hulle gesigte skuins 
na ons kant toe gedraai was. 

,,Ek sal my kop neerlê dat dit Derwent is,’’ sê 
die Kaptein ernstig. ,,Dis positief die man wat 
Jackson vir my vanmóre beskrywe het.” 

,,Dan sal Jackson seker vir ons móre laat weet 
waar ons hom kan kry,” sê ek. 

,,Ek gaan nie wag tot móre nie. Na die twede 
bedryf is daar ’n lang pouse, en gaan hulle seker 
uit. Ek sal dan met Jackson gaan gesels, en sal 
hy my seker aan Derwent voorstel.” 

Toe die pouse egter kom, het Jackson sonder 
sy maat uitgegaan. Die Kaptein het toe besluit 
dat dit raadsaam was dat ek bly sit en Derwent 
dophou. 

,,Ons moet nie hierdie kans misloop nie, Schoe- 
man,” sê hy. ,,En wat ook al gebeur, moet ons 
uitvind waar hy woon. Hou hom dus goed dop.” 

Die skouburg was gedurende die pouse baie 
leeg, en ek kon toe vir Derwent goed beskou. Ek 
was ook oortuig dat hy die man was wat mevr. 
Draymmaund beskrywe het. Ek was nog besig 
om hom goed waar te neem, toe Jackson bj hom 
kom en ’n paar woorde in sy oor fluister. 
Derwent staan onmiddellik op en loop in die rig- 
ting van ’n sy-ingang, en vir my was daar net een 
ding om te doen : ek moes hom dophou. 

Toe ek buitekant kom, sien ek hom die hoek 
omgaan in Parlementstraat. Dit was baie maklik 
om hom te volg, maar ek was taamlik verbaas toe 
ek in Darlingstraat kom met my prooi sowat 
honderd tree voor my. Aan die anderkant van 
die straat stap die Kaptein doodbedaard met sy 
pyp in sy mond. Sy kierie het hy geswaai soos 
iemand wat vrede met die hele wêreld het. 

Ons koers was in die rigting van Woodstock, 
maar toe ons voor die stadhuis kom, draai Derwent 

op in Buitekantstraat. In hierdie straat was daar 
maar min mense, en die gevaar was groot dat 
Derwent sou agterkom dat hy agtervolg word. 
Ek het toe versigtigheidshalwe ’n bietjie terug- 
geval, maar die Kaptein het dieselfde stryk gehou. 
Ek wou net oor Roelandstraat stap, toe ek 
Derwent in ’n huis sien ingaan. Op die afstand 
dat ek was, kon ek moeilik presies sien watter huis 
dit was, maar ek was seker dat die Kaptein ’n 
beter geleentheid gehad het om seker te wees. 

Op *n veilige afstand verby die huis het ek en 
die Kaptein mekaar ontmoet. Daar het ons ’n 
lang ruk gestaan, want dit was moontlik dat 
Derwent lont geruik het en sou probeer om ons 
op ’n verkeerde spoor te sit. 

,,Ek het gesien dat Jackson hom iets in die oor 
gaan fluister het,” sê die Kaptein. ,,Ek wonder 
wat hy daarmee voorhet. Hy het my ook nie gesê 
dat dit Derwent is nie, en ek het toe ook maar 
gemaak of ek niks weet nie.” 

,,U weet tog, Kaptein,” antwoord ek, ,,dat die 
poliesie meestal nie begerig is om ons te heíp nie.” 

,,Dit is so, maar ek sou dit nie van Jackson 
gedink het nie, want hy het my vandag baie goed- 
gesind gelyk.” 

,,Dis nie moontlik dat daar ’n fout is nie, en dat 
die man wat ons gevolg het, glad nie Derwent is 
nie?” 

,,Nee, vriend,” was die beslíste antwoord, ,,ek 
het die beskrywing wat mevr. Draymmaund ons 
gegee het, en ook dié wat Jackson my gegee het. 
Hulle twee kom ooreen met mekaar, en die man 
wat ons vanaand gesien het, beantwoord ook aan 
huHe. 

,,Ek dink, Schoeman,** vervolg hy, ,,ons kan 
nou ongemerk terugstap om die nommer van die 
huis te sien. Ek weet presies watter huis dit is.” 

En so het dit gebeur dat ons nie The Opium 
Smugglers daardie aand volult kon sien nie. Toe 
ek my teleurstelling hieroor te kenne gee, ant- 
woord die Kaptein ewe ongeërg: ,,Besigheid voor 
plesier, Schoeman, en nie omgekeerd soos baie 
van julle jongmense vandag dink nie. Móre is 
nog ’n dag, en dan kan ons ook sorg dat ons beter 
sitplekke kry. Maar ek kan nog nie vir Jackson 
kleinkry nie,’’ vervolg die Kaptein. ,,ls hy dan 
so kleingeestig dat hy ons selfs in die wiele sal 
ry? Ek is seker dat hy vir Derwent die wenk 
gegee het dat hy liewer moet trap.’’ 


IV. 


Presies om tienuur was mevr. Draymmaund die 
volgende móre by ons op kantoor. Dit het my 
gelyk asof sy meer opgeruimd was as by vorige 
geleenthede, en uit haar eerste vraag was dit 
duidelik dat sy glad nie moed opgegee het nie. 

,,U het seker al gevorder in die ondersoek, 
Kaptein ? My broer is ook baie hoopvol; hy sê 
die saak is veilig in u hande.” 

,,Ek stel u broer se vertroue in my op prys, 
Mevrou. Ons vordering is stadig, maar in ’n 
saak soos hierdie kan dit ook nie anders nie.’* 

,,Ek wou u net weer ’n paar verdere vrae stel, 
Mevrou. Die eerste is miskien ’n baie moeilike, 
maar ek sal bly wees as u dit so goed as moontlik 
beantwoord : Is daar iemand wat begerig is om 
u leed of ongerief aan te doen ? Met ander woorde : 
het u vyande wat so ver sal gaan om u kind te 
steel teneinde. u te beseer?” 

,,Nee, Kaptein,” was die geredelike antwoord. 
,,Ek is kwaaivriende met niemand nie. Ek lewe 
baie stil. Met die weinige kennisse wat ek het, 
verkeer ek op vriendskaplike voet.” 

,,Ek stel hierdie vraag, Mevrou, om deur te 
dring tot die motief van die persoon of persone 
wat die kind gesteel het. Net ’n kranksinnige sal 
’n kind steel sonder dat hy ’n genoegsame motief 
het. U kan begryp dat in hierdie saak die motief 
op een of ander manier in verband met u moet 
staan. Die doel moes gewees het om u te beseer.” 

,,Ek begryp u bedoeling, Kaptein, en ek het 
self ook so oor die saak al gedink. Maar ek weet 

van niemand op aarde wat my so ’n leed sou wil 
aandoen nie.” 

,,U moet daarvan baie seker wees, want dit is 
my groot moeilikheid met hierdie saak—die 
motivering van die daad. A1 het ek nou ook hi 
goeie spoor om te volg, kan dit maklik op niks 
uitloop as ek nie 'n goeie motief het om aan een 
of ander persoon toe te skrywe nie.’' 

,,Maar as u die kind kry, is dit genoeg,'’ sê 
mevr. Draymmaund. 

,,Dat ons oor die kind sal val,” antwoord die 
Kaptein glimlaggend, ,,is meer as onwaarskynlik 
—ja, dis feitlik onmoontlik—daarom soek ek ook 
nie die kind nie, maar die persoon wat die kind 
gesteel het.*' 

Daar was ’n pouse, en elkeen van ons was besig 
met sy eie gedagtes. Die saak het op ’n punt 
gekom waar nuwe inligting noodsaaklik was om 
enige vordering te maak. Ek was besig om al 
die gegewens weer te rangskik en ’n nuwe gesigs- 
punt te probeer vind, toe die Kaptein vervolg: 
,,Hier het heelwat van Rhodesië in hierdie saak 
voorgekom, Mevrou. U het my vertel dat u man 
in Rhodesië dood is; ek het uitgevind dat die 
kruier wat u nie op die stasie kon vind nie, ook 
in Rhodesië was, en sersjant Jackson was ook 
daar volgens sy eie verklaring. Kan u my sê, 
Mevrou, waarom u nie daar was toe u man daar 
dood is nie?” 

Dit was die eerste vraag van die Kaptein waar- 
onder mevr. Draymmaund nie op haar gemak 
gelyk het nie. Dit was egter net vir ’n oomblik, 
want sy was ’n vrou wat ’n groot mate van self- 
beheersing besit het. 

,,Dit is maklik om te verklaar, Kaptein,” ant- 
woord sy koel en bedaard, ,,en ek sou die omstan- 

dighede alreeds aan u meegedeel het as ek kon 
dink dat dit van enige betekenis of waarde in hier- 
die ondersoek kon wees. Ek en my man het nooit 
gelukkig saamgelewe nie, en in Januarie 1912 is 
ons geskeie. Kort daarna het hy na Rhodesié 
vertrek, en ek dink dit was in Februarie van die 
volgende jaar dat ek berig gekry het van sy dood 
in Boelawajo.** 

Dit was vir my duidelik dat die Kaptein veel 
waarde aan hierdie openbaring geheg het. 
Figuurlik gesproke, het hy sy ore gespits, en die 
vrae waarmee hy gereed was, het getoon dat hy 
die nuwe spoor wou opvolg. 

,,Het u man in 1912 enige poging aangewend 
om besit van die kind te kry?” vra die Kaptein. 

,,Ja, met behulp van sy prokureurs; maar die 
hof het die kind aan my toegesê.’’ 

,,Hoedanig was die berig wat u van sy dood 
ontvang het?” 

,,My broer het ’n brief ontvang van iemand in 
Boelawajo, en daarna het hy ook die doodsberig 
in ’n Rhodesiese koerant gesien.** 

,,Het u man nog ouers of famielie wat u ken?” 
vra die Kaptein. 

,,Daar is net een broer, sover ek weet. Hy het 
altyd in Transvaal gewoon, maar ek het hom een- 
keer hier in die Kaap ontmoet, sowat vier jaar 
gelede.*’ 

,,Is dit moontlik dat u broer nog die brief in sy 
besit het?” 

,,Bes moontlik, Kaptein. Hy is *n stelsel- 
matige besigheidsman wat al sy briewe en stukke 
netjies wegbêre waar hy te enigertyd sy hand op 
hulle kan lê. Ek sou sê dat hierdie brief onder 
sy private stukke tuis moet wees. Ek glo nie dat 
hy dit na sy kantoor in die stad sou neem nie,’’ 

,,Ek stel voor, Mevrou,'’ antwoord die Kaptein, 
,,dat ek u broer by sy huis *n besoek gaan bring. 
Ek wil graag insae hê in daardie brief en met 
hom oor die een en ander gesels.” 

,,Goed, Kaptein; hy is altyd saans tuis van 
sesuur af. U kan my net asseblief telefoneer voor 
u kom.** 

Na die vertrek van mevr. Draymmaund, het die 
Kaptein vir ’n lang tyd op en neer in die kantoor 
gestap. Die jongste ontwikkeling was ongetwy- 
feld interessant, en het ’n hele boel vrae doen 
ontstaan wat ons moes beantwoord. Was dit 
moontlik dat Draymmaund nie werklik dood is 
nie? Wie sou die brief aan mevr. Draymmaund 
se broer geskrywe het ? Watter rol speel Derwent 
in die saak ? Waarom het Jackson vir Derwent 
in die skouburg gewaarsku ? Het mevr. Draym- 
maund se man, Jackson en Derwent mekaar in 
Rhodesië geken? ens., ens. 

,,Schoeman,” sê die Kaptein eindelik, ,,daar 
is nou ’n heel paar dinge wat ons moet nader 
ondersoek. Jou werk sal nou wees om Buitekant- 
straat dop te hou. As jy vir Derwent sien, moet 
jy hom volg en kyk waar hy inloop en met wie 
hy gemeenskap hou. Jy moet ook oplet of daar 
ander mense in die huis woon, en of Derwent 
besoekers kry. Jy kan maar dadelik begin, én 
jy hoef nie voor móreoggend hier terug te kom 
nie. Ek sal intussen uitvind of Draymmaund 
werklik in Boelawajo dood is, en nog ’n paar 
ander dingetjies.” 

Die taak aan my opgedra was nie juis interes- 
sant nie, want as daar ’n werk is wat vervelig is 
en die minute verleng tot ure, dan is dit die 
dophou van *n woning in ’n straat waar daar nie 
baie verkeer is nie. Jy moet jou tyd deurbring 


178 DIE VERMISTE SEUNTJIE. 

met loop en stilstaan, loop en stilstaan tot ver- 
velens toe. 

Dit was nie voor sesuur die namiddag dat daar 
lewe by die huis te sien was nie. Ek het eers ’n 
man daar sien ingaan wat ek glad nie geken het 
nie. Na verloop van tien minute het hy weer 
weggegaan. Ek het ewewel sy voorkome goed 
in my geheue afgeprent—iets wat nie baie moei- 
lik was nie, want hy was ’n kort, dik mannetjie 
met rooierige hare. Ek sou hom maklik herken 
by ’n twede geleentheid. Daarna het Derwent in 
die huis gegaan, en ek het geleentheid geTiad om 
hom taamlik goed te beskou. Die indruk wat hy 
op mevr. Draymmaund gemaak het, was alte 
duidelik—’n donker, langerige gesig wat ’n mens 
nie aldag aantref nie. Maar ek was nog besig om 
oor Defwent te dink, toe ek byna gaan stilstaan 
van verbasing, want die lang, mooi-geboude 
blonde man wat by die hekkie ingegaan het, was 
niemand anders as sersjant Jackson nie. Wat sou 
dit beteken ? Jackson vir die twede maal in die 
geselskap van Derwent? En hulle ontmoet 
mekaar in ’n huis waar Derwent vermoedelik 
woon ? 

Dit was toe halfsewe, maar nog heeltemal lig, 
en ek het besluit om nog ’n halfuur op my pos 
te bly voor ek die Kaptein waarsku van wat ge- 
beur het. Daar het egter niks gebeur nie, en om 
sew^enuur stap ek na ’n telefoonhokkie wat langs 
die straat gestaan het. Soos ek kon vermoed, 
wou die Kaptein nie dat ek hom besonderhede oor 
die telefoon meedeel nie. Ek het hom net gesê 
dat ek drie persone gewaar het, twee waarvan ons 
ken. Daarop was sy antwoord dat hy ook nuwe 
inligting het, en dat ek na die kantoor moes kom. 

Dit was al laat, en die Kaptein het buite op die 
stoep gestaan en wag toe ek daar kom. 

,,Jy eet vanaand by my, Schoeman,” sê hy 
vriendelik onderwyl ons loop. ,,In Langmark- 
straat is ’n klein restourantjie waar hulle weet hoe 
om allerlei lekkernye op te dis.’’ 

Om ’n tafel belaai met southaring, olywe, slaai, 
kaas, makaronie, polonie, ens., het ek kortliks aan 
die Kaptein meegedeel wat ek dié middag gesien 
het. Dit was toe ek van Jackson praat, dat hy 
skielik van sy bord opkyk en sê ; ,,Daardie 
sersjant se optree word baie interessant, en ons sal 
sy gange noukeurig moet nagaan. Wat ek uit- 
gevind het gedurende die namiddag, het ook 
heelwat met hom te doen. In die eerste plek,” 
vervolg hy na ’n kort pouse, ,,het ek telegrafiese 
berig uit Boelawajo ontvang dat daar gedurende 
Januarie en Februarie van 1913 geen sterfgeval 
van ’n Draymmaund in Rhodesië geregistreer is 
nie. Dit is belangrike iniigting, want dit versterk 
my mening dat Draymmaund nog lewe. As hy 
nie dood is nie, dan is daar ten minste een persoon 
wat ’n genoegsame motief kan hê om mevr. 
Draymmaund se seuntjie te steel. Toe die kind 
’n jaar oud was, het hy probeer om die toesegging 
aan hom deur die hof te verkry. Dis nie onmoont- 
lik dat hy nou sou probeer het om ele reg te 
gebruik nie.” 

,,Die moeilikheid sal darem wees om hom in 
die hande te kry,” antwoord ek. ,,Ons het nog 
net vir Derwent, en ons kan hom nog nie eens 
indirek met die steel van die kind verbind nie.” 

,,Dis waar, Schoeman; maar jy vergeet ons het 
ook nog vir sersjant Jackson. Hy het die kind vir 
’n paar minute in sy besit gehad. En,” vervolg 
die Kaptein glimlaggend onderwyl hy ’n paar 

stukke uit sy binnesak haal, ,,hier is ook nog iets 
van belang. Lees dit, Schoeman, en let veral op 
die handskrif.** 

Die eerste stuk was die getuigskrif van Derwent, 
onderteken deur Jackson. Die twede was ’n brief 
uit Boelawajo, geskrywe deur W. Samson, waarin 
meegedeel word dat die man van mevr. Draym- 
maund op 5 Februarie 1913 in Boelawajo aan die 
koofs oorlede is. 

,,Mevr. Draymmaund het my daardie brief met 
die namiddagse pos gestuur. Hoe lyk die hand- 
skrif van die twee stukke vTr jou?” vra die 
Kaptein. 

,,Ek sou liewer nie *n mening wil uitspreek nie, 
Kaptein,” antwoord ek versigtig, want die Kap- 
tein was *n deskundige op die gebied van hand- 
skrifte. 

,,As jy kennis van die ding het, Schoeman, dan 
is dit somar duidelik dat een en dieselfde persoon 
daardie twee stukke geskrywe het. Die eerste is 
Jackson se alledaagse, natuurlike handskrif; die 
twede is ook sy handskrif, maar opsetlik verander 
of vervals deur homself.’’ 

,,Ek moet eerlik sê, Kaptein, dat die getuienis 
van die handskrifdeskundiges in die howe vir my 
nooit oortuigend is nie.” 

,,Dis net omdat jy nie die saak bestudeer het nie; 
anders sou jy weet dat die vasstelling van ’n 
persoon se handskrif net so máklik en net so 
suiwer is as die afweeg van ’n pond suiker,” was 
die besliste antwoord. 

Onderwyl ons op weg was huis-toe, het ons 
gesprek voortgegaan, want ek wou graag weet wat 
ons volgende beweging sou wees. 

,,Ek het jou gesê, Schoeman, dat ons moet voor- 
deel trek uit die foute-van ons teëparty. Op die 

oomblik is Derwent en sy maats ons’ teëparty, en 
jy het reeds gesien dat hulle nie alte versigtig is 
nie. Ons sal hulle maar nog ’n bietjie skiet gee. 
Dan ís daar mevr. Draymmaund se man. Van 
hom moet ons ’n goeié beskrywing kry, en daai- 
mee kan sy alleen vir ons help. My plan is om 
haar móre te gaan besoek, en tegelykertyd om *n 
paar woorde met haar broer te wissel.** 

,,U bedoel dus, Kaptein, dat ek móre weer die 
huis in Buitekantstraat moet dophou?** vra ek. 

,,Daar is nie ’n beter plek vir jou nie, Schoe- 
man. Slaap gerusl” 


V. 


,,Ek wens ons lewe weer in die goeie ou tyd, 
Schoeman, toe die mense nie so slim was nie!” 
Dit was die Kaptein wat praat, en dit was die 
twede móre na ons so lekker in die restourant 
geëet het. Gedurende die vorige dag het ek niks 
besonders uitgevind nie. Beide Derwent en 
Jackson het weer die huis in Buitekantstraat be- 
soek—Jackson weer op dieselfde tyd, om sesuur in 
die namiddag. Ek het geweet dat die Kaptein die 
vorige aand na Bredastraat gegaan het, en ek kon 
nie anders nie as dink dat sy enigsins wysgerige 
opmerking omtrent die slimheid van die mense 
iets moes te doen hê met sy ondervindings daar. 

,,Daar is vandag drie soorte slim mense, Schoe- 
man : Slim, te slim, en nie sllm genoeo: nie. 
Onder watter klas val hierdie man ?” vervolg die 
Kaptein onderwyl hy 'n portret uit sy sak haal en 
dit op my tafel neergooi. 

Ek het die portret lank beskou, maar ofskoon 
die persoon daarop vir my op ’n vae manier be- 
kend voorgekom het, kon ek hom nie noem as ’n 
kennis nie. 

,,Ek ken die man nie, Kaptein—daarom kan ek 
hom ook nie klassifiseer nie,’’ was al wat ek kon 
antwoord. 

,,Hy is van die mense wat slim is, maar nie 
slim genoeg nie. Hulle kan ’n plan goed uitdink 
tot op ’n sekere punt, en daar skiet hulle te kort. 
So ’n man is dit hierdie, en sy beperktheid sal 
ook vanaand blootgelê word.'* 

Die dag het baie stil verbygegaan. Die Kaptein 
was byna al die tyd uit die kantoor, en aan my het 
hy geen spesiale werk opgédra nie. Ek het egter 
geweet dat daar interessante werk vir die aand 
voorlê, en met dié vooruitsig so naby was dit nie 
swaar om sewe of ag uur om te kry nie. 

Om kwart-oor-ses was ons op die stoep van die 
huis in Buitekantstraat. Dit was nog helderlig. 
Op die straat was heelwat mense te sien, hoofsaak- 
lik fabriekswerkers wat op weg was huis-toe. 

,,Schoeman,’’ sê die Kaptein voor hy klop, 
,,dit is Jackson se huis hierdie. Ek glo nie hier 
sal enige vuurwerke vanaand wees nie; maar wees 
darem gereed vir gebeurlikhede.” 

Die deur is oopgemaak deur die man wat ek ’n 
paar aande tevore by die huis sien ingaan het. 

,,Is sersjant Jackson tuis?’' vra die Kaptein. 

,,Ek glo wel,’’ was die antwoord, ,,maar nv is 
nou besig om te eet. Ek sal uitvind of hy mense 
kan ontvang.” 

Die man draai om en stap na die deur aan die 
end van die gangetjie. 

,,Sê hom dis Cilliers wat hom wil sien,” roep 
die Kaptein agterna. 

Ons het ’n minuut of twee gewag, en toe kom 
ons vriend terug met die tyding dat Jackson ons 
sal ontvang. 

Die eetkamer waarin ons gelei is, was besonder 
kaal van die dinge wat ’n kamer aangenaam en 
huislik maak, soos prente, kussings op die gemak- 
stoele, gordyne, vloermatte, ens. Dié dinge hec 
totaal ontbreek, en die indruk op my was dadelik 
dat die mense klaar was om te trek. Die oorblyf- 
sels van ’n eenvoudige aandete was nog op die 
tafel, maar daar was geen laken of servet nie. 
Langs die muur regs van die deur was ’n kaal 

rusbank, waarop Jackson rustig sit en rook; op 
’n stoel aan sy regterhand het Derwent gesit. 

Die man wat die deur oopgemaak het, was net 
besig om teegoed van die tafel weg te neem, toe 
Jackson opstaan en ons verwelkom. 

,,Goeienaand, kaptein Cilliers; ek voel geëerd 
met hierdie besoek. Neem plaas asseblief, u 
vriend ook.’* 

Om die tafel het twee stoele gestaan. Ons het 
dié toe effens weggetrek en gaan sit. 

,,My woning is maar eenvoudig, Kaptein,’* 
vervolg Jackson doodkoel. ,,Die poliesie kan nie 
hoog lewe nie, en ek vra julle om ekskuus dat ek 
julle nie beter kan ontvang nie.” 

,,Bekommer jou nie daaroor nie, Sersjant. In 
elk geval, jy verbeter seker jou posiesie deur weer 
na Rhodesië te gaan.’’ 

Jackson het effens verleë gelyk, omdat die Kap- 
tein meer van sy bewegings wis as waar hy op 
gereken het. 

,,Nie juis nie, Kaptein,** antwoord hy egter 
bedaard; ,,dis die klimaat hier aan die Kaap wat 
my nie beval nie.*^ 

,,Ons is nie almal so gelukkig om te kies waar 
om te woon nie,’’ was die enigsins sarkastiese 
antwoord van die Kaptein. ,,Jou vriend Derwent 
gaan seker saam?’* 

Ek kon sien dat die Kaptein weer raakgeskiet 
het. Jackson het onwillekeurig na sy maat gekyk, 
en daar was ’n merkbare pouse voor hy antwoord : 
,,Ja, Derwent het ook maar besluit om weer na 
Rhodesië te gaan.” 

,,Hy is ook *n gelukkige man,’* antwoord die 
Kaptein glimlaggend, ,,en in Boelawajo kan hy 
ook weer gebruik maak van 'n sersjant se getuig- 
skrif.” 

Die Kaptein het toe bedaard sy pyp opgesteek 
onderwyl hy deur die rookdampe loer hoe Jackson 
hom vererg toe hy antwoord : ,,Daardie getuig- 
skrif was heeltemal in orde, en ek sien ook nie wat 
iemand buitekant die spoorweg daarmee te doen 
het nie.’’ 

,,Nee, veral nie as Derwent onder die 
beskerming van ’n poliesiesersjant staan nie.” 

Jackson het al die tyd rustig op die bank agter- 
oor geleun, maar die laaste opmerking het hom 
orent gebring. Hy was blykbaar baie kwaad, 
maar hy het dit raadsaam geag om hom te 
bedwing. Juis op daardie moment kom die derde 
inwoner van die huis deur die eetkamer geloop 
met ’n bord kos en n koppie tee. Die Kaptein 
se oë het hom gevolg tot waar hy verdwyn het 
in die regterhandse kamer in die gang. 

,,Jou verantwoordelikheid is groot hier, Sersjant, 
want dit lyk of jy ook nog 'n sieke onder jou dak 
het,’’ sê die Kaptein op simpatiek-sarkastiese toon. 

,,Dis ’n vriend van Derwent wat nie heeltemal 
wel is nie,” was die antwoord kortaf. 

Daar was ’n pouse van ’n minuut of wat, waar- 
na Jackson op sy horlosie kyk en vervolg: ,,Ek 
vrees ons sal moet begin, kaptein Cilliers; ek is 
jammer ons kan nie langer gesels nie.’’ 

Die deur van die kamer in die gang gaan oop, 
en ons hoor duidelik ’n kind huil. Dit was die 
sterk stem van ’n kind wat seker al kon praat 
en loop. Skielik was die deur weer toe. 

Beide Derwent en Jackson het geweldíg geskrik. 
Hulle het orent gesit met hulle hande op hulle 
knieë in ’n angstige houding. 

Ongeërg merk die Kaptein weer op: ,,Nog 
meer verantwoordelikheid, Sersjant—ook ’n jong 
seun van vier jaar in jou huis !’* 


l86 DIE VERMISTE SEUNTJIE. 

Dit was te veel vir Jackson. In ’n oogknip was 
hy op sy voete; sy oë was vlammend en met sy 
regterhandse vinger op die Kaptein gerig, bars 
hy los : ,,Dis genoeg. Ek laat niemand hier in- 
dring in my private sake nie. Ek versoek jou om 
die huis te verlaat.'’ 

,,Alles op sy tyd, Sersjant,’’ antwoord die 
Kaptein bedaard, maar ernstig, onderwyl hy ook 
opstaan en die ander stip aankyk. ,,Bedaar maar 
’n bletjie, en gee my ook ’n kans. Ek hef hier 
*n paar dinge wat ek vir jou wil wys.” 

Die Kaptein haal ’n brief uit sy sak en oor- 
handig dit aan Jackson, met die woorde : ,,Ken 
jy daardie handskrif?*’ 

Jackson neem die brief uit die Kaptein se hand 
en lees dit. Daar was geen merkbare verandering 
op sy gesig nie, en met ’n houding van veragting 
gooi hy die brief opsy. 

,,Ek is nie hier om handskrTfte te herken en 
ondervra te word nie,” sê hy bars. 

,,Goed, miskien sal iets anders jou meer interes- 
seer.*’ Die Kaptein haal ’n portret uit sy sak en 
oorhandig dit aan hom. ,,Ken jy daardie man ?” 
vra hy. 

Jackson het nouliks na die portret gekyk, maar 
die verandering op sy gelaat was geweldig. Dit 
was eers of hy in sy woede die ding wou stukkend 
skeur. Maar sy drif het stadig bedaar. Hy het 
die portret na 'n oomblik neergelê op die tafel, sy 
skouers opgehaal en weer gaan sit. 

,,William Draymmaund, alias sersjant William 
Jackson!** sê die Kaptein onderwyl hy ook weer 
plaasneem. 

,,Wat gaan jy doen in die saak, Kaptein,** vra 
Draymmaund. 

,,Net wat ek onderneem het om te doen : niks 
meer nie en niks minder nie/’ 

Draymmaund het niks geantwoord nie; hy was 
oorwin, en met sy maat, Derwent, en die derde 
persoon, wat intussen ook by hulle aangesluit het, 
was dit ’n táamlik betreurenswaardige drietal wat 
ons aanskou het. 

,,Jou plan was sleg oorlê, Draymmaund,” sê 
die Kaptein. ,,Jy het wel die poliesie op die spoor 
van die Slamse gesit, maar jy het jou spore te 
swak bedek.” 

,,Schoeman,’’ vervolg hy, ,,jy weet waar die 
kind hoort; kry ’n huurmotor en neem hom dade- 
lik soontoe. Maar beantwoord geen vrae nie. 
Kom dadelik terug na die kantoor; ek sal jou daar 
ontmoet.’’ 

’n Halfuur later het ek en die Kaptein weer in 
die restourant gesit, en die uitheemse kossies was 
dié aand eers lekker. 

,,En wat gaan u nou met Jackson, of, liewer, 
met Draymmaund, aanvang, Kaptein?’’ vra ek. 

,,Niks nie; ek het mos met hom niks te doen 
nie,” was die koel antwoord. 

,,En mevr. Draymmaund dink nog altyd sy’s 
’n weduwee,” sê ek. 

,,D:it kan ek nie help nie, Schoeman ; ek moes 
die kind vir haar soek en ek het hom gekry. Dit 
is maar in die loop van hierdie ondersoek dat ek 
uitgevind het dat Draymmaund nog lewe. Sy 
lewe al ’n hele paar jaar gelukkig as ’n weduwee, 
en ek voel my nou nie geroepe om haar te vertel 
dat haar gewese man nog lewe nie. Hy het my 
ook versefcr dat hy Vrydag na Skotland vertrek, 
waar hy vennoot gaan word in ’n fabriek van sy 
broer. Nee, Schoeman, in so ’n geval gaan ek 
nie slapende honde wakker maak nie.” 

